
Šią knygą 
su meile skiriu 
savo dukrai 
Aleksandrai, 
be kurios pagalbos 
trečiasis tūkstantmetis 
tikriausiai niekuomet nebūtų atėjęs. 


Taip pat su 
dėkingumu ir meile — 
SID STIEBEL 


Pirmas skyrius 


Buvo tamsi ir audringa naktis. 

Ar tokiu sakiniu paprastai stengiamasi prikaustyti skai- 
tytojo dėmesį? 

Kad ir kaip būtų, tai vis dėlto išties buvo audringa nak- 
tis, ir tamsus lietus pliaupė ant kalifornietiškosios Venecijos 
namų stogų ir kliokė lietvamzdžių latakais. Kartkartėmis vi- 
durnakčio dangų tai čia, tai ten perskrosdavo žaibai. Lijo nuo 
pat saulėlydžio, ir atrodė, kad liūtis nesiliaus iki aušros. Gatvė- 
se nebuvo matyti nė gyvos dvasios. Naktinės užuolaidos den- 
gė langus; daug kur pro jas buvo matyti blausūs melsvi šviesos 
atšvaitai. Tai nakvišos kiūtojo prie televizorių, kaip visuomet, 
tykodami blogų naujienų ar šiaip ko nors šiurpinančio. Vie- 
nintelis daiktas, kuris judėjo visame liūties ruože dešimt my- 
lių į šiaurę ir tiek pat į pietus, buvo kažką besivejanti Mirtis. Ir 
tas kažkas, iš paskutiniųjų skuodžiantis Mirties priešakyje. 

Tam, kad pabarbentų į beveik popierines manojo van- 
denyno pakrantėje stovinčio vienaaukščio namo duris ir 
užklupų mane susirietusį prie savo rašomosios mašinėlės, iš- 
blaškytų beapimantį snaudulį. Tarp vėjo gūsių išgirdęs smū- 
gius į savo duris, pasijutau tarytum uždarytas lifte. 

Atlapojęs duris, anapus slenksčio išvydau Konstanciją 
Ratigan. 

Arba, kaip ją visi vadino, tiesiog Ratigan. 

Tą akimirką dangų vėl perskrodė žaibų kanonada — ta- 
rytum kažkas greitosiomis būtų kokį tuziną kartų nufotogra- 
favęs Ratigan. 

Kaštoninės spalvos banglentininkės kūnas slėpė ketu- 
riasdešimties metų nuolatos besikeičiančią triumfo ir siel- 
varto istoriją. Šviesdama bronzine oda, ši smulkutė metro 
penkiasdešimt penkių centimetrų ūgio būtybė vakarais skrai- 
dydavo šen ir ten vandenyno platybėmis, saulei leidžiantis, 
nuplaukdama toli į jūrą, o sugrįždavo, sklido gandai, tik saulei 
tekant, tam, kad visą dieną praleistų paplūdimyje, šūkautųsi 
su už pusmylio nuo kranto žaidžiančiais jūros gyvūnais arba 
sėdėtų visiškai nuoga prie savo baseino ant okeano kranto, 
abiejose rankose laikydama po taurę martinio ir mėgauda- 
masi saulės glamonėmis. Arba nusileisdavo į savo namų rūsio 
veidrodinį kambarį, trokšdama be galo ir be krašto mėgautis 
savo atvaizdu ant blyškių lubų, bėgančiu drauge su Eriko von 
Stroheimo, Džeko Džilberto ar Rodo la Roko šmėklomis, tuo- 
met, tyliai nusijuokusi į skliautuotas sienas, vėl dingdavo su 
banglente vandenyne — greitai judantis taikinys, kurio Laikas 
ir Mirtis, atrodė, niekuomet nepagaus. 

Konstancija. 

Ratigan. 

— Mano Dieve, ką tu čia darai?! — sušuko ji, žvelgdama 
į mane šlapiu nuo lietaus, o gal ašarų, veidu. 

— Mano Dieve, — atsakiau aš, — kas jūs esate? 

— Atsakyk į mano klausimą! 

— Megė išvykusi į Rytus, į mokytojų konferenciją. Aš čia 
mėginu užbaigti savo naują romaną. Mūsų namas žemyno gi- 
lumoje dabar yra apleistas. Šį namą mes kadaise nuomojome, 
tad buvęs šeimininkas man pasakė: jūsų butas pajūryje yra 

tuščias, gali atvažiuoti, rašyti, maudytis į valias. Todėl aš ir 
esu čia. Dieve, Konstancija, užeik į vidų. Tu čia paskęsi! 

— Aš jau užėjau. Nesiliesk prie manęs! 

Tačiau Konstancija į vidų nesiskubino. Ilgą laiką ji stovė- 
jo krūpčiodama nuo galingų žaibų iškrovų ir po jų sekančių 
perkūno papliūpų. Man dingtelėjo į galvą, kad priešais mane 
stovi moteris, kurią pažįstu jau metų metus, egzotiška ir ne- 
nusakoma, kurią daugybę kartų mačiau šokančią į jūrą ir 
lipančią į krantą, kurios atvaizdą regėjau ant jos rūsio veid- 
rodinio kambario sienų, besiiriantį per Von Stroheimo ir kitų 
nebylių vaiduoklių gyvenimus. 

Dabar ji stovėjo tarpduryje, dar labiau sumažėjusi žaibų 
ir griaustinio fone. Staiga ji pasikeitė — pavirto mažu vaiku, 
prie krūtinės glaudžiančiu savo rankinę, apglėbusiu savo pe- 
čius nuo šalčio, užmerktomis akimis nuo kažkokio neįvardi- 
jamo siaubo. Man buvo sunku patikėti, kad Ratigan, amžinoji 
kino filmų žvaigždė, dabar, pačiame audros šėlsmo epicentre, 
apsilankė pas mane. 

— Užeik, užeik, — galiausiai pasakiau dar kartą. 

— Nesiliesk! — dar kartą sušnibždėjo ji. 

Galiausiai ji puolė prie manęs ir, trumpu vakuuminiu 
bučiniu lyg saldainį akimirkai įsiurbusi mano liežuvį, nėrė į 
vidų. Tačiau netrukus ir vėl staiga apsisuko, sugrįžo atgal ir 
lūpomis švelniai pakštelėjo man į skruostą. 

— Po perkūnais, tai šiek tiek pikantiška, — pasakė ji. — 
Tačiau palauk, aš gi esu apimta panikos! 

Delnais susiėmusi savo alkūnes, ji suzmeko ant sofos, 
šlapiais drabužiais bemat sušlapindama jos užtiesalą. Aš nu- 
vilkau jos suknelę, atnešiau didelį rankšluostį ir juo apglėbiau 
moters pečius. 

— Tu taip elgiesi su visomis moterimis? — paklausė ji, 
kalendama dantimis. 

— Tik tamsiomis ir audringomis naktimis. 

— Aš nesakysiu Megei. 

— Nusiramink, Ratigan, dėl Dievo meilės. 

— Vyrai tai man sako visą gyvenimą. O po akimirkos jie 
smeigia iešmą kiaurai per mano širdį. 

— Ar tu kaleni dantimis dėl to, kad ką tik vos nepasken- 
dai, ar dėl to, kad esi persigandusi? 

— Išsiaiškinsime. — Ji išsekusi atsirėmė į sofos atlošą. — 
Aš čia bėgau visą kelią nuo savo namų. Žinojau, kad tavęs čia 
nėra, nes jau keleri metai, kai iš čia išvykote, tačiau, Kristau, 
kaip puiku, kad tave čia radau! Gelbėk mane! 

— Nuo ko, dėl Dievo meilės? 

— Nuo mirties. 

— Nė vienas nuo to neišsigelbsti, Konstancija. 

— Nesakyk taip! Aš atėjau į šį pasaulį ne mirti. Kristau, 
aš atėjau gyventi amžinai! 

— Tai tik malda, Konstancija. Ne tikrovė. 

— Tu taip pat gyvensi amžinai. Tavo knygos! 

— Na, gal kokius keturiasdešimt metų. 

— Negarantuok dėl tų keturiasdešimties. Keleriais iš jų 
galiu pasinaudoti aš. 

— Tu galėtum pasinaudoti alkoholiu. Sėdėk ir pasistenk 
atsipalaiduoti. 

Aš atnešiau pusiau nugertą butelį „Cold Duck"* 

— Jėzau! Kas tai? 

— Aš nepakenčiu viskio, o vynas yra pigus rašytojo to- 
nizatorius. Gerk. 

— Tai tikri nuodai. — Ji gurkštelėjo ir perkreipė veidą. — 
Greitai! Ko nors kito! 

Mūsų miniatiūriniame vonios kambaryje suradau nedi- 
delį degtinės buteliuką, laikytą ilgoms darbo naktims. Kons- 
tancija stvėrė jį į rankas. 


* Kokteilis, kurio sudėtyje yra putojančio burgundiško vyno, šampano ir 
cukraus. 

— Ateik pas Mamą! 

Ji išgėrė du trečdalius vienu mauku. 

— Nusiramink, Konstancija. 

— Nebijok, tu nepamatysi mano priešmirtinių traukulių. 

Ji sukliukino sau į gerklę dar tris gurkšnius ir užsimerku- 
si atidavė man tuščią butelį. 

— Dievas yra geras, — pasakė ji ir atsidrėbė ant pagal- 
vių. — Tu nori išgirsti apie tą prakeiktą padarą, kuris mane 
čia atvijo vandenyno pakrante? 

— Palauk. — Aš priglaudžiau kokteilio butelį sau prie 
lūpų ir nugėriau keletą gurkšnių. — Skelk. 

— Gerai, — atsakė ji. — Tai Mirtis. 


Antras skyrius 


Staiga pagailo, kad degtinės buteliukas jau tuščias. Pa- 
jutau, kad mane krato šiurpas. Įjungiau mažą kambario vi- 
duryje stovinčią dujinę krosnelę ir, pasiknaisiojęs virtuvėje, 
suradau butelį riplio. 

— Po velnių! — suriko Ratigan. — Tai juk plaukų priežiū- 
ros priemonė! — Ji išgėrė ir nusipurtė. — Kur aš buvau? 

— Tu greitai bėgai. 

— Taip, bet tai, nuo ko bėgau, atsekė paskui mane. 

Tą akimirką priekines duris supurtė įnirtingi vėjo gūsiai. 

Aš nutvėriau ją už rankos ir laikiau, kol vėjo gūsis aprimo. 

Tuomet ji atsegė savo didelę juodą rankinę ir, iš jos išsi- 
traukusi nedidelę knygelę, drebėdama ištiesė ją man. 

— Štai. 

Aš perskaičiau: „Los Andželo telefonų katalogas, 1900“. 

— O Viešpatie, — sušnibždėjau. 

— Pasakyk man, kodėl aš tau tai atnešiau? — paklausė ji. 

Aš verčiau lapus, pradėdamas nuo A. Pro mano akis 
praskriejo G, H, M, N, O... iki pat pabaigos — vardai, vardai, 
vardai iš seniai į praeitį nugrimzdusių metų, vardai, o Dieve, 
vardai ir vėl vardai... 

— Panagrinėk jį atidžiau, — pasakė Konstancija. 

Pradėjau nuo pradžios. A — Aleksanderis, Albertas ir 
Viljamas. B — Barou. C —... 

— Dieve mano! — sušnibždėjau aš. — Argi tai 1900 me- 
tai? Tai juk 1960-ieji. — Aš pažvelgiau į Konstanciją, blyškus 
blyškutėlis palyginti su jos amžinai vasariška ruda oda. — Šie 
žmonės... Vos keletas iš jų dar tebėra gyvi. — Aš spoksojau 
į eilėmis žemyn besidriekiančius numerius. — Dauguma šių 
numerių skambinti nėra jokios prasmės. Tai yra... 

— Kas? 

— Mirusiųjų knyga. 

— Pataikei tiesiai į taikinio centrą. 

— Mirusiųjų knyga, — pakartojau aš. — Egiptietiška. 
Tiesiai iš kapų rūsio. 

— Nagi, toliau, — paprašė Konstancija. 

— Tau ją kas nors atsiuntė? — paklausiau aš. — Ar buvo 
joje kokia nors žinutė? 

— Tokioje knygoje kaip ši neturi būti jokių žinučių, ar 
ne tiesa? 

Aš atverčiau dar keletą puslapių. 

— Ne. Kadangi iš tikrųjų kiekvienas čia paminėtas žmo- 
gus yra miręs, ja norima pasakyti, kad... 

— Kad aš greitai prisidėsiu prie jų. 

— Tu esi įrašyta paskutinė šiuose mirusiųjų puslapiuose? 

— Taip, — pasakė Konstancija. 

Aš atsikėliau ir nuėjau padidinti krosnelės šildymo in- 
tensyvumą. Staiga mane nupurtė šiurpas. 

— Kokį baisų dalyką teks padaryti. 

— Baisų. 

— Telefonų knygos, — sumurmėjau aš. — Megė sako, 
kad aš raudu prie jų, tačiau priklauso nuo to, kokia telefonų 
knyga ir kada. 

— Viskas tarpusavyje susiję. Dabar... 

Iš savo rankinės ji išsitraukė antrą mažą juodą knygutę. 

— Atversk šitą. 

Aš ją atverčiau ir perskaičiau: 

'— Konstancija Ratigan. — Čia pat buvo ir jos adresas 
pajūryje. Atsiverčiau pirmąjį puslapį. Ten buvo vien tik pa- 
vardės, prasidedančios A raide. 

— Abramsas, Aleksanderis, Alsopas, Alenas... 

Atsiverčiau kitą puslapį. 

— Boldvinas, Bredlis, Bensonas, Bartonas, Basas... — 
pajutau, kaip šąla mano pirštų galiukai. 

— Ar visi jie yra tavo draugai? Aš žinau šiuos vardus. 

— Ir?.. 

— Ne visi, bet dauguma iš jų yra palaidoti Miško Pieve- 
lėje. Tačiau šią naktį jie visi iškasti. Tai kapinių knyga, — pa- 
sakiau aš. 

— Ir blogesnė nei 1900 metų. 

— Kodėl? 

— Šitą aš atidaviau prieš daugelį metų. Holivudo gel- 
bėtojams. Negalėjau priversti savo širdies sunaikinti tuos 
vardus. Mirusiųjų vis gausėjo. Gyvųjų liko vos keletas. Kad ir 
kaip būtų, aš šią knygą atidaviau. Dabar ji sugrįžo atgal. Radau 
ją, šį vakarą sugrįžusi iš jūros. 

— Jėzau, tu plaukiojai šitokiu oru? 

— Ir lyjant, ir šviečiant saulei. O šį vakarą, sugrįžusi 
namo, savo kieme lyg antkapio akmenį radau gulinčią šitą. 

— Ir jokio raštelio? 

— Nesakydama nieko, ji pasako viską. 

— Kristau, — teištariau aš. Senąjį telefonų sąrašą paėmiau 
į vieną ranką, o mažąją Ratigan užrašų knygutę — į kitą. 

— Dvi beveik mirusiųjų knygos, — pasakiau pakuždomis. 

— Taip, beveik, — pasakė Konstancija. — Pažiūrėk štai 
čia, ir čia, ir dar čia. 

Ji parodė pirštu tris vardus trijuose skirtinguose pusla- 
piuose, kiekvienas iš kurių buvo apibrėžtas raudonu apskriti- 
mu ir pažymėtas kryžiaus simboliu. 

— Šie vardai kuo nors ypatingi? — paklausiau aš. 

— Taip, ypatingi. Šie žmonės dar nemirę. Bent jau aš taip 
manau. Tačiau jie yra pažymėti, argi ne? Kiekvienas — kry- 
žiaus ženklu, kuris reiškia... 

— Pasmerkti mirčiai? Nauja myriop pasmerktųjų par- 
tija? 

— Taip... Ne, nežinau, tačiau tai mane baugina. Žiūrėk. 

Konstancijos vardas, esantis beveik pačiame puslapio 
viduryje, taip pat buvo apibrėžtas raudonu apskritimu; prie 
jo irgi buvo kryžiaus ženklas. 

— Mirusiųjų knyga plius sąrašas tų, kuriems, galimas 
daiktas, greitai teks atsisveikinti su šiuo pasauliu? 
 — Visa tai įvertinus, kaip ta knyga atrodo tau? 

— Šalta, — atsakiau aš. — Baisiai šalta. 

Namo stogą plakė nesibaigiantys lietaus šuorai. 

— Kas galėjo tai padaryti, Konstancija? Išvardyk bent 
keletą. 

— Po velnių, tokių dešimt tūkstančių. — Ji kurį laiką 
tylėjo, matyt, skaičiuodama. — Ar patikėsi, kad jų devyni 
šimtai? Gal kokiu tuzinu daugiau ar mažiau. 

— O mano Dieve, tiek įtariamųjų yra aiškiai per daug. 

— Paskirsčius per trisdešimt metų? Skurdus asorti- 
mentas. 

— Skurdus! — sušukau aš. 

— Jie eilėmis stovėdavo paplūdimyje prie mano durų. 

— Tu neprivalėjai kviesti jų užeiti! 

— Tuomet, kai jie visi kaip pamišę šaukia Ratigan vardą? 

— Tu neprivalėjai klausyti. 

— Kas tai, baptistų atgimimas? 

— Atleisk. 

— Gerai. — Ji išgėrė paskutinį butelyje likusį gurkšnį ir 
susiraukė iš pasibjaurėjimo. — Ar padėsi man surasti tą kalės 
vaiką, arba du kalės vaikus, jei mirusiųjų knygas atsiuntė du 
skirtingi šliužai? 

— Aš ne detektyvas, Konstancija. 

— Kodėl tada aš prisimenu, kaip vos nepaskendai kanale 
su tuo pamišėliu Šrenku? 

— Palauk... 

— Kodėl tada aš tave mačiau drauge su Kupriu Notre 
Dame „Fenix Studios" filmavimo aikštelėje? Prašau, padėk 
Mamai. 

— Leisk man išsimiegoti ir pamąstyti apie visa tai. 

— Jokių miegų šią naktį. Apkabink šiuos senus kaulus. 
Dabar... 

Ji atsistojo ir, laikydama rankose abidvi mirusiųjų kny- 
gas, nuėjo skersai kambarį prie durų. Atidariusi jas, užsimojo, 
pasiruošusi sviesti knygas į juodą lietų ir kranto smėlį plakan- 
čią bangų mūšą. 

— Palauk! — sušukau aš. — Jei jau nuspręsiu tau padėti, 
man jų reikės! 

— Šaunuolis. — Ji uždarė duris. — Lova ir glamonės? 
Bet jokių fizinių pratimų. 

— Ašjų ir neplanavau, Konstancija, — pasakiau aš. 


Trečias skyrius 


Be penkiolikos minučių trečią, pačiame audros siautuly- 
je, priešais pat mano namelį į žemę smogė baisus žaibo kirtis. 
Čia pat nugriaudėjo galingas perkūno trenksmas. Sienose 
apmirė pelės. 

Ratigan pašoko lovoje. 

— Gelbėk mane! — suriko ji. 

— Konstancija, — sužiurau tamsoje jos pusėn. — Tu 
kalbiesi su savimi, Dievu ar manimi? 

— Su visais, kas tik manęs klausosi! 

— Mes visi klausomės. 

Ji suglebo mano rankose. 

Telefonas suskambo trečią nakties, tą valandą, kai mirš- 
ta visi, kas turi mirti. 

Aš pakėliau ragelį. 

— Kas šiuo metu yra lovoje su tavimi? — išgirdau Me- 
gės balsą. Megė skambino iš kažkurios tolimos šalies, kur tuo 
metu nelijo ir negriaudėjo perkūnas. 

Aš įdėmiai žvelgiau į įdegusį Konstancijos veidą, po ku- 
riuo man regėjosi balti kaukolės kaulai. 

— Niekas, — atsakiau. 

Ir tai buvo beveik tiesa. 


Ketvirtas skyrius 


Šeštą valandą ryto jau turėjo pradėti aušti, tačiau dėl 
storų lietaus debesų dangus tebebuvo tamsus. Žaibai tebe- 
blykčiojo ir tebefotografavo krantą daužančią bangų mūšą. 

Gatvėje staiga žiebė neįtikėtinai stiprus žaibas, ir aš 
išvydau, kad antrasis lovos, kurioje miegojau, čiužinys yra 
tuščias. 

— Konstancija! 

Namelio durys buvo plačiai atlapotos, ir lietus merkė 
kilimą. Dvi telefonų knygos, didesnė ir mažesnė, gulėjo nu- 
mestos ant grindų, kad be vargo jas surasčiau. 

— Konstancija, — pasakiau sunerimęs ir apsidairiau 
aplinkui. 

„Bent jau ji apsivilko savo suknelę“, — pagalvojau aš. 

Surinkau jos namų numerį. Tyla. 

Numojęs ranka į apsiaustą, išėjau į lauką ir pilnomis 
lietaus akimis pajūriu nuėjau iki jos arabišką tvirtovę prime- 
nančio namo. Jis buvo skaisčiai apšviestas, kambariuose taip 
pat degė visos lempos. 

Tačiau viduje nešmėžavo jokie šešėliai, lauke taip pat ne- 
buvo matyti nė gyvos dvasios. 

— Konstancija! — surikau visu balsu. 

Šviesos degė kaip degusios, tyla tvyrojo kaip tvyrojusi. 

Už mano nugaros į krantą kurtinamai griuvo milžiniška 
banga. 

Grįždamas prie vandens, smėlyje bandžiau įžvelgti jos 
kojų pėdsakus. 

Nė ženklo. 

Ačiū Dievui, pagalvojau aš. Tačiau po akimirkos supra- 
tau, kad pėdsakus vis viena būtų nuplovęs lietus. 

— Sėkmės tau! — sušukau aš ir grįžau namo. 


Penktas skyrius 


Vėliau, išaušus, aš išėjau pro savo namelio duris ir pa- 
traukiau dulkėtu keliu tarp džiunglių medžių ir laukinių 
azalijų krūmų, su savimi nešdamasis dvi šešių butelių pa- 
kuotes. Pabarbenau į raižytas afrikietiško stiliaus Kramlio 
namo duris. Tylu. Luktelėjęs pabeldžiau dar kartą. Vėl tyla. 
Tuomet pastačiau vieną alaus butelių pakuotę priešais duris 
ir atsitraukiau. 

Po aštuonių ar devynių ilgų atsikvėpimų durys vos vos 
prasivėrė — lygiai tiek, kad nuo nikotino parudę pirštai užka- 
bintų alų ir įsitrauktų jį į vidų. Tuomet durys vėl užsitrenkė. 

— Kramli! — sušukau, prišokęs prie durų. 

— Eik šalin, — pasigirdo balsas viduje. 

— Kramli, tai Durnelis. Leisk man įeiti! 

— Jokiu būdu, — vėl pasigirdo Kramlio balsas, šį sykį jau 
švelnesnis, nes jis jau buvo atsikimšęs pirmą alaus butelį. — 
Skambino tavo žmona. 

— Po velnių! — sušnibždėjau aš. 

Kramlis nurijo gurkšnį. 

— Ji pasakė, kad kiekvieną kartą, kai tik ji palieka miestą, tu 
krenti į gilų mėšlą ar išspardai neūžaugų lesbiečių kompaniją. 

— Ji taip nesakė! 

— Klausyk, Vili, — kreipiuosi į tave kaip į Šekspyrą, — 
aš esu senas žmogus ir negaliu klausytis apie visas tas kapi- 
nių karuseles bei krokodilžmogius, naktimis plaukiojančius 
kanalais. Padėk prie durų tą kitą butelių pakuotę. Ir dėkok 
Dievui už savo žmoną. 

— Po velnių, — sumurmėjau aš. 

— Ji pasakė, kad greitai grįš namo, jei nesiliausi išdy- 
kavęs. 

— Ji irgi išdykautų, — suburbuliavau. 

— Nieko nėra geriau nei tai, kad žmona anksti sugrįš 
namo ir padarys galą visam šiam chaosui. Palauk. — Jis nu- 
rijo dar vieną gurkšnį. — Tu esi geras vyras, Viljamai, tačiau 
ne, dėkoju. 

Aš pastačiau prie durų kitą šešių butelių pakuotę ir, ant 
jos padėjęs 1900 metų telefonų knygą bei asmeninę Ratigan 
telefonų knygelę, pasitraukiau tolėliau. 

Po ilgokos pauzės ranka vėl pasirodė tarpduryje, aklo- 
siomis apgrabaliojo knygas ir, nustūmusi jas į šalį, nusitvėrė 
alaus butelių pakuotę ir įsitraukė į vidų. Aš laukiau. Galiausiai 
durys atsivėrė dar kartą. Smalsi ranka sugraibė knygas ir su 
jomis dingo už durų. 

— Puiku! — sušukau aš. 

„Labai gerai! — svarsčiau sau. — Po kokios valandos, 
dievaži... jis būtinai paskambins“. 


Šeštas skyrius 


Ir iš tiesų po valandos Kramlis paskambino. 

Tačiau jau nebevadino manęs Viljamu. 

— Šunsnuki, šūde, bjaurybe. Tu puikiai žinai, kaip pri- 
kaustyti žmogaus dėmesį. Kas ten per velniava su tomis pra- 
keiktomis mirusiųjų knygomis? 

— Kodėl tu taip kalbi? 

— Velniai griebtų, aš juk gimiau lavoninėje, augau 
kapinėse, braidžiau po Karalių Slėnį netoli Karnako aukš- 
tutiniame — ar žemutiniame? — Egipte. Kai kada naktimis 
sapnuoju, kad mirkstu kreozote. Kas neatpažins mirusiųjų 
knygos, jei ji yra patiekiama drauge su alumi? 

— Tas pats senis Kramlis, — pasakiau aš. 

— Geriau, kad taip nebūtų. Kai tik baigsiu kalbėtis su 
tavimi, tučtuojau skambinu tavo žmonai. 

— Neskambink! 

— Kodėl ne? 

— Kadangi... — Aš sutrikęs patylėjau, o tuomet sumur- 
mėjau: — Man reikia tavo pagalbos! 

— Nesąmonė. 

— Ar girdėjai, ką pasakiau? 

— Girdėjau, — suniurnėjo jis. — O Dieve. 

Patylėjęs pridūrė: 

— Susitiksime prie Ratigan namų saulei leidžiantis, 
kai visi gaivalai iš vandenyno sugrįžta į krantą, kad tave pa- 
gautų. 

— Gerai. Prie Ratigan namų... 

Jis nutrenkė ragelį anksčiau nei aš. 


Septintas skyrius 


Viskas vyksta naktį — štai koks planas. Niekas neturi 
vykti dieną: saulės šviesa pernelyg skaisti, todėl visi šešėliai 
laukia sutemų. Dieną per šviesu ir per kaitru, todėl niekas 
nė piršto nepajudina. Veikti saulės atokaitoje ir visiems ma- 
tant nėra jokio malonumo. Vidurnaktis teikia malonią vėsą, 
o tamsios medžių šakos gaiviai glosto veidą. Pakyla vėjas, 
plėšdamas medžių lapus. Toli aidi žingsniai. Girgžda sijos 
ir grindų lentos. Nuo marmurinio antkapio angelo sparnų 
siūbteli dulkių debesėlis. Kaip grobio ieškantys krankliai 
sklando šešėliai. Prieš aušrą gatvių šviesos užgęsta ir miestas 
trumpam apanka. 

Būtent tada prasideda visos tikros misterijos, tada tvyro 
nuotykių dvasia. Aušra niekuomet neišauš. Kiekvienas sulai- 
ko kvėpavimą, sutelkia dėmesį į tamsą ir, smelkiamas baimės, 
akimis varsto šešėlius. 

Tad buvo tikra tiktai tai, kad, tamsioms vakarinio vande- 
nyno bangoms plakant dar tamsesnę pakrantę, aš susitikau su 
Kramliu paplūdimyje priešais didelį baltą, arabišką tvirtovę 
primenantį Konstancijos namą. Mes prisiartinome prie jo ir 
pažvelgėme į vidų. 

Visos durys buvo plačiai atvertos, viduje skaisčiai degė 
šviesos, kambaryje sukosi užstrigusi plokštelė su 1928 metų 
Geršvino pianino įrašu, trijų dalių metras. Klausytojai buvo- 
me tik aš ir Kramlis. Konstancijos niekur nebuvo matyti. 

Aš pravėriau burną, norėdamas atsiprašyti Kramlio už 
tai, kad jį čionai pakviečiau. 

— Gerk savo džiną ir tylėk, — Kramlis bakstelėjo man 
alaus buteliu. 

— Dabar, — tęsė jis, — tu man pasakyk, ką, po velnių, 
visa tai reiškia? — Jis pavartė asmeninės Ratigan mirusiųjų 
knygos puslapius. — Čia, čia ir štai Čia. 

Pustuzinis vardų buvo apibrėžta raudonu apskritimu, 
šviežiai nupiešti ryškūs ir giliai įspausti kryžiaus simboliai. 

— Konstancija spėjo, ir aš pritariu jos nuomonei, kad 
šie ženklai reiškia, jog šių vardų savininkai dar tebėra gyvi, 
tačiau, galimas daiktas, nebeilgai. Ką tu manai? 

— Aš taip nemanau, — atsakė Kramlis. — Apskritai tai 
jūsų reikalas. Aš planavau šį savaitgalį vykti į Josemito parką, 
ir štai pasirodai tu, kaip koks filmo prodiuseris, kuris, nusišla- 
pindamas ant kas antro kadro, suteikia scenarijui nepakarto- 
jamo aromato. Ko gero, man verčiau važiuoti į Josemitą, o tu 
čia kapstykis kaip triušis su visomis savo intuicijomis. 

— Palauk, — pasakiau aš, nes jis jau buvo besigręžiąs 
durų link. — Argi tau neįdomu išsiaiškinti, kurie iš čia pami- 
nėtųjų dar teberėplioja ir kurie jau guli? 

Aš stvėriau knygą ir mestelėjau, kad jis būtų priverstas ją 
gaudyti. Knyga nukritusi atsivertė ties puslapiu su gigantišku 
kryžiaus ženklu šalia vos ne cirko plakatui būdingo dydžio 
raidėmis užrašyto vardo. Kramlis susiraukė. Aš perskaičiau 
vardą: Kalifija. Karalienė Kalifija. Bunkerio kalva. Jokio adre- 
so. Tačiau šalia vardo buvo telefono numeris. 
plėšti nuo jo akių. 

— Žinai, kur tai yra? — paklausiau aš. 

— Bunkerio kalva, po velnių, aišku, kad žinau. Aš juk 
gimiau už kelių kvartalų nuo tos vietos. Tikras nemokamas 
meksikiečių, čigonų, skrybėlėtų nulėpausių airių, baltųjų 
padugnių ir juodžių troškintuvas. Dažnai ten eidavau pas 
Kalahaną ir Ortegą, Laidotuvių generolus. Svajodavau pa- 
matyti tikrus negyvėlius. Tai buvo visokie Gvadalacharos 
valkatos, negyvos gėlės iš Rozaritos pliažo, Dublino kekšės. 
Bjaurastis!: — staiga suriko Kramlis, imdamas gėdytis savo 
leksikono ir vis labiau linkdamas dalyvauti mano ekspedicijo- 
je. — Ar tu mane girdėjai? Ar klauseisi? O Dieve! 

— Aišku, girdėjau, — atsakiau. — O kodėl mums pa- 
prasčiausiai nepaskambinus vienu iš šių raudonai apibrėžtų 
numerių iš neišsiaiškinus, kas dar ant žemės, o kas jau po 
žeme? 

Jam nespėjus ištarti nė žodžio, aš stvėriau knygą ir nubė- 
gau kopomis prie skaisčiai apšviesto Ratigan kiemo baseino, 
šalia kurio ant stalelio stikliniu viršumi, lyg specialiai man 
padėtas, gulėjo bevielio telefono ragelis. Skambindamas ne- 
drįsau nė žvilgtelėti į Kramlį — akies krašteliu mačiau, kad jis 
stovi nė nekrustelėdamas. 

Iš už daugelio mylių atsiliepė operatorės balsas. Toks 
numeris nebeegzistavo. „Po velnių, — pagalvojau aš. — Bet... 
Palauk!“ 

Greitai paskambinau į informaciją, gavau reikalingą nu- 
merį ir jį surinkau, laikydamas ragelį taip, kad Kramlis galėtų 
girdėti pašnekovo balsą: 

— Kalahanas ir Ortega, labas vakaras, — atsiliepė balsas 
su sodriu airišku akcentu iš centrinės Abbey Theatre estrados. 
Aš plačiai išsišiepiau. Pastebėjau, kaip Kramlio veidas nerviš- 
kai sutrūkčiojo. 

— Kalahanas ir Ortega, — pakartojo balsas, šį sykį gar- 
siau ir temperamentingiau. Paskui ėjo ilga pauzė. Aš tylėjau. — 
Kas, po velnių, čia skambina? 

Aš padėjau ragelį, kol Kramlis nesuspėjo jo pačiupti. 

— Kalės vaikas, — susikūprinęs drėbtelėjo jis. 

— Du kvartalai, gal trys, nuo tos vietos, kur tu gimei? 

— Keturi, galvijau tu. 

— Eime? — paklausiau aš. 

Kramlis stvėrė Ratigan knygą. 

— Beveik, bet ne visiškai mirusiųjų knyga, — pasakė jis. 

— Gal nori pamėginti dar vieną numerį? — Aš atverčiau 
knygą, pirštu perverčiau puslapius ir sustojau prie U. — Štai 
dar vienas, o Dieve, taip, dar geresnis nei Karalienė Kalifija. 

Kramlis sušnairavo į mane. 

— Ratiganas, Maunt Louve. Koks Ratiganas gyvena 
Maunt Louve? Tai ta vieta, į kurią didelis raudonas tramvajus, 
kurio nebėra jau pusę mano gyvenimo, gabendavo tūkstan- 
čius iškylautojų. 

Kramlio veidą aptemdė prisiminimų šešėliai. 

Aš bakstelėjau dar vieną vardą. 

— Ratiganas. Šv. Vibianos katedra. 

— Koks Ratiganas, šventas šokinėjantis Jėzau, slepiasi 
Šv. Vibianos katedroje? 

— Pasakei kaip atsivertęs katalikas. — Aš patyrinėjau 
dabar jau nuolatos susiraukusio Kramlio žvilgsnį. — Tu kaip 
nori, O aš ten einu. 

Tai pasakęs, žengiau tris apgaulingus žingsnius į tą pusę. 
Kramlis nusikeikė: | 

— Kaip, velniai griebtų, tu ten nuvažiuosi, jei neturi nei 
teisių, nei automobilio? 

— Tu mane paveši, — pasakiau neatsisukdamas. 

Mano žodžius lydėjo ilga tyla. 

— Gerai? — padrąsinau jį. 

— Tu žinai, kaip surasti tą vietą, kur kažkada važinėjo 
Maunt Louvo tramvajus? 

— Mane ten sykį buvo nuvežę giminės, kai buvau aštuo- 
niolikos mėnesių amžiaus. 

— Vadinasi, nesunkiai gali parodyti kelią? 

— Viską prisimenu su mažiausiomis smulkmenomis. 

— Užsičiaupk, — pasakė Kramlis, dėdamas nepraimtą 
šešių alaus butelių dėklą į seną išklerusį automobilį. — Sėsk 
į vidų. 

Mes sėdome į automobilį, palikome Geršviną groti savo 
Paryžiaus pasažus ir nuvažiavome Maunt Louvo kalno link. 

— Tylėk ir nieko neaiškink, — pasakė Kramlis. — Ten, 
kur reikia, linktelėk galva į kairę, į dešinę arba mostelk pir- 
myn. 


Aštuntas skyrius 


— Tebūsiu prakeiktas, jei suprasiu, kurių velnių aš visa 
tai darau, — murmėjo Kramlis, važiuodamas beveik prie- 
šinga eismo puse. — Sakau, tebūsiu prakeiktas, jei suprasiu, 
kurių velnių... 

— Aš girdėjau ir supratau, — pasakiau, stebėdamas be- 
siartinančias kalvas bei kalnų viršūnes. 

— Ar žinai, ką tu man primeni? — suprunkštė Kram- 
lis. — Mano pirmąją ir vienintelę žmoną, kuri žinojo, kaip 
mane suvystyti savo formomis, proporcijomis ir plačiomis 
šypsenomis. 

— Aras noriu tave suvystyti? 

— Pasakyk, kad ne, ir aš išmesiu tave iš automobilio. Kai 
pamatai mane besiartinantį, tu sėdi ir apsimeti, kad sprendi 
sudėtingą kryžiažodį. Tu tebūni suspėjęs įrašyti tik kokius 
keturis žodžius, kai aš griebiu tavo pieštuką ir tavo vaidybos 
nebelieka. 

— Argi aš taip kada nors dariau, Kramli? 

— Nevesk manęs iš pusiausvyros. Ar seki kelių ženklus? 
Jei ne, tai pradėk juos sekti. Tučtuojau. Pasakyk man, kam su- 
mąstei šitą idiotišką ekspediciją? 

Aš pažvelgiau į man ant kelių gulinčią Ratigan telefonų 
knygutę. 

— Ji man pasakojo, kad bėgo nuo Mirties, nuo vieno iš 
šioje knygutėje įrašytųjų. Gal vienas iš šių žmonių nusiuntė 
jai knygutę kaip kokią suknistą dovaną. O gal ji bėgo pas juos, 
kaip darome ir mes, norėdama pamatyti, ar tas, kuris išdrįso 
siuntinėti mirties žodynus nepakartojamoms vaikiškoms ak- 
torėms, gali būti žudikas. 

— Ratigan yra ne vaikas, — subambėjo Kramlis. 

— Vaikas. Ji nebūtų buvusi tokia nepakartojama ekrane, 
jei nebūtų turėjusi tiek daug Meglin Kidi, atsiskleidžiančios 
visose tose sekso akrobatikos scenose, vaikiškumo. Įsibaimi- 
nusi yra ne senoji Ratigan. Tai mažoji Ratigan, panikos apim- 
ta, bėga per pilną pabaisų naktinį mišką, Holivudą. 

— Tu čia kepi dar vieną savo riešutų pilną vaisinį Kalėdų 
pyragą“ 

— Argi tai, ką kalbu, jį primena? 

— Be komentarų. Kas galėjo paskatinti vieną iš šių 
raudonai paženklintų draugų atsiųsti jai dvi knygas, pilnas 
šlykščių prisiminimų? 

— Kodėl ne? Konstancija kažkada turėjo daug gerbėjų. 
Tad dabar, po daugelio metų, žmonės jai gali jausti kokią nors 
pagiežą. Jie gali jaustis atstumti, palikti, užmiršti. Ji tapo gar- 
senybe. O jie atsidūrė tarp pakelės šiukšlių. Galimas daiktas, 
jie pasenę ir jaučia, kad artinasi mirtis, todėl nori suspėti „at- 
statyti teisybę“. 

— Tu man imi priminti mane, — tarė Kramlis. 

— Dėl Dievo meilės, tikiuosi, kad tu apsirikai. Aš noriu 
pasakyti... 

— Viskas gerai, nesijaudink. Tu niekuomet nebūsi 
Kramlis, kaip ir aš niekuomet nebūsiu Žiulis Vernas jaunes- 
nysis. Kur, po velnių, mes esame? 

Aš skubiai apsidairiau aplinkui. 

— Ei! — sušukau. — Tai ir yra ta vieta. Maunt Louvas! 
Ten, kur prieš daugelį metų sudužo didysis senasis raudonas 
tramvajus. 

— Profesorius Louvas, — pasakiau aš, mėgindamas iš 
sąmonės gelmių ekspromtu ištraukti kažkur nugrimzdusius 
prisiminimus, — buvo žmogus, kuris Pilietinio karo metais 
sugalvojo fotografuoti iš oro baliono. 

— Iš kur visa tai? — sušuko Kramlis. 

— Iš niekur, — atsakiau sutrikęs. 

— Tu pilnas bevertės informacijos. 

— Nežinau, — atsakiau užsigavęs. — Mes esame ant 
Maunt Louvo kalno, ar ne? Ir jo vardas kilęs iš profesoriaus 
Louvo ir jo Tiunervilio tramvajaus, besiropščiančio šio kalno 
šlaitu, taip? 

— Taip, taip, žinoma, — atsakė Kramlis. 

— Taigi, profesorius Louvas pritaikė karšto oro balioną 
fotografavimui — remiantis nuotraukomis būdavo dešifruo- 
jamas priešininko pajėgų išsidėstymas didžiajame Valstijų 
kare. Balionai ir naujasis išradimas — traukiniai — padėjo 
Šiaurei pasiekti pergalę. 

— Gerai, gerai, — subumbėjo Kramlis. — Aš lipu iš au- 
tomobilio ir esu pasiruošęs kopti aukštyn. 

Aš nuleidau automobilio stiklą ir pažvelgiau į piktžolių 
užgožtą keliuką, besirenkančiuose vakaro šešėliuose kylantį 
aukštyn ilga stačia įkalne. 

Užmerkiau akis ir pasakiau: 

— Iki viršūnės trys mylios. Tu tikrai nori eiti pėsčiomis? 

Kramlis nužvelgė įkalnę. 

— Ne, velniai griebtų, ne. — Jis sugrįžo į automobilį ir 
užtrenkė dureles. — Ar yra kokių nors šansų, kad mes nuva- 
žiuosime į šalį nuo to prakeikto siauro keliuko ir nudardėsime 
nuo skardžio? Garantuota, tokiu atveju mes būtume lavonai. 

— Šansų visada yra. Pirmyn! 

Kramlis privairavo savo kledarą prie beveik neregimo 
keliuko papėdės, išjungė variklį, išlipo, paėjėjo į priekį, koja 
paspardė žemes ir išrovė keletą piktžolių. 

— Aleliuja! — sušuko jis. — Geležis, plienas! Senasis 
geležinkelis. Niekas nesivargino ardyti, o tik apžarstė jį Že- 
mėmis! 

— Tu matai? — paklausiau aš. 

Įraudusiu nuo įniršio veidų Kramlis sudribo ant auto- 
mobilio sėdynės ir užtrenkė dureles. 

— Viskas, pasipūtėli! Automobilis niekur nevažiuos! 

— Greitai dėk koją ant starterio! 

— Po velnių! — Kramlis nuspaudė pedalą. Automobilio 
variklis sudrebėjo ir užsivedė. 

— Tebūna dukart prakeikti visi tavo vaikai! 

Automobilis ėmė ropštis aukštyn. 


Devintas skyrius 


Kelias aukštyn į kalną ėjo dviguba dykviete. Sausasis se- 
zonas atėjo anksti, ir dar laukinę žolę buvo nusvilinęs gaisras. 
Visas kalvos šlaitas iki pat viršūnės buvo juodos kaip anglis 
spalvos. Mums važiuojant, jis traškėjo ir čežėjo po automobi- 
lio ratais. Prieš dvi savaites kažkas čia buvo kyštelėjęs degtu- 
ką. Visą kalvos šlaitą apgaubusios liepsnos vaizdas buvo toks 
įspūdingas, kad nuotraukos apkeliavo televizijos naujienas ir 
pirmuosius laikraščių puslapius. Tačiau dabar ugnis buvo se- 
niai išblėsusi; ore tebetvyrojo tik užgesusios ugniavietės kva- 
pas. Kramlis ir aš lėtai kilome į Maunt Louvo kalno viršūnę 
per nuodėgulius vos įžiūrimu keliuku. 

Pakeliui Kramlis pasakė: 

— Gerai, kad tu nematai pro mano pusės langą. Tūks- 
tančio pėdų skrydis stačiai žemyn. 

Aš suspaudžiau kelius. Kramlis tai pastebėjo. 

— Na, gerai, gal tik kokie penki šimtai pėdų, — nurami- 
no mane. 

Aš užmerkiau akis ir, suraukęs antakius, pasakiau: 

— Maunt Louvo keltas buvo iš dalies elektrinis tramva- 
jus, o iš dalies — funikulierius. 

— Tai kas? — pakėlė antakius Kramilis. 

Aš atitraukiau kelius vieną nuo kito. 

— Trasa buvo atidaryta 1893 metų liepos ketvirtąją. Čia 
dalijo nemokamai pyragaičius ir ledus, todėl lankytojų buvo 
tūkstančiai. Pirmajame vagone Pasadenos pučiamųjų orkes- 
tras grojo „Sveika, Kolumbija“. Tačiau išvydę, kad geležinkelis 
nyra į debesis, jie pakeitė melodiją ir užgrojo „Dieve, arčiau 
Tavęs . Išgirdę šią melodiją, mažiausiai dešimt tūkstančių pa- 
keliui išsirikiavusių žmonių apsiverkė. Pakilus dar aukščiau, 
orkestras užgrojo „Aukšyn, tik aukštyn“. Trijuose iš paskos 
kylančiuose vagonuose važiavo Los Andželo simfoninis or- 
kestras. Viename vagonėlyje — smuikai, kitame — variniai 
pučiamieji, trečiajame — timpanai ir mediniai pučiamieji. 
Kilus sąmyšiui, rankoje lazdelę laikantis dirigentas nesuspėjo 
įlipti ir liko apačioje. Vėliau taip pat trimis vagonėliais užsikė- 
lė Solt Leik Sičio mormonų bažnyčios choras. Viename vago- 
nėlyje — sopranai, kitame — baritonai, o trečiajame — bosai. 
Jie giedojo „Pirmyn, Kristaus kariai“. Ši giesmė labai tiko tai 
akimirkai, kai jie pasislėpė debesyse. Buvo rašoma, kad visus 
vagonus ir funikulierius storai nuklojo dešimt tūkstančių 
mylių raudonos, baltos ir mėlynos vėliavų medžiagos. Kai 
galiausiai atėjo vakaras, viena isteriškai nusiteikusi moteris, 
garbinanti profesorių Louvą už jo indėlį tiesiant Maunt Lou- 
vo geležinkelį ir pakeliui įrengiant tavernas bei viešbučius, 
pareiškė: „Melskimės Dievui, iš kurio plaukia visos malonės, 
ir melskimės profesoriui Louvui“ — po šių žodžių minios vėl 
pratrūko raudoti, — nenutildamas burbuliavau aš. 

— Tebūsiu aš prakeiktas, — pasakė Kramlis. 

— Ramiojo vandenyno elektrinio geležinkelio atšakos 
kilo į Maunt Louvo kalną, driekėsi į Pasadenos austrių fermą, 
Selego liūtų zoologijos sodą, San Gabrielio misiją, Monroviją, 
Boldvino rančą, Vitierį, — tęsiau aš. 

Kramlis kažką sumurmėjo panosėje ir toliau važiavo 
tylėdamas. 

Bandydamas pagudrauti, aš paklausiau: 

— Ar mes jau vietoje? 

— Bailys ir ištižėlis, — pareiškė Kramlis. — Atmerk akis. 

Aš atmerkiau akis. 

— Manau, kad mes jau vietoje. 

Mes iš tiesų buvome vietoje. Priešakyje dunksojo senos 
geležinkelio stoties griuvėsiai, o už jų — keli apsvilę sudegu- 
sio paviljono statramsčiai. 

Aš pamažėle išlipau iš automobilio ir atsistojau šalia 
Kramlio, žvelgdamas į keleto mylių ilgumo šlaitą, besilei- 
džiantį tiesiai į jūrą. 

— Net Kortesas niekuomet nematė geresnio vaizdo, — 
pareiškė Kramlis. — Vaizdelis tiesiog puikus. Stebiuosi, kodėl 
šito ansamblio nebuvo mėginama atstatyti. 

— Politika. 

— Taip visuomet. Tai kur dabar mes šioje vietoje rasime 
žmogų Ratigano pavarde? 

— Ten! 

Už kokių keturiasdešimties pėdų, šalia didžiulio pipir- 
medžių sąžalyno, stovėjo mažutis vienaaukštis namelis, pu- 
siau sulindęs į žemę. Ugnis jo nebuvo palietusi, tačiau lietūs ir 
kruša spėjo išblukinti jo dažus bei pašiaušti stogą. 

— Čia turi būti negyvėlis, — pasakė Kramlis, ir mes pa- 
sukome namelio link. 

— Argi kada nors būna kitaip — kitaip kam reikėtų eiti 
ir žiūrėti? | 

— Eik ir patikrink. Aš čia pastovėsiu, nekęsdamas savęs 
už tai, kad nepaėmiau daugiau gėralo. 

— Irgi mat detektyvas, — pasakiau aš ir nužirgliojau prie 
viešbutėlio. Turėjau gerokai pasidarbuoti, kol pavyko atida- 
ryti duris. Kai jos cypdamos galiausiai pasidavė, aš baugščiai 
atsitraukiau atgal, o tuomet nedrąsiai įkišau galvą į vidų. 

— Kramli, — pašaukiau ilgokai patylėjęs. 

— Aha? — atsiliepė tas, stovintis už kokių šešiasdešim- 
ties pėdų. 

— Ateik, pažiūrėk. 

— Lavonas? — paklausė jis. 

— Dar geriau, — atsakiau aš, kupinas pagarbos vaizdui, 
kurį išvydau. 


Dešimtas skyrius 


Mes įžengėme į tikrą laikraščių labirintą. Net ne labirin- 
tą, 0, po velnių, tikrą katakombą su siaurais praėjimais tarp 
senų laikraščių stirtų — New York Times, Chicago Tribune, 
Seattle News, Detroit Free Press. Penkios pėdos į kairę, šešios į 
dešinę, o vidury — siauras praėjimas, kuriuo tegalima vargais 
negalais prasisprausti, saugantis griūties, kuri gali suteikti 
amžiną poilsį po laikraščių kalnu. 

— Šventas Dieve! — atsidusau aš. 

— Pakartok dar kartą, — suniurzgė Kramlis. — Kris- 
tau, čia tikriausiai sukrauta dešimt tūkstančių savaitraščių 
ir dienraščių. Tikri kultūros sluoksniai — žiūrėk, geltonesni 
laikraščiai apačioje, baltesni — viršuje. Ir ne viena stirta, o 
dešimt tuzinų — o Dieve, visas šimtas! 

Išties laikraščių stirtų pabaigos nebuvo matyti — ji sken- 
do nebeįžvelgiamoje prieblandoje. 

Vėliau aš pamaniau, kad tai buvo kažkas panašaus į tą 
akimirką, kai lordas Karnarvonas 1922 metais atidengė Tu- 
tanchamono kapą. Visos šios nuo laiko išblukusios antraštės, 
mirusios informacijos kalnai — kur visa tai veda? Prie vis 
naujų ir naujų informacijos kalnų. Kramlis ir aš šonu nedrą- 

siai slinkome gilyn, vargiai sprausdami tarp stirtų eilių savo 
pilvus ir užpakalius. 

— Dieve, — sušnibždėjau aš. — Jei kada įvyktų tikras 
žemės drebėjimas... 

— Jis jau įvyko! — iš tunelio galo ataidėjo balsas, tarytum 
būtų prabilusi tūkstantmečius išgulėjusi mumija. — Buvo su- 
griovęs stirtas! Vos manęs nesuplojo! 

— Kas čia? — šūktelėjau aš. — Kur jūs, velniai griebtų? 

— Puikus labirintas, ar-ne? — vėl piktdžiugiškai ataidėjo 
mumijos balsas. — Pastačiau visa tai savo rankomis! Ryto 
naujienos ir vakaro apžvalgos, specialūs leidiniai lenktynių 
ir kitomis temomis, sekmadienio komiksai ir taip toliau, ir 
taip be galo! Keturiasdešimt metų! Tikras naujienų muziejus, 
naujienų biblioteka. Eikite toliau! Sukite į kairę. Aš kažkur čia, 
netoli nuo jūsų! 

— Judėk! — sušuko Kramlis. — Čia juk turi būti kokia 
nors vieta, kurioje būtų galima apsisukti! 

— Gerai, gerai! — vėl pasigirdo balsas. — Jūs jau netoli. 
Laikykitės kairės. Nerūkykite! Šią prakeiktą vietą būtų sunku 
palikti per gaisrą! „Hitleris ateina į valdžią“, „Musolinis bom- 
bomis supleškina Etiopiją kaip šiaudų kūlį, „Ruzveltas mirė“, 
„Čerčilis stato geležinę užtvarą“: įspūdingos antraštės, ar ne? 

Mes galiausiai prasispraudėme už kampo ir tarp laik- 
raščių stirtų išvydome kažką panašaus į miško kirtavietę. Jos 
tolimajame gale buvo matyti kareiviškas gultas. Ant jo gulėjo 
nei mumija, nei ilgas džiovintas jautienos kumpis. Kažkas, ko 
nebuvo galima pavadinti nei gyvu, nei mirusiu. Ore tvyrojo 
gailus kvapas. 

Aš lėtai prisiartinau prie gulto; Kramlis slinko man iš 
paskos. Dabar aš supratau, iš kur tas tvaikas. Tai buvo ne 
lavono, o be galo seniai nesipraususio kūno smarvė. 

Ant gulto gulinti skudurų krūva sujudėjo. Nuo veido 
nuslydo sudūlėję paklodės draiskalai. Iš po dviejų suvytusių 
vokų į mus pažvelgė siauri akių plyšeliai. 


NUŽUDYKIME KONSTANCIJĄ 39 


— Atleiskite, kad neskubu keltis, — suvirpėjo suvytusi 
burna. — Chez Monsieur iš Armentieres, nesikeliu jau ketu- 
riasdešimt metų. — Jis sukikeno ir užspringęs vos neužduso. 

— Ne, ne, man nieko blogo neatsitiko, — šiaip taip išsi- 
kosėjęs, sušnibždėjo. Jo galva atkrito atgal. — Kur, po velnių, 
jūs taip ilgai buvote? 

— Kur...? 

— Aš jūsų laukiau! — pasakė mumija. — Kokie dabar 
metai? 1932? 1946? 1950? 

— Beveik atspėjote. 

— 1960-ieji? 

— Kaip pirštu į akį, — atsakė Kramlis. 

— Aš ne beprotis, — virpėjo išdžiūvusi senio burna. — 
Ar atnešėte man maisto gyvybei palaikyti? 

— Gyvybei palaikyti? 

— Ne, ne, žinoma, to negali būti. Tai vaikas, nešioja 
šunų ėdalą šia laikraščių alėja, vieną indelį po kito, nes kitaip 
viskas sugriūva. Jūs esate ne jis — ar jis? 

Mes susižvalgėme tarpusavyje ir papurtėme galvas. 

— Kaip jums patinka mano mansarda? Originali pra- 
smė: vieta, kurioje žmonės būdavo uždaromi, kad neturėtų 
galimybių siautėti ir nesivaldyti*. Mes suteikėme mansardos 
sąvokai naują prasmę ir pakėlėme nuomos mokestį. Kur aš 
buvau? O, taip. Kaip jums patinka ši lindynė? 

— Panašu į krikščionybės tyrinėtojų skaityklą, — pasakė 
Kramlis. 

— Prakeikta manija, — pasakė Ramzis II. — Pradėjau 
1925 metais. Ir nebegalėjau sustoti. Naikinti ir griebti; nai- 
kinti ne tiek jau daug — daugiausia griebti. Visa tai prasi- 
dėjo vieną dieną, kai pamiršau išmesti rytinį laikraštį. Kitas 
etapas buvo savaitės Tribune/Times/Daily News kolekcija. 


* Žodžių žaismas: (angl.) penthouse — mansarda, pent — sulaikyti, uždaryti 
(Vert.). 

Paskui — daugiau. Štai čia, dešinėje, yra 1939 metų numeriai. 
Kairėje — 1940 metai. Per žingsnį atgal — 1941-ieji. Tvarka 
kaip bažnyčioje! 

— Ką darote, kai norite susirasti tam tikros datos nu- 
merį, tačiau pasirodo, kad jis yra palubėje? 

— Apie tai stengiuosi negalvoti. Pasakykite datą. 

— 1937 metų balandžio 9-oji, — nuslydo man nuo lie- 
žuvio. 

— Kokių velnių ta diena? — paklausė Kramlis. 

— Netrukdyk vaikinui, — pasigirdo šnabždesys iš po 
dulkių antklodės. — Džin Herlou, mirė dvidešimt šešerių. 
Ureminis apsinuodijimas. Pagalba nesuspėjo. Miško Pievelė. 
Nelson Edi, Žaneta Makdonald, dvigubos laidotuvės. 

— O Dieve! — nebeišlaikiau aš. 

— Kietai, ar ne? Dar! 

— 1942 metų gegužės trečioji, — vėl išsprūdo man iš 
burnos. 

— Žuvo Kerol Lombard. Lėktuvo katastrofa. Daug ašarų. 

Kramlis grįžtelėjo į mane. 

— Ar tai viskas, ką tu žinai? Tik mirusias kino žvaigždes? 

— Neerzink vaikino, — vėl pasigirdo senyvas balsas še- 
šiomis pėdomis žemiau mūsų galvų. — Ką jūs čia veikiate? 

— Mes atėjome... — pradėjo Kramlis. 

— Mes dėl... — sumykiau aš. 

— Nesiaiškinkite. Tai, kad jūs čia, yra natūrali įvykių 
eigos pasekmė. 

— Pasekmė? 

— Pastarąjį kartą, kai kažkoks pilietis užlipo ant Maunt 
Louvo kalno, pasiryžęs nušokti žemyn, jis to padaryti nesi- 
ryžo ir nulipęs buvo partrenktas automobilio, kuris ir išgydė 
jo gyvenimo ligą. O pas mane pastarąjį kartą Žmogus buvo 
užėjęs... šiandien vidurdienį! 

— Šiandien!? 

— (O kas čia nuostabaus? Ateini ir surandi seną kiuženą, 

paskendusią dulkėse, nepasiverčiančią šiene nuo 32-ųjų. Kai 
kas iš tiesų čia atėjo prieš keletą valandų, atėjo ir šūktelėjo 
į šiuos tunelius blogą naujieną. Pamenate pasaką apie košės 
malūnėlį? Pasakius „malk!“, malūnėlis imdavo gaminti karštą 
košę. Vaikas sykį pasakė „malk!“, tačiau užmiršo žodį „stok!“. 
Nelemtas malūnėlis užtvindė koše visą miestą. Žmonės tu- 
rėjo išvalgyti takus, kad galėtų nueiti vieni pas kitus. Tai aš 
graužiu laikraščius, o ne košę. Apie ką aš ką tik kalbėjau? 

— Kažkas šūktelėjo į koridorių... 

— Koridorių tarp London Times ir Le Figaro? Taip. Mo- 
teris bliovė kaip mulas. Jos klyksmai ištuštino mano pūslę. Jau 
maniau, kad sugrius laikraščių stirtos. Stumtelsiu, ir visos šios 
stirtos virs kaip domino kaladėlės, rėkė ji. Mane venti verčia 
vien jau sumauta šių spaudinių išdėstymo architektūra! 

— Manyčiau, kad žemės drebėjimai... 

— Patyriau ir jų! Patį pragarą sudrebinęs „Jangdzės upės 
potvynis, „Dučės užkariavimai“ ir kiti, bet, kaip matote, 
viskas liko savo vietose. Netgi didysis drebėjimas 32-aisiais 
neįveikė mano „kortų namelių“. O šita moteris išrėkė visas 
mano nedorybes ir pareikalavo tam tikrų metų tam tikrų nu- 
merių. Aš pasakiau ieškokti pirmoje eilėje kairėje, paskui de- 
šinėje. Neapdorotą medžiagą visuomet laikau arti paviršiaus. 
Girdėjau, kaip ji grumiasi su popierių kalnais. Jos keiksmai 
galėjo uždegti patį Londoną. Galiausiai ji trenkė durimis ir 
nurūko, ieškodama vietos stačia galva nušokti žemyn. Ne- 
manau, kad ji atvažiavo automobiliu. Žinote, kas ji buvo? 
Nesakysiu — spėkite. 

— Nežinau, — priblokštas atsakiau. 

— Matai tą katės patiesalą ant stalo? Nuimk jį ir ištrauk 
popierius su keistais užrašais. 

Aš priėjau prie stalo. Po dulkių sluoksniu ir kažkuo pa- 
našiu į sudžiūvusį paukščių mėšlą suradau porą tuzinų iden- 
tiškų kvietimų. 

— Klarensas Ratiganas ir... — aš nutilau. 

— Skaityk, skaityk! — paragino senis. 

— Konstancija Ratigan, — Žioptelėjau aš ir tęsiau to- 
liau, — maloniai kviečia į savo vestuves ant Maunt Louvo 
kalno 1932 metų birželio 10-ąją, trečią valandą popiet. Palyda 
mašinomis ir traukiniu. Šampanas. 

— Supratai? — paklausė Klarensas Ratiganas. 


Aš pažvelgiau į jį. 
— Klarensas Ratiganas ir Konstancija Ratigan, — pa- 
sakiau. — Palaukite. Argi' nereikia paminėti mergautinės 


Konstancijos pavardės? 

— Skamba kaip kraujomaiša, turite omenyje? 

— Ganėtinai keista. 

— Tu nesupranti, — sušnibždėjo jo lūpos. — Kons- 
tancija privertė 71ane pasikeisti pavardę! Anksčiau aš buvau 
Overholtas. Ji sakė, kad prakeiks save, jei paaukos savo aris- 
tokratišką pavardę ir iškeis ją į manąją — nudėvėtą antrarūšę 
prekę. Todėl... 

— Jūs pasikrikštijote prieš ceremoniją? — paklausiau aš. 

— Niekuomet anksčiau nebuvau ketinęs to daryti, bet 
galiausiai padariau. Holivudo vyskupijos diakonas manė, kad 
aš kvaištelėjęs. Ar jūs bandėt kada ginčytis su Konstancija? 


— Aš... 
— Nėra ko ir kalbėti! „Mylėk mane arba palik ma- 
ne“, — dainuoja ji. Man patiko ta melodija. Ji mane uždegė ir 


pakerėjo. Turbūt esu pirmas sumautas kvailys visoje Ameri- 
koje, kuris sudegino savo gimimo liudijimą. 

— Velniai mane griebtų, — pasakiau. 

— Ne tave, o mane. Į ką taip žiūri? 

— Į tave. 

— "Taip, žinau, — tarė jis. — Aš neatrodau įspūdingas. 
Neatrodžiau įspūdingas ir tuomet. Matai tą blizgantį prietaisą 
ant kvietimų krūvos viršaus? Maunt Louvo geležinkelio gar- 
vežio varinė rankena. Ratigan patikdavo, kaip aš daužydavau 

šita rankena. Aš buvau Maunt Louvo tramvajaus motoristas! 
Jėzau! Ar kur nors čia nėra alaus? — staiga paklausė jis. 

Aš nurijau seiles. 

— Jūs teigiate, kad buvote pirmasis Ratigan vyras, o pra- 
šote alaus? 

— Aš nesakiau, kad buvau pirmasis jos vyras — papras- 
čiausiai vienas iš kelių. Kur tas alus? — Senis apsilaižė lūpas. 

Kramlis atsiduso ir išsitraukė šį tą iš kišenių. 

— Štai alus ir malomarai.* 

— Malomarai! — Senis iškišo liežuvį, ir aš vieną ant jo 
uždėjau. Jis leido jam kaip komunijai ištirpti burnoje. — Ma- 
lomarai! Moterys! Negaliu be jų gyventi! — Jis pusiau atsisė- 
do, tiesdamas ranką alaus. 

— Ratigan, — priminiau aš. 

— O, taip. Vestuvės. Ji atvažiavo tramvajumi, susižavėjo 
oru, lyg jis būtų mano kūrinys, pasipiršo, o po mūsų medaus 
mėnesio vieną naktį suprato, kad aš neturiu nieko bendra 
su čionykščiu klimatu, tapo šalta kaip varveklis ir išsinešdi- 
no. — Senis suvirpėjo. 

— Ir viskas? 

Aš išsitraukiau Ratigan telefonų knygelę. 

— Štai kas mus atvedė pas jus. 

Senis įsižiūrėjo į raudonu rašalu apibrėžtą savo vardą. 

— Kodėl kažkam prireikė jus atsiųsti pas mane? — Jis 
akivaizdžiai svajojo apie dar vieną kąsnį. — Palaukite! Jūs 
esate kažkoks rašytojas? 

— Kažkoks. 

— Štai kas, po velnių! Kaip ilgai ją pažįstate? 

— Kelerius metus. 

— Metai su Ratigan yra tūkstantis ir viena naktis džiaugs- 
mo rūmuose. Velniava, sūneli. Galiu lažintis, kad ji pati rau- 
donai apibrėžė mano vardą, nes nori, Kad tu parašytum jos 


* Amerikoje populiarūs šokoladu glaistyti sausainiai. 

autobiografiją. Ir informaciją pradėtum rinkti nuo manęs, 
Ištikimojo Senio. 

— Ne, — pasakiau aš. 

— Ji neprašė tavęs užsirašyti to, ką aš tau sakysiu? 

— Niekuomet. 

— Po velnių, argi būtų ne puiku? Argi kas nors kada nors 
parašė knygą, labiau pašėlusią nei Konstancija, aršesnę nei 
Ratigan? Tai būtų bestseleris! Atsigulk su Ratigan ir atsikelk 
su blizgučiais nusagstytomis blusomis. Bėk greitai žemyn ir 
ieškok leidėjo! Man už idėją priklauso karališkas honoraras. 
Sutarta? 

— Karališkas honoraras. 

— Dabar duokite man dar vieną malomarą ir alaus. 
Jums dar reikia pliurpalų? 


Aš linktelėjau galvą. 

— Tas kitas stalelis... — Tas stalelis buvo paprasčiausia 
dėžė nuo apelsinų. — Ant jo yra į vestuves kviestų svečių 
sąrašas. 


Aš nuėjau prie apelsinų dėžės ir, pasikapstęs tarp kaž- 
kokių kvitų, suradau kokybiško popieriaus skiautelę ir ėmiau 
skaityti. Jis pasakė: 

— Ar tau nerūpi, iš kur kilo žodis „Kalifornija“? 

— Kas tai... 

— Paklausyk. Ispanai, 1509 metais žygiavę į šiaurę nuo 
Meksiko, nešėsi knygas. Viena iš jų, parašyta ispanų kalba, 
buvo apie amazonių karalienę, karaliaujančią pieno ir medaus 
krašte. Karalienę Kalifiją. Šalis, kurią ji valdė, buvo vadinama 
Kalifornija. Ispanai pažvelgė į šį slėnį, išvydo pieno upes, pa- 
ragavo medaus ir visa tai pavadino... 

— Kalifornija? 

— Panagrinėkite tą svečių sąrašą. 

Aš pažvelgiau ir perskaičiau: 

— Kalifija! O Dieve! Mes jai šiandien mėginome skam- 
binti! Kur ji yra dabar? 

— Būtent tai Ratigan ir norėjo sužinoti. Kaip tik Kalifija 
numatė mūsų iš anksto nulemtą santuoką, bet ne jos žlugimą. 
Todėl Ratigan mane čia surado ir ėmė atakuoti savo užpaka- 
liu ir prastu šampanu — vien tik dėl Kalifijos paistalų. „Kur, 
po velnių, ji yra? — šaukė ji šiandien, sprausdamasi tuneliu 
tarp laikraščių. — Tu žuri tai žinoti! „Aš nekaltas! — atsakiau 
jai iš kito tunelio galo. — Eik, Konstancija! Kalifija sunaikino 
mus abu. Eik ir nužudyk ją, o paskui nužudyk ją dar kartą. 
Kalifija! — Mumija išsekusi nuvirto ant gulto. 

— Jūs visa tai pasakėte, — paklausiau aš, — šiandien apie 
vidurdienį? 

— Apytikriai, — atsiduso senis. — Aš pasiunčiau Rati- 
gan nuleisti jai kraują. Tikiuosi, ji suras tą sumautą astrologę 
ir... — Jo balsas prislopo. — Gal dar porą malomarų? 

Aš uždėjau sausainį jam ant liežuvio. Jis bemat ištirpo. 
Senis vėl kaip užsuktas ėmė berti žodžius. 

— Jums nė į galvą nešautų pamėginti pamatyti šią be- 
kaulę būtybę, tačiau banke gavau pusę milijono. Nueikite ir 
pamatysite. Aš burna į burną gaivinau Volstrito biržas — jos 
buvo nemirusios, tik miegojo. Nuo pat 1941-ųjų, per Hiro- 
simą, Envetaką ir Niksoną. Aš sakiau — pirkite IBM, pirkite 
Bell. Dabar aš įsitaisiau šią nuostabią vietą su vaizdu į Los An- 
dželą, vienaskyliu Endžiu Gampu už nugaros, o iš Glendalo 
turgaus pas mane kasdien ateina vaikas, nešinas konservuota 
kiauliena, marinuota paprika ir vandens buteliais. Grafo gyve- 
nimas! Jūs, vaikinai, jau baigėte kovoti su mano praeitimi? 

— Beveik. 

— Ratigan, Ratigan... — tęsė senis. — Moteris, tinkama 
prie patriukšmavimų ir audringų plojimų. Ji buvo kartkartė- 
mis paminima tuose laikraščiuose. Paimk po vieną laikraštį 
nuo kiekvienos krūvos viršaus, keturis iš dešinės, šešis iš 
kairės, visus skirtingus. Pakeliui į Marakešą ji paliko sraigės 
pėdsakus. Šiandien ji sugrįžo išvalyti savo katės dėžutę. 

— Arjūs iš tiesų matėte ją? 

— Man ir nereikėjo jos matyti. Jos klyksmas perskeltų ir 
vėl suklijuotų Rumpelstiltskiną. 

— Arji tenorėjo tik Kalifijos adreso? 

— Ir laikraščių! Paimk juos ir eik į pragarą, pasakiau jai. 
Mūsų išsiskyrimas jau ilgas ir be atšilimo laikotarpių. 

— Ar galiu pasiimti vieną iš šitų? — paklausiau aš, pa- 
kėlęs kvietimą. 

— Imk jų visą tuziną! Tuos, kurie pakliuvo Ratigan į 
rankas, ji dalijo į kairę ir į dešinę. „Tu visuomet gali užsakyti 
daugiau, — sakydavo ji. Griebk tuos kvietimus. Vok laikraš- 
čius. Koks, sakei, tavo vardas? 

— Aš nesakiau. 

— Dėkui Dievui! Dabar lauk! — pasakė Klarensas Rati- 
ganas. 

Kramlis ir aš pasukome laukan, atsargiai sprausdamiesi 
pro laikraščių labirintus. Pakeliui pasiėmėme aštuonių laik- 
raščių egzempliorius iš aštuonių skirtingų krūvų ir jau buvo- 
me besirengią sukti durų link, kai mums kelią užtvėrė vaikas, 
nešinas sunkia dėže. 

— Ką tu čia atnešei? — paklausiau aš. 

— Bakalėjos prekes. 

— Daugiausia gėralus? 

— Bakalėją, — vėl atsakė vaikas. — Jis dar čia? 

— Nebegrįžkite! — atsiliepė karaliaus Tutanchamono bal- 
sas iš laikraščių katakombos gilumos. — Manęs čia nebebus! 

— Jis čia, viskas gerai, — pasakė vaikas, šiek tiek pa- 
blykšdamas. 

— Trys gaisrai ir žemės drebėjimas! Dar vienas prieš akis! 
Aš jaučiu jį besiartinant! — Mumijos balsas tolo ir nutolo. 

Vaikas pažvelgė į mus. 

— Visa tai tavo, — pasakiau aš, atsitraukdamas atgal. 

— Nejudėkite, nekvėpuokite, — pasakė vaikas, įkelda- 
mas vieną koją pro duris. 

Kramlis ir aš nejudėjome ir nekvėpavome. Jis nuėjo. 


Vienuoliktas skyrius 


Kramlis sugebėjo apsukti savo griuveną ir sėkmingai 
nugabeno mus abu žemyn skardžio pakraščiu. Bevažiuojant 
mano akys prisipildė ašarų. 

— Nesakyk, — paliepė Kramlis, vengdamas mano 
žvilgsnio. — Nenoriu girdėti. 

Aš sunkiai nurijau seiles. 

— Trys gaisrai ir žemės drebėjimas. Ir bus dar daugiau! 

— Gana! — sušuko Kramlis, užguldamas stabdžius. — 
Nesakyk, ką tu manai, po velnių. Be abejo, artinasi kitas že- 
mės drebėjimas: Ratigan! Ji sudraskys mus visus! Lauk, lauk, 
ir eik pėsčiomis! 

— Aš bijau aukščio. 

— Gerai! Tada užčiaupk kietai savo burną! 

Mes važiavome žemyn po dvidešimčia tūkstančių lygų 
tylos. Gatvėje, transporto kamšatyje, aš vieną po kito skaiti- 
nėjau laikraščius. 

— Po velnių, — staiga pasakiau. — Nesuprantu, kodėl jis 
mums leido pasiimti šituos laikraščius? 

— O ką tu ten matai? 

— Nieko. Nulį. Riestainio skylę. 

— Duok man. — Kramlis paėmė iš mano rankų laikraštį 
ir viena akimi ėmė skaityti, kita akimi sekdamas kelią. Pradėjo 
lyti. 

— Emili Star, mirė dvidešimt penkerių, — perskaitė jis. 

— Žiūrėk, kur važiuoji! — surikau aš, išvydęs, kad auto- 
mobilis rieda į šoną. 

Jis įbedė akis į kitą laikraštį. 

— „Korina Keli skiriasi su Von Šternbergu“. 

Jis švystelėjo laikraštį sau per petį. 

— „Rebeka Stendiš ligoninėje. Jos būklė sparčiai blogėja“. 

Dar vienas švystelėjimas, dar vienas laikraštis nulėkė per 
petį. 

— „Ženevietė Karlos teka už Goldvino sūnaus“. Ką pa- 
sakysi? 

Nutaikęs momentą, kai lietus susilpnėjo, aš jam pada- 
viau dar tris laikraščius. Jie visi netrukus atsidūrė ant galinės 
sėdynės. 

— Jis pasakė, jog nėra išprotėjęs. Ką manai? 

Aš sklaidžiau laikraščius. 

— Mes kažko nerandame. Jis nebūtų šitų laikraščių lai- 
kęs šiaip sau. 

— Ne? Riešutai tinka prie persikų, slyvos — prie riešutų. 
Vaisių salotos. 

— Kodėl Konstancija... — Aš sustojau. — Palauk. 

— Laukiu. — Kramlis kietai sugniaužė vairą. 

— Viduje yra aukštuomenei skirtas puslapis. Čia ir 
didelė nuotrauka. Konstancija, gerasis Dieve, dvidešimčia 
metų jaunesnė, ir mumija, tas senis nuo kalno, jaunesnis, su 
daugiau mėsos ant kaulų, neblogai atrodantis, jų vestuvės, 
šalia — Luiso B. Majerio asistentė Merti Krebs, o kitoje pusė- 
je — žymioji astrologė Karlotė K. Kalifija! 

— "Ta pati, kuri nurodė Konstancijai tekėti už žmogaus, 
gyvenančio ant Maunt Louvo kalno. Astrologė pranašauja, 
Konstancija aklai vykdo. Surask nekrologų puslapį. 

— Nekro...? 

— Surask, surask! Ką ten matai? 

— O šventoji karve! Dienos horoskopas ir vardas — Ka- 
ralienė Kalifija! 

— Kokia prognozė? Gera? Vidutiniška? Tinkama diena 
pradėti dirbti darže ar tekėti už mulkio? Paskaityk balsu! 

— „Laiminga savaitė, laiminga diena. Priimkite visus pa- 
siūlymus, didelius ir mažus“. Ką pasakysi? 

— Mes turime surasti Kalifiją. 

— Kodėl? 

— Nepamiršk — raudonas apskritimas apibrėžtas ir 
apie jos vardą. Mes turime ją pamatyti, kol dar neįvyko kas 
nors tragiška. Raudonas kryžiaus ženklas reiškia mirtį ir lai- 
dotuves. Tiesa? 

— Ne, — atsakė Kramlis. — Senasis Tutanchamonas ant 
Maunt Louvo kalno dar tebekvėpuoja, o jo vardas taip pat api- 
brėžtas raudonu apskritimu ir pažymėtas kryžiaus ženklu! 

— Tačiau jis jaučia, kad kažkas turi įvykti. Kažkas turi 
ateiti pas jį. 

— Kas, Konstancija? Tas stebuklingas nykštukas? 

"— Teisingai, senis kol kas tebėra gyvas. Tačiau tai ne- 
reiškia, kad Kalifija taip pat dar nėra nušluota. Senis Ratiga- 
nas davė mums nedaug informacijos. Gal ji galėtų suteikti 
daugiau. Visa, ko mums reikia, yra jos adresas. 

— Tik tiek tereikia? Ei! — Kramlis staiga pasuko prie 
šalikelės ir sustojęs išlipo iš automobilio. — Dauguma žmo- 
nių niekuomet apie tai nepagalvoja, Konstancija nepagalvojo, 
sius puslapius?! 

Po akimirkos jis jau stovėjo kitoje šaligatvio pusėje, tele- 
fono automato būdelėje, ir sklaidė nučiurusią telefonų knygą. 
Suradęs reikiamą puslapį, jį išplėšė ir parsinešė į automobilį. 

— Senas telefono numeris, bevertis. Tačiau adresas gal 
dar tiks. 

Jis kyštelėjo popierių man panosėn. Aš perskaičiau: KA- 
RALIENĖ KALIFIJA. Būrimas iš delno linijų. Frenologija. As- 
trologija. Egiptietiška nekrologija. Jūsų gyvenimas yra mano 
gyvenimas. Maloniai kviečiu apsilankyti. 

Ir prakeiktas zodiako adresas. 

— Taigi! — pasakė Kramlis, kuris atrodė esąs taip arti 
hiperventiliacijos kaip niekuomet anksčiau. — Konstancija 
nurodė mums egiptietišką relikviją, ir ta relikvija yra vardu 
Kalifija. Ji prisakė Konstancijai tekėti už gyvulio! 

— Mes to nežinome! 

— Iš tiesų mes to nežinome, velniai griebtų. Pamėginki- 
me išsiaiškinti. 

Jis įjungė pavarą, ir mes greitai nulėkėme visa tai išsi- 
aiškinti. 


Dvyliktas skyrius 


Mes privažiavome prie Karalienės Kalifijos „aiškiaregys- 
tės laboratorijos“, esančios pačiame Bunkerio kalvos centre. 
Kramlis nužvelgė ją gaižiu žvilgsniu. Tuomet aš galva mos- 
telėjau į šalį, ir jis pamatė tai, kas jam buvo mielas reginys: 
KALAHANAS IR ORTEGA. ŠARVOJIMO SALĖ. 

Tai pakėlė jam ūpą. 

— Jaučiuosi kaip sugrįžęs namo, — prisipažino jis. 

Mūsų kiužena sustojo, ir aš išlipau lauk. 

— Ar eini kartu? — paklausiau Kramilio. 

Kramlis sėdėjo ir žvelgė pro priekinį langą, rankas už- 
dėjęs ant vairo, tarytum dar tebevažiuotų. 

— Kaip čia yra, — paklausė jis, — kad viskas, atrodo, 
baigiasi drauge su mumis? 

— Ar eini? Man reikia tavęs. 

— Iš kelio. 

Palypėjęs aukštyn, ten, kur baigėsi statūs cementiniai 
laiptai ir prasidėjo sutrūkinėjusiu cementu grįstas takelis, jis 
staiga sustojo, kurį laiką stebėjo didelį E aptriušusį namą 
ir pasakė: 

— Atrodo, čia yra pusė kepyklos, kuri kepa tavo nelai- 
mių bandeles. 

Mes lipome toliau. Pakeliui sutikome katę, baltą ožką ir 
povą. Povas, išskleidęs uodegą su tūkstančiu akių, oriai stebė- 
jo mus, einančius pro šalį. Galiausiai pasiekėme pagrindines 
duris. Kai pabeldžiau į jas, ant mano batų pasipylė ankstyvas 
sniegas — atsilupusių baltų dažų trupinių debesis. 

— Atrodo, šios durys neilgai besilaikys, — pastebėjo 
Kramlis. 

Aš dar kartą krumpliais pabarbenau į duris. Viduje pa- 
sigirdo garsas, lyg kažkas per ąžuolines grindis vilktų masyvų 
seifą. Prie durų iš anapus buvo stumiamas kažkoks labai sun- 
kus daiktas. 

Aš dar kartą pakėliau ranką, tačiau spiegus balsas viduje 
sužviegė: 

— Eikit šalin! 

— Skirkite penkias minutes, — prašiau aš. — Keturias, 
tris, vieną, dėl Dievo meilės. Man reikia jūsų pagalbos. 

— Ne, — sučirškė balsas. — Tai man reikia jūsų pa- 
galbos. 

Mano protas dirbo kaip pašėlęs. Ausyse aidėjo mumijos 
balsas. 

— Arjūs kada nors pagalvojote, iš kur kilęs Kalifornijos 
pavadinimas? — paklausiau aš. 

Tyla. Po akimirkos pasigirdo jau nebe spiegus balsas, o 
vos girdimas šnabždesys. 

— Po velnių... 

Sutraškėjo trys rakinamos spynos. 

— Niekas nežino šito apie Kaliforniją. Niekas. 

Durys prasivėrė per keletą colių. 

— Gerai, duokite, — pasakė balsas. 

Pro durų plyšį išlindo ranka, primenanti didelę išsipūtu- 
sią jūrų žvaigždę. 

— Dėkite čia! 

Aš padėjau savo delną ant jos. 

— Apverskit. 

Aš apverčiau savo plaštaką delnu į viršų. Ji ją sugniaužė. 

— Atsipalaiduokite. 

Ji kita ranka pamasažavo manąją plaštaką, o nykštys 
pervažiavo mano delno linijomis. 

— Negali būti... — sušnibždėjo ji. 

Dar keletą akimirkų lėtais judesiais ji čiupinėjo mano 
pirštus. 

— Yra, — atsiduso ji. Po akimirkos pridūrė: — Jūs atsi- 
menate savo gimimą! 

— Iš kur tai žinote? 

— Jūs tikriausiai esate septintojo sūnaus septintasis 
sūnus! 

— Ne, — atsakiau aš. — Esu tik vienas, brolių neturiu. 

— O Dieve. — Jos plaštaka, laikanti manąją, virptelėjo. — 
Jūs gyvensite amžinai! 

— Amžinai negyvena nė vienas. 

— Jūs gyvensite. Ne jūsų kūnas. Tačiau tai, ką jūs darote. 
Ką jūs veikiate? 

— Aš maniau, kad mano gyvenimą jūs matote kaip ant 
delno. 

Ji tyliai nusijuokė. 

— Jėzau. Aktorius? Ne. Šekspyro sūnus, bestija. 

— Šekspyras neturėjo sūnų. 

— Tada Melvilio. Hermano Melvilio nesantuokinis vaikas. 

— Norėčiau, kad tai būtų tiesa. 

— Tai tiesa. 

Aš išgirdau, kaip sunkus daiktas už durų ant cypiančių 
ratukų važiuoja atgal. Durys plačiai atsivėrė. 

Aš išvydau stambią moterį, apsirengusią didžiule tam- 
siai raudono aksomo karalienės mantija, per kietmedžio 
grindis riedančią atgal metaliniame soste ant ratukų toli- 

mosios kambario sienos link. Ji sustojo prie stalo, ant kurio 
gulėjo ne vienas, bet keturi krištoliniai rutuliai — juose žaidė 
žaliu ir gintariniu audeklu apgobto šviestuvo šviesa. Kara- 
lienė Kalifija, astrologė, būrėja iš delno, frenologė, praeities 
ir ateities spėjėja, pūpsojo soste kaip kalnas visoje savo trijų 
šimtų svarų grožybėje, tyrinėdama mus savo rentgeno žvilgs- 
niu. Prieblandoje buvo matyti didžiulis geležinis seifas. 

— Aš nekandu, — pagaliau pasakė ji. 

Aš įžengiau į vidų, Kramlis — iš paskos. 

— Tačiau palikite duris atviras, — perspėjo ji. Kieme iš- 
girdau povo riksmą. Pasidrąsinęs ištiesiau jai kitą ranką. 

Karalienė Kalifija atsitraukė tolyn lyg nuplikyta. 

— Jūs pažįstate romanistą Griną? Grehemą Griną? 

Aš linktelėjau galvą. 

— Jis rašė apie dvasininką, kuris prarado Eke ia Tuo- 
met tapo liudininku stebuklo, kurio priežastis buvo jis pats. 
Šokas, kurį sųkėlė sugrįžęs tikėjimas, jo vos nepražudė. 

— Šit kaip? 

— Taip. — Ji žvelgė į mano plaštaką taip atsainiai, tary- 
tum ji būtų atkirsta nuo rankos. — Viešpatie. 

— Ar taip atsitiko ir jums? — paklausiau aš. — Tai, kas 
atsitiko tam dvasininkui? 

— O Dieve! 

— Ar jūs taip pat praradote savo tikėjimą ir gydomąją 
galią? 

— Taip, — sumurmėjo ji. 

— O dabar, šią akimirką, visa tai sugrįžo? 

— Velniai griebtų! Taip! 

Aš kietai prispaudžiau savo ranką prie krūtinės. 

— Kaip jūs tai spėjate? — paklausiau aš. 

— Jokių čia spėjimų. Viską paprasčiausiai jaučiu. 

Mano rankoje ji išvydo kvietimą į vestuves ir laikraštį. 

ša 12 buvote " pas „ — pasakė ji. 


vo- so 

Ji šyptelėjo puse lūpų ir prunkštelėjo. 

— Visi kaip kamuoliukai atšoka rikošetu nuo jo ir atsi- 
duria čia. 

— Nepakankamai dažnai, manyčiau. Gal galiu atsisės- 
ti? — paklausiau. — Nugriūsiu, jei tučtuojau neatsisėsiu. 

Ji linktelėjo galva į kėdę, stovinčią už kelių pėdų. nuo jos 
saugiu atstumu. Aš bemat smukau į kėdę. Kramlis, į kurį Ka- 
lifija nekreipė dėmesio, atrodė surūgęs. 

— Štai kaip? — pasakiau aš. — Žmonės nedažnai lanko 
sėnąjį Ratiganą. Vargu ar kuris žino, kad jis gyvas ir gyvena 
ant Maunt Louvo kalno. Tačiau kažkas ten šiandien buvo nu- 
ėjęs ir rėkė ant jo. 

“ —Jirėkė? — Didžiulis krėsle pūpsantis kalnas beveik iš- 
tirpo prisiminimuose. — Aš nebūčiau jos įsileidusi, jei būčiau 
tai Žinojusi. 

— Jos? 

— Tai dažna mano klaida, — Karalienė Kalifija užmetė 
akį į krištolinius rutulius. — Spėti ateitį ir ją pasakyti. Šiaip 
jau aš pateikiu žmonėms užuominas, ne faktus. Aš jiems ne- 
pasakinėju, kokias akcijas pirkti, su kokiu žmogumi susidėti. 
Dieta — mano sritis, aš pardavinėju vitaminus, kiniškas žole- 
les, tačiau ne ilgaamžiškumą. 

— Jūs ką tik pardavėte ilgaamžiškumą. 

— Jūs esate kitoks, — ji pasilenkė prie manęs. Masyvaus 
krėslo ratukai sugirgždėjo. 

— Ateitis driekiasi priešakyje. Aš niekuomet nematau 
ateities labai aiškiai. Tačiau galiu pasakyti, kad jums gresia 
baisus pavojus. Aš visą laiką matau, kad jūs turite gyventi, 
tačiau kai kas jūsų gyvenimą gali sunaikinti. Būkite atsargus! 

Ji užsimerkė ir ilgokai patylėjo, o tuomet paklausė: 

— Jūs — jos draugas? Jūs žinote, apie ką aš kalbu. 

— Ir taip, ir ne, — atsakiau. 

— Visi taip sako. Ji yra sykiu ir juoda, ir balta. Ir laukinė 
nuo galvos iki kojų. 

— Apie ką jūs kalbate? 

— Mums nereikia vardų. Aš jos neįsileidau. Prieš va- 
landą. 

Aš pažvelgiau į Kramlį. 

— Mes jau artinamės prie jos, baigiame ją pasivyti. 

— Geriau nebandykite, — pasakė Kalifija. — Iš to, kaip ji 
rėkė už durų, aš spėju, kad ji galėjo turėti peilį. „Aš niekuomet 
tau neatleisiu! — klykė ji. — Tu mums davei netikusį kelių 
žemėlapį, kuris, užuot mus nuvedęs aukštyn, nuvedė žemyn! 
Kad tu iškeptum pragare!“ Tuomet išgirdau, kaip ji sėdo į au- 
tomobilį ir nuvažiavo. Šią naktį aš tikrai nemiegosiu. 

— Arji pasakė — nors mano klausimas ir kvailai skam- 
ba, — kur važiuoja? 

— Anaiptol ne kvailai, — atsakė Kalifija. — Aš manau, 
kad dabar, kai ji jau buvo pas tą seną kvailį ant Maunt Louvo 
kalno, kurį metė po pirmos nenusisekusios nakties, o paskui 
pas mane, kuri ją pastūmėjo pas jį, kodėl, sakysime, jai ne- 
nuėjus pas tą mulkį, kuris atliko vestuvių ceremoniją? Ji nori 
mus visus surinkti į krūvą ir nustumti nuo uolos! 

— Ji to nepadarytų. 

— Iš kur jūs tai žinote? Kiek moterų esate turėjęs gyve- 
nime? 

— Vieną, — leptelėjau kaip avinas. 

Karalienė Kalifija prisidengė veidą nosine, tokia didele, 
kad užklojo pusę jos krūtinės. Atgavusi pusiausvyrą, ji vėl 
atsisuko į mane ir iš lėto privažiavo artyn, grakščiai stum- 
damasi į grindis savo neįtikėtinai mažais batukais. Negalėjau 
atitraukti akių nuo neįtikėtinos disproporcijos — tokios ma- 
žos atrodė jos kojytės, palyginti su didžiule virš jų plytinčia 
mase ir virš jos kybančiu mėnulio pavidalo veidu. Už šio mil- 
žiniško kūno aš regėjau Konstancijos šešėlį. Karalienė Kalifija 
užmerkė akis. 

— Ji jumis naudojasi. Jūs mylite ją? 

— Atsargiai. 

— Laikykite motorą įjungtą. Ji prašė, kad jūs padarytu- 
mėte jai vaiką? 

— Nedaugžodžiaudama. 

— Ne žodžiai svarbu, o prakeikti negyvi naujagimiai. Ji 
priperėjo monstrų visame Los Andžele ir jo apylinkėse, utė- 
lėtame Holivudo bulvare, Meno akligatvyje. Reikia sudeginti 
jos lovą, išbarstyti pelenus ir pakviesti dvasininką, kad pa- 
šventintų tą vietą. 

— Kokį dvasininką, kur? 

— Aš jus supažindinsiu. Dabar... — Ji susilaikė, matyt, 
nenorėdama prasitarti vardo. — Mūsų draugė. Jos niekuomet 
nėra namuose. Tai viena iš jos gudrybių, keliančių žmonėms 
paniką. Viena valanda su ja viską paaiškina. Gatvėse jie kelia 
riaušes. Jūs žinote žaidimą „Dėdė Vigilis“? Dėdė Vigilis sako: 
„Šok atgal dešimt šuoliukų, atsisuk į Vištų namelį, stok“! 

— Bet jai manęs reikia! 

— Ne. Ji minta griovimu ir naikinimu. Palaiminti yra ne- 
dorėliai, kurie mėgaujasi savo nedorumu. Jūsų kaulai yra jai 
maistas. Jei ji būtų čia, aš ją pervažiuočiau savo kėde. Dieve, 
tai tokie kaip ji Romą pavertė griuvėsiais. Velnias, — staiga 
prisiminė ji, — parodykite man savo delną dar kartą. — Jos 
masyvi kėdė sugirgždėjo, o kūno kalnas grėsmingai pasviro 
į priekį. 

— Jūs ruošiatės atsiimti tai, ką pamatėte mano delne? 

— Ne. Aš tik sakau, ką matau atverstame delne. Po šio 
gyvenimo jūs turėsite kitą! Suplėšykite tą laikraštį. Sudegin- 
kite kvietimą į vestuves. Palikite miestą. Liepkite jai mirti. 
Tačiau tai padarykite telefonu iš kito šalies pakraščio. Da- 
bar — eikite lauk! 

— Kur man toliau eiti? 

— Dieve, atleisk man. — Ji užmerkė akis ir sušnibždė- 
jo: — Patikrinkite šį kvietimą į vestuves. 

Aš pakėliau kvietimą ir įsistebeilijau į jį. 

— Simusas Brajanas Džozefas Ratiganas, Šv. Vibianos 
katedra, kunigas. 

— Eikite pas jį ir pasakykite, kad jo sesuo yra dvigubame 
pragare ir kad jai atsiųstų šventinto vandens. Nešdinkitės! Aš 
turiu daugybę darbo. 

— Kokio? 

— Išsimėžimo, — atsakė ji. 

Aš suspaudžiau prakaituotame delne tėvo Simuso Bra- 
jano Džozefo Ratigano kvietimą, atsitraukiau ir atsitrenkiau 
į Kramilį. 

— Kas jūs esate? — paklausė Kalifija, galiausiai pastebė- 
jusi mano šešėlį. 

— Maniau, jūs žinote, — atsakė Kramlis. 

Mes išėjome į lauką ir uždarėme duris. 

Visas namas sugirgždėjo nuo jos svorio. 

— Perspėkite ją, — sušuko Kalifija mums pavymui, — 
pasakykite jai, kad nemėgintų sugrįžti. | 

Aš pažvelgiau į Kramlį. 

— Ji nepasakė tavo ateities! 

— Aš dėkingas Viešpačiui, — pasakė Kramlis, — ir už 
mažas malones. 


Tryliktas skyrius 


Mes nusileidome atgal tais pačiais stačiais cementiniais 
laiptais, ir jau palei pat automobilį mėnulio šviesoje Kramlis 
pažvelgė man į veidą. 

— Kaip tas pasiutęs šuo atrodo? 

— Aš ką tik tapau bažnyčios nariu! 

— Sėsk į vidų, dėl Dievo meilės! 

Aš įlindau į vidų, pilamas karščio. 

— Kur dabar? 

— Į Šv. Vibianos katedrą. 

— Šventoji skumbre! — pasakė jis ir nuspaudė starterį. 

— Ne, — atsidusau aš. — Aš negaliu išlaikyti dar vienos 
akistatos. Namo, Džeimsai, dušas, trys alaus ir į lovą. Pagau- 
sime Konstanciją auštant. 

Mes pravažiavome Kalahano ir Ortegos įstaigą, puikią 
ir apmirusią kaip visuomet. Žvelgdamas į ją, Kramlis atrodė 
beveik laimingas. 

Tačiau prieš dušą, alų ir miegą aš prisegiau prie sienos 
virš savo lovos septynis ar aštuonis pirmuosius laikraščių 
puslapius, kad naktį atsibudęs, žvelgdamas į juos, galėčiau 
ieškoti sprendimų. 

Visi tie vardai, visos nuotraukos, visos didelės ir mažos 
antraštės yra išsaugotos dėl paslaptingų ar nelabai paslaptin- 
gų priežasčių. 

Man už nugaros suprunkštė Kramlis. 

— Arklio šūdas! Tu ruošiesi nagrinėti informaciją, kuri 
prarado bet kokią reikšmę tą pačią akimirką, kai buvo iš- 
spausdinta? 

— Iki aušros, be abejo, jie nukris nuo sienos, palįs po 
mano vokais ir įsilydys į kūrybinį mano smegenų cementą. 

— Kūrybinį cementą! Japonų bušido! Amerikietiškas 
jautis! Kai šie daiktai nukris nuo sienos, kaip ir tu, ar jie ims 
daugintis? 

— Kodėl ne? Jei nieko nepadėsi, nieko ir neišimsi. 

— Palauk, kol pribaigsiu šitą. — Kramlis išgėrė butelį. — 
Guliesi miegoti su dygliakiaulėmis, keliesi su pandomis? — Jis 
linktelėjo galva į ant sienos kabančias nuotraukas, vardus ir 
gyvenimų istorijas. — Konstancija čia kur nors yra? 

— Pasislėpusi. | 

— Eik į dušą. Aš pasaugosiu šiuos nekrologus. Jei ims 
judėti, šauksiu. Kaip manai, ar tekilos kokteilis tau neišeitų į 
naudą? 

— Maniau, kad šito tu niekada nepaklausi, — replikavau 


v 


as. 


Keturioliktas skyrius 


Šv. Vibianos katedra mūsų laukė Los Andželo senamies- 
tyje. Landynių rajonas. Buvo vidurdienis, kai mes pasukome 
nuo centrinio bulvaro į rytus. 

— Ar matei W. C. Fyldsą filme „Jei aš turėčiau mili- 
joną ? Nusipirko keletą senų sukriošusių automobilių ir 
taranuodavo kelių monstrus. Super, — pareiškė Kramlis. — 
Būtent todėl aš nekenčiu greitkelių. Aš noriu žudyti kelyje. 
Tu klausaisi? 

— Ratigan, — pasakiau aš. — Aš maniau, kad ją pažįstu. 

— Po velnių, — Kramlis švelniai nusišypsojo. — Tu ne- 
pažįsti nė vieno. Tu niekuomet neparašysi didžiojo Amerikos 
romano, nes neskiri paršelio nuo jaučio kulninės. Tu per gerai 
vertini tuos, kurių vertinti nėra ko, tu vemi pasakų princais 
ir nekaltomis pienininkėmis. Dauguma rašytojų neįstengia 
netgi to, todėl tu sėkmingai kasiesi į priekį su savo meilika- 
vimais. 

Aš tylėjau. 

— Žinai, kokia tavo problema? — suurzgė Kramlis. Po 
akimirkos jo veidas sušvelnėjo. — Tu myli žmones, kurie ne- 
verti meilės. 

— Tokius kaip tave, Kramai? 

Jis atsargiai apsidairė. 

— O, su manimi bėdos neturėsi, — pareiškė jis. — Aš 
turiu daugiau skylių nei sietas, tačiau nesužlungu. Laikykis! — 
Kramlis užgulė stabdžius. — Popiežius yra namuose ir ne- 
būdamas namuose! 

Aš pažvelgiau į Šv. Vibianos katedrą, stūksančią apsnū- 
dusio lūšnyno viduryje. 

— Jėzus, — pasakiau aš, — ją būtų statęs lygiai toje pa- 
čioje vietoje. Ar eini su manimi? 

— Tegu mane velniai griebia, ne! Aš buvau išspirtas iš 
bendruomenės dvylikos metų, kai nusibrozdinau kelius į lau- 
kines moteris. 

— Ar dar kada nors ketini priimti komuniją? 

— Kai mirsiu. Šok laukan, nenaudėli. Iš karalienės Kali- 
fijos pas angelų karalienę. 

Aš išlipau. 

— Pasakyk labas Marijai nuo manęs, — pasakė Kramlis. 


Penkioliktas skyrius 


Katedros viduje buvo tuščia, kaip visuomet būna po 
vidurdienio, tik viena moteriškė lūkuriavo prie klausyklos. 
Netrukus pasirodęs kunigas išklausė jos išpažintį. 

Kunigo veidas patvirtino, kad esu toje vietoje, kurioje ir 
turiu būti. 

Kai moteris išėjo, kitoje klausyklos pusėje pasirodžiau 
aš, nepajėgdamas išspausti žodžio. 

Prie pinučių langelio sušmėžavo šešėlis. 

— Nagi, mano sūnau? 

— Atleiskite man, tėve, — sumurmėjau aš. — Kalifija. 

Staiga klausyklos durys su trenksmu atsidarė. Aš atida- 
riau savąsias. Kunigas traukėsi nuo manęs, tarytum rankose 
aš būčiau laikęs pistoletą. 

Tai buvo Ratigan prototipas. Tesveriantis gal tik kokius 
devyniasdešimt penkis svarus, vielų lankstinį primenančiu 
kūnu, kunigas atrodė panašus į viduramžių Florencijos dva- 
sininką. Konstancijos kaulai, bet juos aptempusi oda buvo ne 
ruda, o kaukolės blyškumo. Kunigo lūpos troško išsigelbėji- 
mo, ne lovos ar nuodėmingų pusryčių. Tai buvo Savonarola, 
maldaujantis Dievą atleisti už nereikalingas gražbylystes, 
tačiau jo akyse šmėžavo Konstancijos vaiduoklis. 

Tėvas Ratiganas sutriko. Aš jam atrodžiau nepavojingas, 
gal kiek išgąsdino mano ištarta frazė. Jis nusivedė mane į zak- 
ristiją ir įleidęs uždarė duris. 

— Ar esate jos draugas? 

— Ne, pone. 

— Gerai! — Jis pagaliau susitvardė. — Sėskite. Turite 
penkias minutes. Manęs laukia kardinolas. 

— Tuomet geriau eikite. 

— Penkios minutės,-— pasakė Konstancija iš po savo 
genetinio dvynio kaukės. — Gerai? 

— Aš ką tik apsilankiau pas... 

— Kalifiją. — Tėvas Ratiganas atsiduso nebesugebėda- 
mas nuslėpti desperacijos. — Karalienę. Atsiunčia pas mane 
žmones, kuriems negali padėti. Ji turi savo bažnyčią, su ma- 
nąja ji neturi nieko bendra. 

— Konstancija vėl pradingo, tėve. 

— Vėl? 

— Būtent taip Karalienė... tai yra Kalifija, pasakė. — Aš 
ištiesiau jam mirusiųjų knygą. Tėvas Ratiganas pavartė jos 
puslapius. 

— Iš kur jūs šitą gavote? 

— Konstancija. Ji pasakė, kad kažkas jai atsiuntė. Norė- 
damas ją įbauginti, nuskriausti ar Dievas žino ką padaryti. Aš 
noriu pasakyti, kad tik ji žino, ar tai kelia realią grėsmę. 

— Jūs manote, kad ji gali paprasčiausiai juokauti, no- 
rėdama visiems pagadinti gyvenimą? — paklausė jis. — Aš 
pats neturiu vienareikšmio atsakymo į šį klausimą. Tačiau juk 
žmonės tada sudegino Savonarolą, o dabar jį garbina. Labai 
charakteringas nusidėjėlio-ištvirkėlio-šventojo variantas. 

— Ar tarp jų yra panašumų, tėve? — išdrįsau paklaus- 
ti. — Daug nusidėjėlių tapdavo šventaisiais, ar ne? 

— Ką jūs esate girdėjęs apie 1492-ųjų Florenciją, kai Sa- 
vonarola privertė Botičelį sudeginti savo paveikslus? 

— Tai vienintelis amžius, apie kurį šiek tiek daugiau esu 
girdėjęs, pone, tėve. Tuomet — Savonarola, dabar — Kons- 
tancija... 

— Jei Savonarola ją pažinotų, jis nusižudytų. Ne, ne, 
leiskite man pagalvoti. Aš nieko nevalgiau nuo pat ryto. Štai 
duona ir vynas. Užkąskime truputėlį, nes kitaip aš nugriūsiu. 

Gerasis tėvas iš zakristijos spintelės išsitraukė bandelę ir 
ąsotį, iš jo įsipylė vyno į mažą taurelę sau, į didelę — man. Aš 
su malonumu išgėriau. 

— Baptistas? — paklausė jis. 

— Kaip jūs atspėjote? 

— Geriau nesakysiu. 

Aš padėjau taurę ant stalo. 

— Ar galite padėti man surasti Konstanciją, tėve? 

— Ne. O, Viešpatie, Viešpatie, galbūt. 

Jis papildė mano taurę. 

— Praėjusį vakarą. Argi gali bžti? Aš vakar ilgai užsi- 
buvau klausykloje. Aš jaučiau... tarytum kažkas turi ateiti. 
Pagaliau prieš pat vidurnaktį prie klausyklos prisiartino mo- 
teris, kuri ilgą laiką tylėjo. Galiausiai, kaip Jėzus Lozorių, aš 
ją pašaukiau, ir ji staiga pravirko. Viskas ėmė kilti į paviršių. 
Galybė pačių įvairiausių nuodėmių, nuodėmės iš praėjusių 
metų, dešimties, trisdešimties metų senumo nuodėmės — ji 
negalėjo sustoti, klimpo gilyn ir gilyn, viena nuodėminga nak- 
tis po kitos, ir taip be galo, kol galiausiai ji nutilo, ir aš jau bu- 
vau besiruošiąs jai užduoti sukalbėti kažkiek „Sveika, Marija“, 
kai staiga išgirdau ją nubėgant. Aš patikrinau kitą klausyklos 
pusę, tačiau žmogaus ten nebuvo, tik tvyrojo kvepalų aroma- 
tas. Oi, Viešpatie, Viešpatie. 

— Jūsų sesers aromatas? 

— Konstancijos? — Tėvas Ratiganas net atsitraukė. — 
Smarvė dukart baisesnė nei pragaro. 

Praėjusi naktis, svarsčiau aš. Viskas taip arti. Jei tik 
Kramlis ir aš tuomet būtume užėję čionai. 

— Gal jau eikite, tėve. 

— Kardinolas palauks. 

— Gerai, — pasakiau aš, — jei ji sugrįš, ar man paskam- 
binsite? 

— Ne, — atsakė kunigas. — Išpažintis yra toks pat pri- 
vatus dalykas kaip ir apsilankymas pas teisininką. Ar jūs dėl 
to nepatenkintas? 

— Taip. — Aš mąsliai sukiojau ant piršto vestuvinį žiedą. 

"Tėvas Ratiganas tai pastebėjo. 

— Arjūsų Žmona žino apie visa tai? 

— Apytikriai. 

— Visa tai atrodo kaip gana pikantiška moralės trak- 
tuotė. 

— Mano žmona manimi pasitiki. 

— Žmonos pasitiki vyrais, Dieve, laimink jas. Ar mano 
sesuo jums atrodo verta išgelbėti? 

— O jums ji neatrodo verta? 

— Dieve brangus, aš pasidaviau, kai ji pareiškė, jog gaivi- 
nimas burna į burną yra viena iš kamasutros pozų. 

— Taip, tai Konstancija! Vis dėlto, tėve, jei ji pasirodys 
dar kartą, ar negalėtumėte bent jau paskambinti mano nume- 
riu ir padėti ragelį? Aš suprasčiau, kad tai jūs signalizuojate 
apie jos pasirodymą. 

— Jūs, atrodo, mokate perskelti plauką. Duokite man 
savo numerį. Aš jumyse įžvelgiu ne tiek baptistą, kiek dorą 
krikščionį. 

Aš daviau jam savo telefono numerį, taip pat ir Kramlio. 

— Tik vieną skambutį, tėve. 

Kunigas žiūrinėjo lapelyje užrašytus skaičius. 

— Visi mes gyvename ant šlaito. Tačiau kai kurie per 
stebuklą užsiauginame šaknis. Nelaukite. Jūsų telefonas gali 
niekada nesuskambėti. Tačiau jūsų numerį aš duosiu savo 
pagalbininkei Betei Keli — dėl viso pikto, jeigu kas. Kodėl jūs 
visa tai darote? 

— Ji šuoliais bėga skardžio link. 

— Žiūrėkite, kad su savimi nenusitemptų ir jūsų. Man 
nemalonu tai sakyti. Tačiau vaikystėje ji kartą iščiuožė pačiū- 
žomis ant kelio ir šimtų automobilių apsupta ėmė kvatotis. 

Jis įsmeigė į mane savo skaistų ir aštrų kaip adata žvilgsnį. 

— Bet kodėl aš jums visa tai pasakoju? 

— Tai dėl mano veido. 

— Jūsų ko? 

— Mano veido. Aš žiūriu į veidrodžius, bet niekuomet 
negaliu savęs pamatyti. Mano išraiška tolydžio keičiasi man 
dar nespėjus jos užfiksuoti. Tai kažkoks vaikelio Jėzaus ir Čin- 
gischano mišinys. Jis varo mano draugus iš proto. 

Šie mano žodžiai atpalaidavo kai kuriuos kunigo są- 
narius. 

— Ar beprotis eruditas būtų tinkamas palyginimas? 

— Beveik. Mokyklos chuliganai dėl šios mano išraiškos 
mane buvo „įsimylėję“ ir pavertę savo bokso kriauše. Jūs kaž- 
ką norėjote pasakyti? 

— Ar aš? Na... taip, jei ta rėkianti moteris buvo Konstan- 
cija — o jos balsas atrodė skirtingas, — ji man davė nurody- 
mų. Įsivaizduokite, nurodinėjo kunigui! Davė man terminą. Ji 
pasakė, kad grįš po dvidešimt keturių valandų. Per tą laiką aš 
turiu užtikrinti visišką jos nuodėmių atleidimą, su dviejų mi- 
lijonų procentų garantija. Tarytum aš galėčiau užtikrinti tokį 
visišką atlaidumą iš Dievo. Aš jai pasakiau, kad ji pirmiausia 
pati turi sau atleisti ir paprašyti kitų atleidimo. „Dievas tave 
myli“, — pasakiau jai. „Bet Jis nemyli“, — pasakė ji ir išėjo. 

— Arji sugrįš? 

— Su balandžiais ant savo pečių ar žaibais ir perkūnais. — 
Tėvas Ratiganas nuvedė mane į katedros priekį. — Ir kaip ji 
atrodo? Kaip sirena, dainuojanti tiktai tam, kad priviliotų pra- 
keiktus jūreivius ir juos nuskandintų. Ar ir jūs esate vienas iš 
tų vargšų prakeiktų jūreivių? 

— Ne, paprasčiausiai vienas iš tų, kurie rašo apie žmo- 
nes Marse, tėve. 

— Aštikiuosi, jie yra laimingesni nei mes. Palaukite! Ge- 
rasis Viešpatie, ji pasakė vieną svarby dalyką. Tai, kad pereina 
į kitą bažnyčią. Ir kad gali daugiau ir nebeateiti bei nebevar- 
ginti mano ausų. 

— Kokią bažnyčią, tėve? 

— Kinų. Kinų ir Graumano. Tai jai yra bažnyčia! 

— Daug kam tai yra bažnyčia. Jūs joje buvote? 

— Taip. Kad pamatyčiau Karalių tarp karalių. Aplin- 
ka buvo įspūdingesnė nei filmas. Jūs atrodote taip, tarytum 
ruoštumėtės bėgti. 

— Į naująją bažnyčią, tėve. Kinų. Graumano. 

— Saugokitės tos klampynės. Ten prigėrė daug nusidėjė- 
lių. Koks filmas dabar rodomas? 

— Aboto ir Kostelo filme Džekas ir pupos virkščia. 

— Apgailėtinas. 

— Apgailėtinas, — sutikau aš ir leidausi į kojas. 

— Turėkite omenyje klampynę! — pavymui sušuko Tė- 
vas Ratiganas, man jau bėgant pro duris. 


Šešioliktas skyrius 


Mudviem važiuojant per miestą, aš jaučiausi kaip Di- 
džiųjų Lūkesčių pilnas karšto oro balionas. Kramlis nuolatos 
baksnojo man į alkūnę, ragindamas nusiraminti. Kad ir kaip 
būtų, mes turime patekti į tą kitą bažnyčią. 

— Bažnyčia! — murmėjo Kramlis. — Nuo kada meni- 
niai filmai nustumia į šalį Tėvą, Sūnų ir Šventąją Dvasią? 

— King Kongas! Štai nuo kada! 1932-ieji! Fėja Vrei pa- 
bučiavo man į skruostą. 

— Šventoji skumbre! — sumurmėjo Kramlis ir įjungė 
automobilio radiolą. 

— ..„vidurdienį... — pasigirdo diktoriaus balsas, — ant 
Maunt Louvo kalno... 

— Klausyk! — sušukau aš, jausdamas, kaip šaltis su- 
gniaužia paširdžius. 

Iš radijo toliau buvo girdėti diktoriaus komentarų nuo- 
trupos. 

— Mirtis... policija... Klarensas Ratiganas... auka... — 
Kurį laiką per traškesį nieko nebuvo girdėti. — Keistas inci- 
dentas... auka uždusinta, uždusinta... senų laikraščių krūvos. 
Prisimenate brolius Bronkse? Jie taip pat sukaupė tonas senų 

laikraščių tik tam, kad šie vieną dieną užvirstų ant jų ir juos 
mirtinai prispaustų. Laikraščiai... 

— Išjunk. 

Kramlis išjungė. 

— Vargšas prarastas žmogelis, — pasakiau aš. 

— Arjis iš tiesų toks jau prarastas? 

— Prarastas, nes tu gali iš jo gauti ką panorėjęs ir jo ne- 
atsikratęs. 

— Tu nori pravažiuoti pro šalį? 

— Pravažiuok pro šalį, — pasakiau patylėjęs ir apsipyliau 
ašaromis. 

— "Tu gi jo nepažinojai, — pasakė Kramlis. — Kam tos 
ašaros? 

Paskutinis policijos automobilis jau buvo beišvykstąs iš 
įvykio vietos. Morgo mikroautobusas jau buvo seniai išva- 
žiavęs. Maunt Louvo kalno papėdėje ant motociklo sėdėjo 
vienišas policininkas. Kramlis iškišo galvą pro savo durelių 
langą. 

— Ar mums kas nors trukdo važiuoti aukštyn? 


— Tik aš, — atsakė pareigūnas. — Tačiau aš jau išva- 
žiuoju. 

— Ar ten buvo reporterių? 

— Ne, įvykis to nevertas. 

— Taip, — pasakiau aš, dar nuoširdžiau apsipildamas 
ašaromis. 


— Gerai, gerai, — suburbuliavo Kramlis. — Palauk, nu- 
taikysiu šitą prakeiktą automobilį į tikslą, tada galėsi išvemti 
savo plaukų kamuolį. 

Aš laukiau ir toliau patyliukais ašarojau. 

Policininkas su motociklu išvažiavo, o mūsų laukė ilga 
popiečio kelionė aukštyn į sugriautą Karnako šventyklą, su- 
naikintą Karalių Slėnį ir prarastąjį Kairą, ar bent jau taip aš 
kalbėjau mums kylant aukštyn. 

— Lordas Karnarvonas atkasė karalių, mes jį palaido- 

sime, — pasakiau. — Aš neturėčiau nieko prieš tokį kapą 
kaip šis. 

— Montanos jautis, — pasakė Kramlis. — Jis buvo tikras 
kovotojas. Kaubojus. Jautis. 

Kalvos viršūnėje nebuvo jokių griuvėsių, tik laikraščių 
piramidė, kurią lygino su žemėmis kažkokio beraščio vairuo- 
jamas buldozeris. Vaikinas, valdantis ratuotą mašiną, nemąs- 
tė, kad jis naikina Hersto protestus 29-aisiais ir Makormiko 
išsiveržimus, aprašytus Chicago Tribune 32-aisiais. Po žemė- 
mis buvo gramzdinami Ruzveltas, Hitleris, mažoji Rozmari, 
Marija Dreiser, Eimė Sempl Makferson, vieniša, dabar jau 
dukart palaidota, amžinai nedrąsi. Aš nusikeikiau. 

Kramlis turėjo laikyti mane, kad nepulčiau po traktoriu- 
mi ir negriebčiau laikraščių su antraštėmis PERGALĖ EURO- 
POJE, HITLERIS NUSIŽUDĖ BUNKERYJE arba ARMIJA 
IŠSILAIPINA PAKRANTĖJE. 

— Ramiau! — murmėjo Kramilis. 

— Bet pažiūrėk, ką jis daro su visu šiuo neįkainojamu 
turtu! Paleisk mane, po velnių! 

Aš išsiveržiau iš Kramlio rankų ir nutvėriau du ar tris 
laikraščių pirmuosius puslapius. 

Viename iš jų buvo skelbiama, kad Ruzveltas išrinktas 
prezidentu, kitame — kad jis mirė, trečiame — kad perrink- 
tas, ketvirtame aprašyta Pearl Harboro ataka ir Hirosima po 
atominės bombos sprogimo. 

— Jėzau, — sušnibždėjau aš, spausdamas prie šonkaulių 
tas brangenybes. 

Kramlis paėmė laikraštį, kurio antraštė skelbė: „AŠ SU- 
GRĮŠIU“, — SAKO MAKARTURAS. 

— Aš tave suprantu, — pripažino Kramlis. — Jis buvo 
galvijas, tačiau pats geriausias imperatorius, kokį tik kada 
nors turėjo Japonija. 

Pilietis, ilgą laiką stumdęs buldozerį po popierių krūvą, 

dabar stovėjo ir žvelgė į mus kaip į nežinia iš kur atsiradusias 
šiukšles. 

Mudu su Kramliu atsitraukėme, o jis, vėl įjungęs ma- 
šiną, nustūmė dar vieną popierių krūvą prie sunkvežimio, 
jau ir taip iki kraštų prikrauto laikraščių, kurių puslapiuose 
švietė antraštės: MUSOLINIS SUBOMBARDUOJA ETIO- 
PIJĄ, ŽANETA MAKDONALD IŠTEKA, AL DŽOLSONAS 
MIRĖ. 

— Gaisro pavojus! — suriko jis. 
laikraščių puslapiuose, virsta į sunkvežimį ir tampa amorfiška 
mase. 

— Sausa žolė ir laikraščiai — pačios tikriausios ugnies 
gaudyklės, — pusbalsiu svarsčiau aš. — Mano Dieve, mano 
Dieve, kas, jei... 

— Kas, jei kas? | 

— Kas, jei ateityje Žmonės ims naudoti laikraščius ar kny- 
gas, norėdami įkurti ugnį? 

— Jie jau taip ir daro, — pasakė Kramlis. — Žiemos ry- 
tais mano tėvelis pakišdavo laikraštį po anglimis mūsų kros- 
nyje ir prie jo brūkštelėdavo degtuką. 

— Gerai, o kaip dėl knygų? 

— Joks sumautas kvailys nenaudos knygų ugniai už- 
kurti. Palauk. Tu atrodai taip, tarytum ketintumei parašyti 
dešimties tomų enciklopediją. 

— Ne, — atsakiau aš. — Gal nebent istoriją apie didvyrį, 
kvepiantį žibalu. 

— Atsirado didvyris. 

Mes vaikštinėjome po palaidotų dienų, naktų, metų lau- 
ką, lauką, kuriame buvo palaidota pusė šimtmečio. Popieriai 
traškėjo po kojomis kaip sausi javų šiaudai. 

— Jerichas, — pasakiau aš. 

— Kažkas galėtų čia atsinešti trimitą ir užtrimituoti. 

— Užtrimituoti arba užrikti. Pastaruoju metu ir taip jau 

daug rėkavimo. Ant Karalienės Kalifijos arba čia, karaliaus 
Tutanchamono garbei. 

— O dar tas kunigas. Ratiganas. — pasakė Kramlis. — 
Ar Konstancija nemėgino nugriauti jo bažnyčios? Tačiau, po 
velnių, pažvelk — mes stovime Omahos pakrantėje, Nor- 
mandijoje, Čerčilio karo štabe, laikydami prakeiktą Čember- 
leno skėtį. Tu klimpsti gilyn? 

— Brendu trijų pėdų gylyje. Aš mąstau, kaip viskas 
turėjo atrodyti tą akimirką, kai senasis Ratiganas paskendo 
čia per potvynį. Franko falangistai, Hitlerio jaunystė, Stalino 
raudonieji, Detroito riaušės, Mayor La Guardia, skaitantis 
sekmadienio anekdotus — tai bent mirtis! 

— Velniai jos nematė. Pažiūrėk. 

Tarp antraščių AKCIJŲ RINKA ŽLUNGA ir BANKAI 
UZŽSIDARO styrojo Klarenso Ratigano gulto liekana. Aš pa- 
kėliau tą galutinio Ratigano sunaikinimo apraišką. Ant jos 
buvo užklijuota laikraščio iškarpa su šokančiu Nižinskiu. 

— Pora kvaišelių, — pasakė Kramlis. — Nižinskis ir se- 
nis Ratiganas, išsaugojęs šį straipsnį! 

— Priliesk savo akių vokus. 

Kramlis padarė, ko paprašytas. Kai jis atitraukė rankas, 
jo pirštai buvo drėgni. 

— Po velnių, — pasakė jis. — Tai tikros kapinės. Eime! 

Pakeliui aš dar nusitvėriau lapą su antrašte TOKIJAS 
PRAŠO TAIKOS... 

Mes sėdome į automobilį ir leidomės žemyn, prie jūros. 

Kramlis nuvežė mane prie mano senojo būsto pajūryje. 
Vėl lijo, ir aš žvelgiau į vandenyną, grasinantį mus paskan- 
dinti audringose bangose arba ant kranto išmesti negyvą 
Konstanciją ir kitą Ratiganą, taip pat negyvą, bei sudaužyti 
mano lovą ir apraizgyti ją jūržolėmis. Po velnių! Pamatęs ant 
sienos tebekabančius Klarenso Ratigano laikraščius, juos pa- 
skubomis nuplėšiau. 

Tuomet Kramlis mane nuvežė į mano mažą tuščią na- 

melį atokiai nuo jūros, kur nebuvo štormo nei bangų mūšos, 
ir prie mano lovos paslėpė degtinės buteliuką — Kramlio 
eliksyrą, paliko šviesas įjungtas ir pasakė, kad paskambins 
vėliau vakare, trokšdamas įsitikinti, ar mano siela vėl nepasi- 
nėrusi į nuodėmes, ir nuvažiavo. 

Buvo girdėti lietaus barbenimas į stogą. Tarytum kažkas 
kaltų karsto vinis. 

Aš paskambinau Megei, kuri tuo metu buvo kitoje nuo 
lietaus įmirkusio žemyno pusėje. 

— Ar man vaidenasi, ar aš girdžiu kažką verkiant? — pa- 
klausė ji. 


Septynioliktas skyrius 


Saulė jau buvo seniai nusileidusi, kai suskambo mano 
telefonas. 

— Ar žinai, kiek dabar laiko? — paklausė Kramlis. 

— O mano Dieve, dabar juk naktis! 

— Mirštantys žmonės iš mūsų atima gerokai sveikatos. 
Tu jau baigei sriūbauti? Negaliu žiūrėti į isteriškai sriūbaujan- 
čias bobas ar benkartus, nepaleidžiančius iš rankos nosinės. 

— Aš tau esu benkartas? 

— Nueik į dušą, išsivalyk dantis ir iš prieangio pasiimk 
Daily News. Aš tau skambinau, bet tu buvai kažkur dingęs. Ar 
Karalienė Kalifija neišpranašavo tau likimo? Tikriausiai ji tau 
kalbėjo apie savąjį. 

— Arji yra... 

— Pusę aštuonių aš vėl važiuoju į Bunkerio kalvą. Lauk 
manęs kieme apsirengęs švarius marškinius ir pasiėmęs skėtį! 

Aš išėjau su švariais marškiniais ir skėčiu septintą dvi- 
dešimt devynios. Kai įsėdau į mašiną, Kramlis paėmė man už 
smakro ir patyrinėjo mano veidą. 

— Šį kartą jokių audrų ir lietaus, gerai? 

Automobilis nuriaumojo Bunkerio kalvos link. 

Važiuojant pro Kalahano ir Ortegos įstaigą, buvo matyti, 
kad situacija prie jos visiškai kitokia. 

Nebebuvo nei policijos automobilių, nei morgo auto- 
busėlių. 

— Ar mėgsti šviesųjį škotišką alų, vadinamą Senuoju 


Ypatinguoju? — paklausė Kramlis, stabtelėdamas šalikelė- 
je. — Pažiūrėk į nuobodžią sceną šalia Karalienės Kalifijos 
namų. 


Aš taip pat pažvelgiau į man ant kelių gulintį laikraštį. 
Kalifija nebuvo garsenybė. Jos vieta buvo netoli nekrologų. 

— „Žinoma aiškiaregė, išgarsėjusi tyliuosiuose filmuose, 
užsimušė nukritusi nuo laiptų. Alma Kroun, vadinama Ka- 
raliene Kalifija, buvo rasta negyva ant laiptų šalia savo namų 
prie Bunkerio kalvos. Kaimynai jai pranešė girdėję, kaip rėkia 
jos povas. Kalifija išėjo jo ieškoti, paslydusi nukrito ant laiptų 
ir užsimušė. Jos knyga „Chiromantijos chemija“ 1939 metais 
tapo bestseleriu. Aiškiaregės pelenai turi būti išbarstyti Egip- 
to Karalių Slėnyje — ten, kai kurių žmonių teigimu, ji gimė: 

— Šlamštas, — pareiškė Kramlis. 

Mes išvydome kažką stovint Karalienės namo prieangy- 
je ir užlipome laiptais. Tai buvo jauna, trečią dešimtį einanti, 
čigoniškos išvaizdos moteris ilgais juodais plaukais. Laužy- 
dama rankas, vaitodama ir raudodama, ji stovėjo atsisukusi 
į namo duris. 

— Siaubas, — dejavo ji. — Oi, siaubas, siaubas. 

Aš atidariau namo duris ir pažvelgiau į vidų. 

— Ne, mano Dieve, ne. 

Kramlis ir aš įžengėme į nuniokotą būstą. Namas buvo 
visiškai tuščias. Visi paveikslai, krištolo rutuliai, taro kortos, 
lempos, knygos, įrašai, baldai buvo dingę. Tarytum visa tai 
būtų susikrovusi į sunkvežimį ir išgabenusi kažkokia paslap- 
tinga pervežimų kompanija. 

Aš įėjau į mažą virtuvėlę ir patraukiau pravirą stalčių. 
Švariai tuščias, lyg visi daiktai būtų išsiurbti siurbliu. Mais- 


NUZŽUDYKIME KONSTANCIJĄ 77 


to spintoje — taip pat švariai tuščia: jokių prieskonių, jokių 
konservuotų vaisių. Bufetas taip pat lyg iššluotas, nebuvo ko 
paduoti net jos vargšui šuneliui. 

Drabužių spinta miegamajame tebebuvo pilna pakabų, 
tačiau ant jų nebekabojo palapinės dydžio suknios, nebuvo 
matyti kojinių ir batų. 

Mudu su Kramliu išėjome į lauką ir vėl susidūrėme su 
ta pačia čigone. 

— Aš mačiau visa tai! — sušuko ji, mostaguodama ran- 
komis į visas puses. — Jie viską pavogė! Jie visi yra varguoliai. 
Atleiskite! Varguoliai! Kitoje gatvės pusėje, kai policija išva- 
žiavo, jie pargriovė mane ant Žemės, senos moterys, vyrai, 
vaikai, ir rėkaudami, kvatodami puolė į vidų ir ėmė nešti 
viską, kas po ranka pakliuvo: kėdes, užuolaidas, paveikslus, 
knygas. Griebk šitą, griebk aną! Tikra fiesta! Per valandą visas 
namas buvo šluote iššluotas. Visi jie į tą namą ėjo pro šias du- 
ris! Mano Dieve, tas jų kvatojimas. Pažiūrėkite į mano rankas, 
jos visos kruvinos! Norite Kalifijos daiktų? Eikite, pasibelskite 
į duris! Juk eisite? 

Kramlis ir aš atsisėdome prie jos. Kramlis paėmė jos 
kairiąją ranką, o aš — dešiniąją. 

— Kalės vaikai, — sudejavo ji. — Kalės vaikai. 

— Viskas, — pasakė Kramlis. — Galite eiti namo. Ne- 
bėra ko saugoti. Viduje nieko nėra. 

— Ji yra viduje. Jie paėmė jos kūną, tačiau ji dar čia. Aš 
palauksiu, kol ji man pasakys — eik. 

Mes abu pažvelgėme jai pro petį į matinio stiklo duris ir 
jose išvydome lyg ir kokį masyvų vaiduoklį. 

— Kaip jūs suprasite, kad ji jums leidžia eiti? 

Čigonė nusišluostė akis. 

— Aš žinosiu. 

— Kur tu eini? — paklausė Kramlis, nes aš jau buvau pa- 
keliui į kitą gatvės pusę. Pasibeldžiau į priešais esančio namo 
duris. 

Tyla. Pabeldžiau dar kartą. 

Pažvelgiau pro šoninį langą. Kambario viduryje, ten, kur 
baldų šiaip jau neturėtų būti, mačiau baldų kontūrus; kamba- 
ryje taip pat buvo akivaizdžiai per daug lempų ir drapiruotų 
užuolaidų. 

Aš spyriau į duris ir nusikeikęs sugrįžau į gatvės vidurį. 
Man norėjosi belsti ir šaukti į kiekvienas duris. Tuomet jau- 
noji čigonė tyliai priėjo ir palietė mano ranką. 

— Dabar aš galiu eiti; — pasakė ji. 

— Kalifija? 

— Ji pasakė: „Gerai, eik“. 

— Kur? — Kramlis linktelėjo galva savo automobilio 
link. 

Ji negalėjo atplėšti akių nuo Kalifijos namų, visos Kali- 
fornijos centro. 

— Aš turiu draugų netoli Raudonojo Gaidžio aikštės. 
Gal jūs galėtumėte... 

— Aš galėčiau, — pasakė Kramlis. 

Čigonė pažvelgė pro galinį automobilio langą į tolstan- 
čius Karalienės rūmus. 

— Aš ateisiu rytoj, — tyliai šūktelėjo ji. 

— Ji žino, kad ateisite, — pasakiau aš. 

Mes pravažiavome Kalahano ir Ortegos įstaigą, bet šį 
kartą Kramlis nekreipė į ją dėmesio. 

Mes tylėdami artėjome prie aikštės, kuri dėl savo spal- 
vos buvo vadinama Raudonojo Gaidžio aikšte. Ten išleidome 
čigonę. 

— Mano Dieve, — pasakiau aš grįžtant namo, — pa- 
menu, kaip prieš daugelį metų mirė mano draugas, ir imig- 
rantų iš Kvernavakos minia užplūdo jo namus, išgrobstė 
amžiaus pradžios gramofonų kolekciją, išnešė Karuzo įrašus, 
meksikietiškas kaukes. Viskas baigėsi panašiai kaip čia. Jo na- 
mai liko visiškai tušti. 

— Štai ką reiškia būti neturtingam, — pasakė Kramlis. 

— Mano gyvenimas buvo vargingas. Tačiau aš niekuo- 
met nevagiliavau. 

— Gal todėl, kad niekuomet neturėjai tikros progos. 

Mes paskutinį kartą pravažiavome Kalifijos namus. 

— Ji yra čia, teisybė. Čigonė buvo teisi. 

— Ji yra teisi. Bet tu esi idiotas. 

— Viso to, — pasakiau aš, — jau per daug. Per daug. 
Konstancija man paduoda dvi telefonų knygas su klaidingais 
pasenusiais numeriais ir dingsta. Mes vos nepaskęstame tarp 
dvidešimties tūkstančių lygų senų laikraščių. Dabar — Kara- 
lienė Kalifija negyva. Visa tai verčia mane susimąstyti, kaip 
sekasi tėvui Ratiganui. 

Kramlis sustabdė automobilį prie šaligatvio krašto ne- 
toli telefono būdelės. 

— Štai dešimt centų! 

Telefono būdelėje aš surinkau katedros zakristijos nu- 
merį. 

— Ar ponas... — Aš sumišau. — Ar tėvas Ratiganas... 
Ar jam viskas gerai? 

— Viskas gerai? Jis dabar klauso išpažinties! 

— Gerai, — kvailai leptelėjau aš. — Jei jis klauso išpa- 
žinties, vadinasi, jam viskas gerai. 

— Niekam, — atrėžė balsas, — niekuomet nėra viskas 
gerai! 

Telefono ragelyje pasigirdo pypsėjimas. Vangiai nusi- 
vilkau atgal prie automobilio. Kramlis nužvelgė mane kaip 
buldogas savo pietus. 

— Nagi? Viskas gerai? 

— Jis gyvas. Kur mes važiuojam? 

— Kas čia žino. Nuo dabar ši kelionė bus meditacija. 
Ar ką nors išmanai apie katalikiškas meditacijas? Ilgus tylos 
savaitgalius. Užčiaupi burną ir tyli. Gerai? 

Mes nuvažiavome į Venecijos aikštę. Ten Kramlis išlipo 
iš automobilio ir, trenkęs durelėmis, kažkur nuėjo. 

Jis grįžo po pusės valandos, įkišo galvą pro atvirą vairuo- 
tojo durelių langą ir pasakė: 

— Dabar klausyk. Aš ką tik pasiėmiau savaitės nedarbin- 
gumo pažymą. Ir, dėl Dievo, tai yra dėl ligos, o ne dėl ko kito, 
supratai? Mes turime savaitę surasti Konstanciją, apsaugoti 
Šv. Vibianos katedros kunigą, prikelti negyvą Lozorių ir per- 
spėti tavo žmoną, kad neleistų man tavęs pasmaugti. Dabar 
linktelėk galvą — tai reikš sutikimą. 

Aš linktelėjau galvą. 

— Ateinančias dvidešimt keturias valandas tu nekalbėsi 
be leidimo! Kur tos prakeiktos telefonų knygos? 

Aš padaviau jam mirusiųjų knygas. 

Kramlis, sėdėdamas už vairo, įsispoksojo į jas. 

— Pasakyk paskutinį dalyką, kurį dar nori pasakyti, ir 
tada jau užsičiaupk! 

— Tu dar tebesi mano bičiulis! — burbtelėjau aš. 

— Gaila, — pasakė jis ir visu svoriu užgulė akseleratorių. 


Aštuonioliktas skyrius 


Mes nuvykome atgal prie Ratigan namų ir sustojome 
vandenyno pakrantėje. Buvo ankstyvas vakaras, o šviesos jos 
kambariuose plieskė visu intensyvumu. Visas namas spindėjo 
kaip pilnas mėnulis ir tekanti architektūros saulė. Geršvinas 
vis dar tebedaužė pianino klavišus, dainuodamas tai apie 
Manheteną, tai apie Paryžių. 

— Lažinuosi, kad jis yra palaidotas savajame pianine, — 
pasakė Kramlis. 

Mes išsitraukėme vieną iš mirusiųjų knygų — joje buvo 
surašyti daugiausia asmeninių Ratigan bičiulių, kurių daugu- 
ma jau seniai palaidoti, telefonai ir pakartojome tai, ką jau 
buvome darę anksčiau. Pervertėme ją lapas po lapo, vis labiau 
užvaldomi stiprėjančio savo mirtingumo pojūčio. 

30-ajame puslapyje mes suradome pavardes, praside- 
dančias raide R. 

Štai mirusio Klarenso Ratigano numeris ir raudonas 
krikščionių kryžiaus simbolis virš jo vardo. 

— Velniava. Dabar dar kartą patikrinkime Kalifiją. 

Mes atvertėme atgal kelis lapus. Štai du ryškiai raudoni 
brūkšniai po jos vardu ir kryžiaus simbolis. 

— Tai reiškia, kad... 

— Tas, kas įkišo šią knygą Konstancijai, raudonu rašalu 
pažymėjo visas numatomas aukas brūkšniu ar apskritimu ir 
kryžiumi ir nužudė dvi pirmąsias iš jų. Galbūt. Aš jaučiuosi 
beveik pakvaišęs. 

— Arba, tikėdamasis, kad Konstancija pamatys raudonu 
rašalu nupieštus kryžius, puls į paniką ir, pati to nenorėdama, 
savo riksmais juos sunaikins. Dieve mano! Patikrinkime kitus 
raudonus brūkšnius ir kryžiaus simbolius. Patikrinkime Šv. 
Vibianos katedros kunigo telefoną. 

Kramlis atvertė keletą puslapių ir atsiduso: 

— Raudonas kryžius. 

— Bet Ratiganas dar tebegyvas! — sušukau aš. — Vel- 
niava! 

Aš nuėjau paplūdimio smėliu prie Ratigan telefono, 
tebegulinčio kieme ant baseino krašto. Vėl paskambinau į 
Šv. Vibianos katedrą. 

— Kas čia? — ragelyje pasigirdo piktas balsas. 

— Tėvas Ratiganas! Ačiū Dievui! 

— Už ką? 

— Tai Konstancijos draugas. Tas idiotas. 

— Po perkūnais! — sušuko kunigas. 

— Šį vakarą daugiau neklausykite išpažinčių! 

— Jūs man nurodinėjate? 

— Tėve, jūs esate gyvas! Aš turiu omenyje... Arba mes 
galime kažką padaryti, kad jus apsaugotume, arba... 

— Ne, ne! — sušuko balsas ragelyje. — Eikite į tą kitą, 
pagonių bažnyčią! Džeko ir pupos virkščios namus! 

Kunigas nutrenkė telefono ragelį. 

— Surask Graumano vardą, — pasakiau aš. 

Kramlis atvertė. 

— Kinai, taip. Ir Graumano vardas. Raudonai apibrėžtas 
ir su kryžiumi. Bet jis juk mirė jau pries keletą metų! 

— Taip, bet ten palaidota ir dalis Konstancijos — arba 
įspausta grindinio cemente. Aš tau parodysiu. Paskutinis šan- 
sas pamatyti Džeką ir pupos virkščią? 

— Jei gerai apskaičiuosime momentą, — pasakė Kram- 
lis, — filmas bus pasibaigęs. 


Devynioliktas skyrius 


Mes neturėjome kada gerai apskaičiuoti laiko. 

Kai Kramlis mane išmetė priešais Kitą Bažnyčią, didelę, 
triukšmingą, audringą, romantišką, ašaromis aplaistytą, celiu- 
lioido pilną katedrą, ant raudonų kiniškų pagrindinio įėjimo 
durų pamačiau užrašą: UŽDARYTAS REKONSTRUKCIJAI. 
Šen bei ten vaikščiojo keletas darbininkų. Keli žmonės sėdėjo 
kieme, mėgindami sutalpinti savo batus į cementiniame grin- 
dinyje atspaustas kino žvaigždžių pėdas. 

Kramlis, išleidęs mane, nuvažiavo savais keliais. 

Aš apsisukau pažiūrėti į didžiulės pagodos fasadą. 
Dešimt procentų kiniška, devyniasdešimt procentų Grau- 
mano. 

Jis buvo, kai kurių teigimu, iki kelių liliputui, tikras 
aštuntas neūžauga kino nykštukas. Visos keturios jo pėdos 
sproginėjo filmų nuotrupomis, garso takeliais, King Kongu, 
riaumojančiu ant „Empire State“ pastato stogo, Kolmanu iš 
Šangri- la; jis buvo Garbo, Ditrich ir Hepburn draugas, Čap- 
lino galanterininkas, Laurel ir Hardy golfo partneris, ugnies 
saugotojas, dešimčių tūkstančių gyvenimų prisiminėjas... 
Cemento pylėjas, tobulų ir pilnapadžių kojų įspaudėjas, 

prašantis ir gaunantis amžinus įžymybių autografus ant 
grindinio. 

Aš stovėjau kaip tik toje vietoje — prieš mano akis plau- 
kė lavina vaiduoklių parašų — vaiduoklių, kurie čia įkalino 
savo batų numerius. 

Stebėjau, kaip turistai neskubėdami matuoja savo pėdas, 
lygindami jas su įspaudais cemento plytelių jūroje ir švelniai 
juokaudami tarpusavyje. 

Tai bent bažnyčia, pagalvojau aš. Maldininkų čia dau- 
giau nei Šv. Vibianos katedroje. 

— Ratigan, — sušnibždėjau aš. — Ar tu čia? 


Dvidešimtas skyrius 


Buvo teigiama, kad Ratigan mažiausios kojytės visame 
Holivude, o gal ir visame pasaulyje. Batus ji užsisakydavo 
Romoje ir oro paštu parsisiųsdavo dukart per metus, nes 
senieji išmirkdavo ir deformuodavosi nuo šampano, kuriuo 
juos uoliai laistydavo pamišę gerbėjai. Mažos kojytės, dailūs 
pirštukai, miniatiūriniai batukai. 

Jos kojų įspaudai, palikti 1929 metų rugpjūčio 22 dieną 
Graumano cemento plytoje, tai neabejotinai patvirtino. Mer- 
ginos, norinčios palyginti jos pėdas su savosiomis, kiekvieną- 
syk baisiai nusivildavo, nes savosios pasirodydavo apgailėtinai 
milžiniškos ir pasitraukdavo apimtos desperacijos. 

Tad aš stovėjau vienas tą keistą vakarą Graumano kino 
teatro kieme, vienintelėje vietoje visame negyvame, tik nepa- 
laidotame Holivude, kur žmonės atsinešdavo svajones, jog ir 
jiems kada nors nusišypsos laimė vienoje iš plytų palikti savo 
pėdų atspaudus... 

Minia pamažu išsiskirstė. Jos kojų atspaudus išvydau už 
kokių dvidešimties pėdų. Ir... sustingau vietoje. 

Smulkus žmogelis juodu švarku ir skrybėle stačiais kraš- 
tais ką tik įkėlė savo kojas į Ratigan kojų pėdsakus. 

— Jėzau Viešpatie, — žioptelėjau aš. — Jie tinka! 

Mažasis žmogus žvelgė į savo mažyčius batukus. Pirmą 
kartą per keturiasdešimt metų Ratigan pėdsakai buvo užpil- 
dyti. 

— Konstancija, — sušnibždėjau aš. 

Mažojo Žmogaus pečiai susigūžė. 

— Tiesiai už tavęs, — sušnibždėjau aš. 

— Ar tu esi vienas iš jų? — išgirdau balsą iš po tamsios 
skrybėlės. 

— Vienas iš kurių? — paklausiau. 

— Ar tu esi mane besivaikanti mirtis? 

— Tiktai draugas, mėginantis tau padėti ir būti kartu. 

— Aš laukiu tavęs, — pasakė balsas. Žmogus nejudėjo, 
jo kojos tvirtai stovėjo Konstancijos Ratigan pėdų atspau- 
duose. 

— Ką tai reiškia? — paklausiau aš. — Kam reikalingos 
visos šitos gūžynės? Ar tu iš tiesų bijai, ar tik kreti išdaigas? 

— Kodėl taip kalbi? — paklausė žmogus, nerodydamas 
savo veido. 

— O gerasis siaube, — pasakiau aš. — Ar visa tai yra tik 
kažkoks pigus gudravimas? Kažkas pasakė, kad tu, galimas 
daiktas, nori aprašyti savo gyvenimą ir tau reikia pagalbos. 
Jei tu tikiesi, kad tai būsiu aš — ne, dėkui. Aš turiu ir geresnių 
užsiėmimų. 

— Kas gali būti geriau nei a$7 — pasakė žmogus, dar 
labiau sumažėdamas. 

— Niekas, bet ar iš tiesų tave persekioja Mirtis, ar tu 
paprasčiausiai ieškai naujo gyvenimo, naujo savęs įkūnijimo, 
Dievas žino kokios rūšies? 

— Kas gali būti geriau nei Dėdės Sido betoninis kapi- 
nynas? Vien tik vardai, po jais — nieko nėra. Paklausk ko tik 
nori. 

— Ar ketini apsisukti ir pažiūrėti man į veidą? 


88 RAY BRADBURY 


— Tuomet negalėčiau kalbėti. 

— Ar tai būdas priversti mane padėti tau atskleisti tavo 
praeitį? Ar karstas pusiau pilnas, ar pusiau tuščias? Ar kažkas 
kitas raudonai paženklino mirusiųjų knygą, ar tu pati tai pa- 
darei? 

— Tai turėjo būti kažkas kitas. Kitaip kodėl aš būčiau 
taip išsigandusi? Tie raudonu rašalu nupiešti ženklai. Aš turiu 
tuos Žmones pamatyti ir išsiaiškinti, kurie yra jau negyvi, o 
kurie ruošiasi mirti, bet dar. tebekvėpuoja. Ar tave kada nors 
aplanko pojūtis, kad viskas byra ir trupa? 

— Ne tu, Konstancija. 

— Dieve, taip! Būna naktų, kai aš užmingu kaip Klara 
Bou, atsibundu kaip Nojus, šlapia nuo degtinės. Ar mano 
veidas degradavęs? 

— Miela degradacija. 

— Bet vis dėlto... — Ratigan pažvelgė į Holivudo bulva- 
rą. — Kažkada čia vaikščiodavo tikri turistai. Dabar — tik su- 
plėšytos suknelės. Viskas prarasta, jaunuoli. Venecijos tiltas 
nuskendo į jūrą, į kalną važinėjusio traukinio bėgiai nugrimz- 
do į žemę. Holivudas ir vijokliai — ar kada nors taip buvo? 

— Vieną sykį. Kai Braunas Derbis nukabinėjo savo sie- 
nas Geibl ir Ditrich šaržais, o padavėjų vyresnieji buvo Rusi- 
jos princai. Pro šalį savo rodsteriu pravažiuodavo Robertas 
Teiloras ir Barbara Stenvik. Holivudas ir vijokliai? Tu pastatei 
savo koją čionai ir pažinai tikrąjį držiaugsmą. 

— Gražiai kalbi. Nori žinoti, kur Mama buvo? 

Ji pajudino ranką. Iš po švarko skverno išsitraukė keletą 
laikraščių iškarpų. Antraštėse buvo matyti Kalifijos ir Maunt 
Louvo vardai. 

— Aš ten buvau, Konstancija, — pasakiau. — Senį su- 
traiškė griūvančios laikraščių krūvos. Viešpatie, atrodė, ta- 
rytum jis būtų miręs dėl šventojo Andriejaus kaltės. Mano 
manymu, kažkas pastūmė stirtas. Ne itin prideramas palai- 

dojimo būdas. O Karalienė Kalifija? Nukrito nuo laiptų. O dar 
tavo brolis, kunigas. Ar tu aplankei visus tris, Konstancija? 

— Aš neprivalau tau atsakinėti. 

— Leisk man pateikti kitokį klausimą. Ar tu sau pa- 
tinki? 

— Ką?! 

— Paklausyk manęs. Aš sau patinku. Aš nesu tobulas, 
po velnių, ne, bet niekuomet nesistengiau paguldyti į lovą nė 
vienos, jei jaučiau, kad ji yra pažeidžiama. Daugybė žmonių 
aplinkui šaukia — griūk į lovą, gyvenk! Ne, tik ne aš. Netgi jei 
man tai brukte bruktų. Todėl, neturint nuodėmių, mane retai 
aplanko blogi sapnai. O, tiesa, buvo toks atvejis, kai vaikystėje 
aš pabėgau nuo savo senelės, pabėgau ir atsiplėšiau nuo jos 
per keletą kvartalų. Ji sugrįžo namo verkdama. Aš iki šiol už 
tai negaliu sau atleisti. Arba spyriau savo šuniui — tiesa, tik 
vieną kartą, bet spyriau. Ir man dar dabar dėl to skauda, pra- 
bėgus trisdešimčiai metų. Nedaug, ar ne tiesa, to, kas galėtų 
kelti blogus sapnus? 

Konstancija stovėjo labai tyli. 

— Dieve, Dieve, — galiausiai pratarė ji, — kaip aš norė- 
čiau sapnuoti tavo sapnus. 

— Paprašyk, ir aš tau juos paskolinsiu. 

— Tu vargšas kvailas nekaltas vaikeli. Štai už ką aš tave ir 
myliu. Kažkur, prie dangaus vartų, ar galėsiu siųsti į savo seną 
kaminą purvinus košmarus, kad juos apvalytų švarūs angelo 
sparnai? 

— Paklausk savo brolio. 

— Jis jau seniai mane nustūmė nuo laiptų tiesiai į pra- 
garą. 

— Tu neatsakei į mano klausimą. Ar sau patinki? 

— Tai, ką matau veidrodyje — be abejo. Mane baugina 
tai, kas anapus stiklo. Aš atsibundu vidury nakties, prieš akis 
matydama slogius vaizdus. Viešpatie, tai yra kančia. Ar tu gali 
man padėti? 

— Kaip? Aš nežinau, kas yra tikresnis — tu ar tavo veid- 
rodis. Kas viršuje, kas apačioje. Kas priekyje, kas užnugaryje. 

Konstancija perkėlė svorį ant kitos kojos. 

— Ar negali stovėti ramiai? — paklausiau. — Jei aš pa- 
sakysiu „raudona šviesa“, sustink vietoje kaip mumija. Tavo 
kojos turi būti kaip įaugusios į tą cementą. Aišku? 

Aš mačiau, kad jos batai nekantrauja išsilaisvinti iš ka- 
lėjimo. 

— Į mus žiūri žmonės!. 

— Teatras yra uždarytas. Dauguma lempų užgesintos. 
Kiemas tuščias. 

— Tu nesupranti. Aš turiu eiti. Tiesiai pirmyn. — Aš 
pažvelgiau į Graumano pagrindinį įėjimą. Durys buvo dar 
atviros, o keletas darbuotojų viduje tampė kažkokius įrengi- 
mus. — Tai kitas žingsnis, bet, Dieve, kaip man ten patekti? 

— Paprasčiausiai eik ir pateksi. 

— Tu nesupranti. Tai žaidimas, „klasės“. Iki durų turi 
būti pėdų įspaudų takelis, jei man pavyks jį surasti. Kur man 
dabar šokti? 

Jos galva sujudėjo. Juoda skrybėlė nukrito ant šaligatvio. 
Pasirodė trumpai kirpti bronziniai Konstancijos plaukai. Ji vis 
— Jei aš pasakysiu „eik“, kas tada? — paklausiau aš. 

— Eisiu. 

— Ir kur mane vėl sutiksi? 

— Dievas žino. Greitai! Sakyk „eik“. Jie baigia mus pa- 
vyti. 

— Kas? 

— Visi tie kiti. Jie nužudys mane, jei aš jų nenužudysiu 
pirma. Tu juk nenori, kad aš mirčiau čia ir dabar? O gal nori? 

Aš papurčiau galvą. 

— Pasiruošt, dėmesio, marš? — paklausė ji. 

— Pasiruošt, dėmesio. 

Ji nuėjo. 

Nuėjo zigzagais per kiemą, tuzinas greitų žingsnelių į 
dešinę, kitas tuzinas į kairę, pauzė, galiausiai — du tuzinai 
žingsnių prie trečiosios įspaudų poros, kur ji sustingo, tary- 
tum priešakyje išvydusi miną. 

Pasigirdo automobilio signalas. Dirstelėjęs atgal, pama- 
čiau, kaip Graumano priekinės durys prarijo kažkokį šešėlį. 

Aš suskaičiavau iki dešimties, norėdamas suteikti jai 
galimybę gerai startuoti, o tuomet pasilenkiau ir paėmiau 
mažus batukus, kuriuos ji buvo palikusi savo pėdų įspauduo- 
se. Tada nuėjau prie pirmųjų įspaudų, ties kuriais ji buvo su- 
stojusi. Seli Simpson, 1926. Šis vardas buvo tik duslus seniai 
nugrimzdusio laiko aidas. 

Nuėjau prie antrosios pėdų įspaudų poros. Gertruda Er- 
hard, 1924 metai. Dar blausesnis pradingusio laiko vaiduok- 
lis. Ir paskutinė įspaudų pora, arčiausiai pagrindinių durų. 
Doli Daun, 1923 metai. Doli Daun? Mano galvoje prašvilpė 
prabėgusių metų debesis. Aš vos prisiminiau šią moterį. 

— Po velnių, — sušnibždėjau. — Nėra išeities. 

Ir atsistojau prie durų, kad Dėdės Sido kinų rūmai pra- 
rytų mane vienu drakonišku kąsniu. 


Dvidešimt pirmas skyrius 


Aš sustingau prieš pat tamsiai raudonas duris, nes iš- 
girdau tėvo Ratigano balsą — taip aiškiai, tarytum jis būtų iš 
tikrųjų šaukęs: 

— Apgailėtina! 

Tai privertė mane dar kartą išsitraukti mirusiųjų knygą. 
Iki šiol aš žiūrėdavau tik į vardus, o dabar ėmiau kreipti dėme- 
sį į adresus. Atsiverčiau G raidę: Graumanas. Po juo — adre- 
sas ir vardas: Klaidas Rastleris. 

Rastleris, pamaniau aš, mano Dieve, baigė aktoriaus 
karjerą 1920 metais, po to, kai dirbdamas su Grifitu ir Gišu, 
vardas — gyvas? — bulvare, kuriame jie tave be perspėjimo 
palaidojo ir ištrynė iš istorijos lygiai taip, kaip brangus dėdė 
Josifas Stalinas šautuvo vamzdžio trintuku trynė iš istorijos 
savo bičiulius. 

Mano širdis staiga ėmė smarkiai daužytis — aplink jo 
vardą buvo raudonas apskritimas ir du kryžiaus simboliai. 

Ratigan — aš žvelgiau į už raudonųjų durų šmėkluojan- 
čią tamsą... 

Ratigan — taip, bet Klaidas Rastleris, ir jis čia? Aš iš- 

tiesiau ranką ir paliečiau vieną bronzinę rankeną. Už mano 
nugaros pasigirdo niūrus balsas. 

— Viduje nėra ko vogti! 

Man iš dešinės stovėjo sulysęs benamis, apsirengęs 
įvairių atspalvių pilkais skarmalais ir bemaž besikalbantis su 
anuo pasauliu. Jis pajuto mano žvilgsnį. 

— Eik pirmyn, — greičiau perskaičiau iš jo lūpų nei iš- 
girdau. — Tu neturi ko prarasti. 

Užtat galiu daug ką laimėti, pamaniau, tačiau kaip iš- 
kasti didelį kinišką kapą, pilną juodai baltų mirgančių filmų 
nuotrupų, voljerą su ore nardančiais paukščiais, fejerverkais, 
atšokančiais nuo didelio alkano ekrano, greito kaip atmintis, 
staigaus kaip sąžinės graužatis? 

Benamis laukė, kol aš naikinau save prisiminimais. Aš 
linktelėjau. Nusišypsojau. 

Lygiai taip pat sparčiai kaip Ratigan, aš prasmegau teat- 
ro tamsoje. 


Dvidešimt antras skyrius 


Hole buvo matyti sustingusi ir į niekur marširuojanti 
armija senoviškai apsirengusių kinų juodadarbių, sugulovių 
ir imperatorių. 

Viena iš vaško figūrų mirktelėjo akimi. 

— Ko pageidautumėte? 

Dieve, pamaniau aš, beprotybė lauke, beprotybė viduje, 
ir dar Klaidas Rastleris, trūnijantis kažkur tarp devyniasde- 
šimties ar devyniasdešimt penkerių. 

Laikas staiga pasikeitė. Jeigu aš dabar sprukčiau atgal į 
lauką, atsimuščiau į tuziną įvažiuojamųjų restoranų, kur pa- 
auglės padavėjos ratukinėmis pačiūžomis klientams vežioja 
mėsainius. 

— Ko pageidautumėte? — vėl paklausė kinas mane- 
kenas. 

Aš greitai žengiau pro pirmąjį įėjimą į salę ir leidausi 
tolyn praėjimu po balkonu. Kiek paėjėjęs, pažvelgiau į viršų. 

Ekrane buvo matyti jūros dugnas. Čia buvo įmanoma 
įsivaizduoti tūkstančius filmų vaiduoklių, išgąsdintų šūvių 
aido, plevenančių palubėmis ir nykstančių ventiliatorių an- 
gose. Nematomas praplaukė Melvilio banginis, Titanikas, 

Senieji narsuoliai, Dosnumas, amžinai klajojantis jūromis ir 
niekuomet nepasiekiantis kranto. Aš pažvelgiau pro daugybę 
balkonų į tai, kas kadaise buvo vadinama negrų dangumi. 

Mano Dieve, prisiminiau aš, man juk tada buvo tik treji 
metai. 

Tai buvo metai, kai mano lovą dažnai lankydavo kinų 
pasakos, pakuždomis pasakojamos mano numylėtos tetos, o 
aš manydavau, kad mirtis yra tik amžinas paukštis, tylus šuo, 
gulintis kieme. Mano senelis dar negulėjo dėžėje laidotuvių 
salėje, kai iš kapo prisikėlė Tutanchamonas. Kuo, paklausiau, 
buvo garsus Tutanchamonas? Tuo, kad yra negyvas jau ke- 
turis tūkstančius metų. Vaikine, paklausiau aš, kaip jis tai 
sugeba? 

Štai aš atsidūriau dideliame kape po piramide, ten, 
kur visuomet svajojau būti. Jei pakeltumėte užuolaidas, iš- 
vystumėte faraonus, palaidotus su šviežiais duonos kepalais 
ir skaisčiomis svogūnų pynėmis — maistas, kurio prireiks 
keliaujant aukštyn upe į Amžinybę. 

Visa tai niekuomet nebus sugriauta, pagalvojau. Aš turiu 
būti čionai palaidotas. 

— Tai ne Žaliosios Laukymės kapinės, — pasakė šalia 
stovintis senoviškai apsirengęs kinas, skaitydamas mano 
mintis. 

Pasirodo, aš kalbėjau balsu. 

— Kada šis teatras buvo pastatytas? — sumurmėjau. 

Senas kinų darbininkas davė laisvę gražbylystės tvanui. 

— Pirmą kartą — 1921 metais. Čia nebuvo nieko, tik 
kelios palmės, fermerių ūkeliai, viešbutėliai, purvina centri- 
nė gatvė, maži vienaaukščiai nameliai, kuriuose apsigyveno 
Dagas Ferbanksas, Liliana Giš, Meri Pikford. Radijo aparatas 
tuomet dar buvo brangenybių skrynia su ausinėmis. Niekas 
nė nejtarė, kokia ateitis laukia šito kaimelio. Mes atidarėme 
kino teatrą. Žmonės ėjo ir važiavo iš Melrouzo į šiaurę. Šeš- 
tadienio vakarais dykumoje nusidriekdavo ištisi kino fanatikų 

karavanai. Nei Goveryje, nei Santa Monikoje kapinių dar ne- 
buvo. Jos atsirado ir prisipildė drauge su 26-aisiais trūkusiu 
Valentino apendiksu. Graumano atidarymo vakarą iš Seligo 
zoologijos sodo Linkolno parke atvyko Luisas B. Majeris. 
Kaip tik tenai MGM gavo savo liūtą. Vidutinio dydžio, bet be 
dantų. Trisdešimt šokančių merginų. Vilas Rodžersas susuko 
virvę. Triksė Friganza sudainavo savo garsiąją „Man nerūpi“ 
ir ji 1934 metais panaudota jai vaidinant Svensono filme. Ei- 
kite žemyn, įkiškite nosį į senuosius persirengimo kambarius 
rūsyje, ten rasite paliktus apatinius tų mergaičių, kurios mirė 
iš meilės Lovelui Šermenui. Usuotam dabitai, kurį vėžys pa- 
kirto 34-aisiais. Jūs klausotės? 

— Klaidas Rastleris, — burbtelėjau aš. 

— Šventas Jėzau! Niekas jo nepažįsta! Matote, ten, aukš- 
tai, senąjį projektoriaus kambarį? Jie jį ten palaidojo gyvą 
29-aisiais, kai pastatė naują projektoriaus patalpą antrajame 
balkone. 

Aš pažvelgiau aukštyn į prieblandoje sklandančias 
šmėklas, lietų ir Šangri-la sniegynus, besidriekiančius iki pat 
Aukščiausiojo Lamos. 

Mano prieblandos draugas pasakė: 

— Lifto nėra. Du šimtai pakopų! 

Ilgas lipimas aukštyn, nepadedant nė vienam šerpui, iki 
viduriniojo holo ir mezonino, paskui — kitas balkonas, po 
jo — dar vienas, trys tūkstančiai vietų. „Kaip įmanoma ap- 
tarnauti tris tūkstančius klientų?“ — stebėjausi aš. Kaip? Jei 
aštuonerių metų berniukai tris kartus nepridaro į kelnes per 
tavo filmą, tau pasisekė! 

Aš kopiau ir kopiau aukštyn. 

Pusiaukelėje uždusęs sustojau, užuot įgavęs antrąjį kvė- 
pavimą staiga pasijutau archaiška iškasena. 


Dvidešimt trečias skyrius 


Aš pasiekiau Everesto kalno galinę sieną ir pabarbenau į 
senosios projektoriaus patalpos duris. 

— Ar čia tas, kurį aš turiu omenyje? — sušuko baimin- 
gas balsas. 

— Ne, — ramiai atsakiau. — Tai tik aš. Sugrįžau pasku- 
tiniam seansui po keturiasdešimties metų. 

Tai buvo genijaus mostas, išreiškiantis visą mano praeitį. 

Baimingas balsas šiek tiek aprimo. 

— Koks slaptažodis? 

Slaptažodis berniuko balsu nusprūdo tiesiai man nuo 
liežuvio. 

— Tomas Miksas ir jo žirgas, Toni. Hutas Gibsonas. Ken 
Meinard. Bobas Stilas. Helen Tvelvtriz. Vilma Benki. 

— Gerai, užtenka. 

Tačiau man dar teko gerokai palūkėti, kol išgirdau, kaip 
kažkas tarytum didžiulis voras brazdinasi palei duris anoje 
pusėje. Durys sugirgždėjo. Tarpduryje pasirodė sidabrinis 
šešėlis, gyvas juodai baltų vaiduoklių įsikūnijimas. Vaiduok- 
lių, kuriuos prieš daug dešimtmečių mačiau besiblaškančius 
ekrane. 

— Nė vienas niekuomet čionai neužeina, — pasakė se- 
nas senas Žmogus. 

— Nė vienas? 

— Nė vienas niekuomet nepasibeldžia į mano duris, — 
pasakė vyriškis sidabriniais plaukais, sidabriniu veidu ir si- 
dabriniais drabužiais, išbalintas septyniasdešimties metų, 
praleistų po uola aukštumoje, dešimtis tūkstančių kartų žvel- 
giant į nerealybę. — Nė vienas nežino, kad aš esu čia. Netgi 
aš pats. 

— Tu esi čia. Tu esi Klaidas Rastleris. 

— Tikrai? — Akimirką aš pamaniau, kad jis ims mane 
kratyti, ieškodamas savo petnešų ir antrankovių. 

— Kas tu esi? — Jis iškišo galvą pro duris kaip vėžlys iš 
savo šarvo. 

Aš pasakiau savo vardą. 

— Niekuomet apie tave negirdėjau. — Jis pažvelgė į tuš- 
čią ekraną. — Tu esi vienas iš jy? 

— Užgesusių žvaigždžių? 

— Jos kartais čia užlipa. Praėjusią naktį buvo atėjęs Fer- 
banksas. 

— Zoro, D AArtanjanas, Robinas Hudas? Jis pasibeldė į 
tavo duris? 

— Pakrapštė. Buvimas negyvu kelia savų problemų. Tai 
tu ateini ar išeini? 

Aš skubiai žengiau į vidų, kol jis dar nepersigalvojo ir 
man panosėje neužtrenkė durų. 

Filmų projektoriai stovėjo ir žvelgė į tuštumą. Kambarys 
atrodė kaip Čang Kingo laidojimo patalpa. Tvyrojo dulkių, 
smėlio ir aštrus celiulioido kvapas. Tarp projektorių tebuvo 
viena kėdė. Kaip jis ir sakė, niekas ir niekuomet neateina jo 
aplankyti. 

Aš pažvelgiau į nuotraukomis nukabinėtas sienas. Nuo- 
traukų ant sienų kybojo kokie trys tuzinai, kai kurios pigiais 
rėmais, kitos — įrėmintos sidabru, dar kitos — tik iškirptos ar 

išplėštos iš senų Sidabrinio ekrano žurnalų numerių. Moterų 
nuotraukos. Tarp jų — nė dviejų panašių viena į kitą. 

Seno seno žmogaus veidą nušvietė šypsena. 

— Mano mylimosios iš tų laikų, kai aš dar buvau vei- 
kiantis ugnikalnis. 

Seniausio iš seniausių žmogaus akys žvelgė į mane iš 
savo raukšlių tinklo — tokio, koks padengia jūsų veidą, kai 
šeštą ryto, pasiknaisioję savo šaldytuve, išsitraukiate iš vakaro 
sumaišytą martinio kokteilį. 

— Aš laikau duris užrakintas. Maniau, kad tai jūs buvote 
čia ir šūkavote anapus durų. 

— Ne aš. 

— Kažkas buvo. Prieš tai niekas nebuvo čia atėjęs nuo to 
laiko, kai mirė Lovelas Šermenas. 

— Du nekrologai per dešimt minučių. 1934 metų žiema. 
Vėžys ir plaučių uždegimas. 

— To niekas nežino! 

— Vieną 1934 metų šeštadienį prieš futbolo rungtynes 
aš važiavau ratukinėmis pačiūžomis pro Koliziejų. Tuomet 
pasirodė sunkiai kosėjantis Lovelas Šermenas. Aš gavau jo 
autografą ir perspėjau: „Pasirūpink savimi“. Po dviejų dienų 
jis mirė. 

— Lovelas Šermenas. — Senas senas žmogus pažvelgė į 
mane kaip į naujai sužibusią žvaigždę. — Kol tu esi gyvas, jis 
taip pat yra gyvas. 

Klaidas Rastleris susmuko savo vienintelėje kėdėje ir vėl 
sutelkė dėmesį į mane. 

— Lovelas Šermenas. Kurių velnių tu įveikei šitokią ga- 
lybę laiptų, kad užliptum čia? Žmonės lipdami žūsta. Dėdė 
Sidas užlipo kartą ar du, pasiuntė visa tai po velnių, pasta- 
tė didesnę projektoriaus patalpą keliais tūkstančiais pėdų 
žemiau, realiajame pasaulyje, jei realusis pasaulis apskritai 
egzistuoja. Niekuomet nebuvau nulipęs žemyn pažiūrėti. Ką 
pasakysi? 

Jis pastebėjo, kad aš prikaustęs žvilgsnį prie sienų, nu- 
kabinėtų dešimtimis amžinai jaunų veidų. 

— Ar tu nori, kad trumpai papasakočiau apie tas kalnų 
liūtes ir gatvių kates? — Jis pasilenkė ir parodė į vieną. 

— Šitos vardas buvo Karlotė ar Midž, ar Diana. Šita 
buvo ispanė koketė, Kelvino Kulidžo „mergaitė“ suknele iki 
bambos, Romos karalienė, ką tik išlipusi iš De Milo pieno vo- 
nios. Šita — suvedžiotoja, vardu Iliša, mašininkė Perl, anglų 
tenisininkė — Pamela. Silvija? Turėjo nudistų klubą Šejene. 
Kai kurie ją vadino „kietaširde Hana — savanų suvedžiotoja“. 
Apsirengusi kaip Doli Medison, ji dainuodavo dainas „Arbata 
dviem“, „Čikaga“, kaip rojaus perlas pasirodydavo iš didelės 
moliusko geldelės, Flo Zigfeldo manija. Vila Keit. Greitai 
subrendusi ir trylikos metų tėvo išvaryta iš namų už ne- 
deramą elgesį. Lila Vong. Dirbo restorane mėsos kapotoja. 
Gavo daugiau balsų nei prezidentas Koni Ailendo maskarade 
29-aisiais. Panaši į Vilą, tik ne tokia plokščia. Barbara Jo, iššo- 
ko iš naktinio traukinio Glendeile. Beveik kitą dieną — Anas- 
tasija Elis Graims, elitinių filmų žvaigždė... 

Jis nutilo. Aš pažvelgiau į jį. 

— Tai mus atveda prie Ratigan, — pasakiau. 

Klaidas Rastleris sustingo vietoje. 

— Tu sakei, kad nė vienas čia nebuvo užlipęs jau daugelį 
metų. Tačiau ji šiandien čia buvo atėjusi, tiesa? Gal pažiūrėti į 
šitas nuotraukas? Buvo ji ar nebuvo? 
met lėtai pakilo ir priėjo prie varinio vamzdelio sienoje, pa- 
našaus į povandeniniame laive naudojamus švilpukus. 

— Leo! Vyno! Du doleriai arbatpinigių! 

Iš vamzdžio snapelio pasigirdo silpnas balsas: 

— Jūs gi negeriate! 

— Dabar geriu, Leo. Ir du mėsainius! 

Vamzdžio snapelyje pasigirdo švilptelėjimas, paskui — 
tyla. 

Senas senas žmogus atsikrenkštė ir įsižiūrėjo į sieną. 
Praslinko penkios ilgos, be galo ilgos minutės. Kol mes laukė- 
me, aš atsiverčiau savo užrašus ir užsirašiau vardus, užkever- 
zotus ant nuotraukų. Tuomet išgirdome, kaip liftu atbarška 
liftą taip, tarytum apie jo egzistavimą būtų visiškai pamiršęs. 
Jis visą amžinybę iš apačios Leo atsiųstu kamščiatraukiu at- 
kimšinėjo butelį. Kambaryje, pasirodo, tebuvo tik vienas 
stiklas. 

— Tik vienas, — atsiprašomu tonu pasakė jis. — Tu pir- 
mas. Aš nebijau ką nors pasigauti. 

— Aš neturiu kuo nuo jūsų užsikrėsti, — atsakiau, pa- 
ėmiau stiklą ir išgėręs atidaviau jam. Jam begeriant, mačiau, 
kaip jo kūnas atsipalaiduoja ir praeina įtampa. 

— O dabar, — pasakė jis, — leisk man parodyti kai ku- 
rias mano sumaketuotas iškarpas. Kodėl? Praėjusią savaitę iš 
apačios paskambino moteris. Tas balsas telefono ragelyje... 
kadaise ji buvo Hario Kouno prižiūrėtoja, gyvenanti jų na- 
muose, niekuomet nesakydavo taip, bet taip, taip, Hari, taip! 
Pasakė, kad ieško Robino Lokslio. Robino Hudo. Ieško Robino 
iš Lokslio. Aktorė priėmė šią pavardę, tai buvo atsitiktinė sėk- 
mė. Ji išnyko Hersto pilyje ar jo kiemo virtuvėje. Tačiau dabar, 
po daugelio metų, tas balsas vėl ieško Lokslio. Tai mane iš- 
gąsdino. Aš peržiūrėjau savo skardines ir suradau vieną jos 
1929-ųjų filmą, kai garso filmai galutinai įsigalėjo. Žiūrėk. 

Jis įdėjo filmą į projektorių ir įjungė jo lempą. Ekraną 
užliejo vaizdas. 

Ekrane sukosi cirko peteliškė, plevendama savo plony- 
čiais sparneliais, krisdama ir vėl pakildama, šypsodamasi, 
juokdamasi, paskui — bėgdama, persekiojama baltų riterių ir 
juodų piktadarių. 

— Pažįsti ją? 

— Ne. 

— Pažiūrėk šitą. — Jis paleido naują filmo atkarpą. Ek- 
rane sušmėžavo Rusijos pusnynai, grafienė, rūkanti ilgą su- 
linkusią cigaretę, spausdama rankoje savo nosinaitę. Matyt, 
kažkas buvo miręs ar turėjo mirti. 

— Nagi? — viltingai paklausė Klaidas Rastleris. 

— Nieko. 

— Bandykite dar kartą! 

Projektorius nušvito dar kartą; tai buvo 1923 metai. 
Kvatojanti padauža mergaitė, besikeberiojanti į medį ir pasi- 
ryžusi numušti žemėn aukštai šakose kabantį vaisių; jos už- 
antyje matyti maži laukiniai obuoliukai. 

— Padauža Sojeris. Mergaitė! Kas tai? Po velnių! 

Senis parodė dar tuziną epizodų, pradedant 1925 ir bai- 
giant 1952 metais, atvirų ir uždarų, mįslingų ir akivaizdžių, 
laukinių ir ramių, puikių ir nykių, piktavališkų ir nekaltų. 

— Tu nematei nė vieno iš jų? Mano Dieve, aš jau išsun- 
kiau savo smegenis. Bet juk turi būti kažkokia priežastis, dėl 
kurios aš išsaugojau šias prakeiktas iškarpas. Pažvelk į mane, 
velniai griebtų! Tu žinai, kiek man metų? 

— Apie devyniasdešimt, devyniasdešimt penkerius? 

— Dešimt tūkstančių metų! Jėzau! Jie mane surado plau- 
kiantį krepšyje Nilo upe! Aš nusileidau žemyn nuo kalno su 
Įstatymais. Aš užgesinau liepsnojančio krūmo ugnį. Markas 
Antonijus pasakė: „Paleiskite karo šunis“. Aš paleidau visus 
iki vieno. Ar aš supratau visus tuos stebuklus? Aš atsibundu 
naktimis daužydamas savo galvą ir besistengdamas amorfinę 
masę paversti apčiuopiamais pavidalais. Kiekvieną kartą, kai 
tik priartėju prie atsakymo, pajudinu galvą ir prakeikti pa- 
vidalai vėl išsiskirsto. Tu tikras, kad neprisimeni nė vieno 
iš šių iškarpų ar ant sienos kabančių veidų? Dieve mano, tai 
paslaptis! 

— Aš ruošiausi pasakyti tą patį. Atėjau čia todėl, kad 
atėjo dar kažkas. Gal tas balsas, kuris skambino iš apačios. 

— Koks balsas? 

— Konstancijos Ratigan, — pasakiau aš. Laukiau, kol 
rūkas išsisklaidys iš jo akių. 

— Ką ji turi bendra su visu tuo? — nustebo jis. 

— Galji žino. Paskutinį kartą aš ją mačiau stovinčią savo 
pačios pėdų įspauduose. 

— Ir tu manai, kad ji gali žinoti, kam priklauso visi šie 
veidai, ką reiškia visi šie vardai? Palauk. Anapus durų... At- 
rodo, tai buvo šiandien. Negali būti vakar. Šiandien ji pasakė: 
„Atiduok juos visus!“ 

— Atiduok — ką? 

— Po velnių, ką tu matai šioje prakeiktoje dykvietėje 
esant vertą atiduoti? 

Aš pažvelgiau į nuotraukas ant sienų. Klaidas Rastleris 
sugavo mano žvilgsnį. 

— Kodėl nenorėti šitų? — paklausė jis. — Nėra tokios 
jau bevertės. Netgi aš nežinau, kurių velnių aš jas čia prika- 
liau. Ar jos yra mano žmonos, ar tiktai senos draugės? 

— Kiek vienų ir kitų jūs turite? 

— Neužtektų pirštų suskaičiuoti. 

— Viena aišku, Konstancija norėjo, kad jai atiduotumė- 
te. Ar ji pavyduliauja? 

— Konstancija? Tu gatvėje esi įniršęs vairuotojas, ji 
iniršusi lovoje. Norėjo susišluoti visas mano mylimąsias, ne- 
svarbu, kad ir kas jos būtų buvusios, ir jas sutrypti, suplėšyti, 
sudeginti. Pirmyn. Užbaik vyną. Aš turiu darbo. 

— Kokio? 

Bet jis jau atsukinėjo juostą, užburtas prabėgusios tūks- 
tančio ir vienos nakties. 

Aš ėjau palei sieną ir skubiai užsirašinėjau vardus, įskai- 
tomus po nuotraukomis. Baigęs pasakiau: 

— Jei Konstancija sugrįš, ar mane apie tai informuosite? 

— Dėl nuotraukų? Aš ją paprasčiausiai numesiu nuo 


laiptų. 

— Tai jau pasakė kažkas kitas. Tiktai ne nuo laiptų, o į 
pragarą. Kodėl jūs norite ją numesti? 

— Turi būti priežastis, ar ne? Nesistenk suprasti! Ir ko- 
dėl sakeisi čia užlipęs? Ir kaip tu mane vadinai? 

— Klaidas Rastleris. 

— O, taip. Tas pats. Tik ką prisiminiau. Ar tu žinojai, kad 
aš esu Konstancijos tėvas? 

— Ką?! 

— Konstancijos tėvas. Maniau, kad tau jau sakiau. Da- 
bar gali išeiti. Labanakt. 

Aš išėjau ir uždariau duris, anapus palikdamas tą žmo- 
gų, kad ir kas jis buvo, ir nuotraukas ant sienų, kad ir kieno 
jos būtų. 


Dvidešimt ketvirtas skyrius 


Nusileidęs į apačią, aš nuėjau į teatro priešakį ir pažvel- 
giau į orkestro duobę. Tuomet nulipau į ją ir, nužingsniavęs 
prie galinės sienos, pažvelgiau pro duris į ilgą koridorių, ku- 
rio galas skendėjo aklinoje naktyje, juodžiausioje naktyje. Ten 
buvo senieji persirengimo kambariai. 

Man kilo pagunda šūktelėti jos vardą. 

Bet kas, jei ji atsilieps? 

Toli, pačiame tamsiojo koridoriaus gale, man pasirodė, 
man vaidenosi lyg ir tamsoje skendinčios jūros ar upės gaudesys. 

Žengiau žingsnį pirmyn ir vėl atitraukau koją atgal. 

Išgirdau dar vieną tamsaus vandenyno bangos puolimą 
į bekraštį krantą. 

Tuomet ryžtingai pasisukau ir nuėjau pirmyn per tirš- 
čiausią tamsą, vis gilyn į juodžiausią naktį, tolyn nuo duobės į 
visų išėjusių erdves, ieškodamas durų, vedančių į taip išsiilgtą 
vakaro dangų. 

Neįtikėtinai mažus Ratigan batukus nunešiau prie Rati- 
gan pėdų įspaudų ir švelniai įstačiau į juos. 

Tą pačią akimirką pajutau, kaip mano petį paliečia mano 
angelas sargas. 

— Tu vėl prisikėlei iš numirusiųjų, — pasakė Kramlis. 

— Gali tai pasakyti dar kartą. — atrėžiau aš, žiūrėdamas 
į plačias raudonas Graumano Kiniškojo duris ir už jų prie- 
blandoje šmižinėjančius filmų vaiduoklius. 

— Ji yra čia, — sumurmėjau. — Labai norėčiau žinoti, 
kaip ją iš ten iškrapštyti. 

— Tai galėtų padaryti dinamitas, pririštas prie pinigų 
ryšulio. 

— Kramli! 

— Atleisk, aš užmiršau, kad mudu kalbame apie Floren- 
cijos Lakštingalą. 

Aš žengtelėjau atgal. Kramlis pažvelgė į mažus Ratigan 
batelius, pastatytus į kojų įspaudus, įspaustus prieš daugelį 
daugelį metų. 

— Ne tokios jau tobulos kurpaitės, — pasakė jis. 


Dvidešimt penktas skyrius 


Mes tylėdami važiavome skersai miestą. Automobilyje 
buvo šilta. Aš mėginau apibūdinti didžiąją juodąją Graumano 
jūrą. 

— Ten yra didžiulis persirengimo kambarių korpusas, 
galimas daiktas, pilnas 1925, 1930 metų daiktų. Aš jaučiu, ji 
gali būti tenai. 

— Gali laukti netikėtumų, — pasakė Kramlis. 

— Kažkam reikia nueiti ir pasižiūrėti. 

— Tu bijai ten eiti vienas? 

— Ne visiškai taip. 

— Vadinasi, taip, po velnių! Užsičiaupk ir būk apdairus. 

Netrukus mes buvome Kramlio namuose. Jis paėmė 
šalto alaus butelį ir įrėmė jį man į kaktą. 

— Laikyk jį taip, kol pajusi, kad jis ima teigiamai veikti 
tavo mąstymą. 

Kurį laiką aš laikiau prispaudęs alaus butelį sau prie kak- 
tos. Kramlis įjungė televizorių ir ėmė sukinėti kanalus. 

— Aš nežinau, kas yra blogiau, — pasakė jis. — Tavo 
sapalionės ar regioninės televizijos naujienos. 

— Tėvas Simusas Ratiganas, — pasigirdo diktoriaus bal- 
sas. Po akimirkos Kramlis įjungė kitą kanalą. 

— Palauk, neperjunk! — surikau aš. 

Kramlis perjungė ankstesnįjį kanalą. 

— ... Vibianos katedroje. 

Paskui ekranas spragtelėjo ir ėmė mirgėti. 

Kramlis trinktelėjo prakeiktą aparatą kumščiu. 

— ... dėl natūralių priežasčių. Manoma, kad ateityje jis 
turėjo visas galimybes tapti kardinolu... 

Ekranas vėl pradėjo mirgėti, o po kelių sekundžių televi- 
zorius galutinai išsijungė. 

— Būtų gerai jį pataisyti, — pasakė Kramlis. Paskui mes 
abudu sužiurome į telefoną, mintyse sutartinai prašydami, 
kad jis suskambėtų. 

Po akimirkos mes pašokome ant kojų. 

Telefonas iš tiesų skambėjo! 


Dvidešimt šeštas skyrius 


Tai buvo moteris, tėvo Ratigano asistentė Betė Keli. Jos 
kalba neatrodė rišli, ji buvo pasiruošusi pulti į kojas ir malda- 
vo malonės. 

Aš pasakiau, kad vienintelė maža malonė, kurią galiu su- 
teikti, tai atvažiuoti pas ją. 

— Nedelskite, arba aš pražūsiu, — aimanavo ji. 

Kai Kramlis ir aš atvykome, Betė Keli jau laukė prie 
Šv. Vibianos katedros. Mes ilgokai stovėjome, kol ji mus pa- 
matė. Tuomet ji greitai, vos pastebimai linktelėjo galva ir 
nuleido akis. Mes privažiavome ir sustojome šalia jos. Aš 
pristačiau Kramlį. 

— Atleiskite, — pasakiau. Ji pakėlė galvą. 

— Tai jūs esate tas, kuris kalbėjosi su tėvu! — pasakė ji. — 
O Dieve, eikime į vidų. 

Didelės durys jau buvo užrakintos nakčiai. Mes įėjome 
į vidų pro šonines. Viduje ji susvyravo ir vos neparkrito. Aš 
ją prilaikydamas nuvedžiau iki klauptų eilės, kur ji kurį laiką 
sėdėjo negalėdama atgauti kvapo. 

— Mes skubėjome, kaip tik galėjome, — pasakiau aš. 

— Jūs jį pažinojote? — paklausė ji. — Viskas čia taip pai- 

nu ir sudėtinga. Gal turėjote kokį nors bendrą pažįstamą ar 
draugą? 

— Giminaitę, — pasakė Kramlis. — Ta pačia pavarde. 

— Ratigan! Ji ir numarino. Palaukite! — Ji griebė mane 
už rankovės, nes aš stovėjau. — Sėskitės, — žioptelėjo ji. — Aš 
nenoriu pasakyti, kad ji nužudė jį tiesiogine to žodžio pras- 
me. Bet ji numarino. 

Aš atsisėdau ir pasistengiau nusiraminti. Kramlis atsirė- 
mė į sieną. Ji suspaudė mano alkūnę ir ėmė kalbėti tyliau. 

— Ji nuolat ateidavo čia, kartais tris kartus per dieną, 
atlikdavo išpažintis, šnabždėdavosi, paskui — siautėdavo. 
Vargšas tėvas, jai išėjus, atrodydavo kaip peršautas, bet ji nie- 
kuomet neskubėdavo išeiti, visuomet laukdavo, kol jis visiškai 
išsekdavo. Galiausiai jis nustojo valgyti, užtat įjunko gerti. Iš- 
tuštino beveik visas bažnytinio vyno atsargas. Jis leisdavo jai 
siautėti. Vėliau aš patikrindavau klausyklą: tuščia. Tačiau ore 
tvyrodavo toks kvapas, kaip po žaibo iškrovos. Ji visuomet 
šaukdavo vieną ir tą patį dalyką. Taip pat ir šiandien. 

— Kokį? 

— „Aš juos naikinu, naikinu, naikinu! — šaukė ji. — Ir 
naikinsiu juos tol, kol išžudysiu visus iki paskutinio. Padėk 
man juos nužudyti, tebūnie ramybė jų sieloms! Tuomet aš iš- 
žudysiu ir likusius. Išžudysiu juos visus! Iššluosiu juos iš savo 
užnugario, iš savo gyvenimo! Tuomet, tėve, — šaukė ji, — aš 
būsiu švari švarutėlė! Bet padėk man palaidoti juos taip, kad 
jie nebegrįžtų! Padėk man!“ „Šalin! Lauk! — sušuko tėvas. — 
Mano Dieve, ką tu mane prašai padaryti?“ „Padėk man juos 
pašalinti iš savo gyvenimo, pasimelsk už juos, kad jie nebe- 
grįžtų atgal, liktų negyvi! Pasakyk — taip!“ „Lauk! Šalin!“ — 
suriko tėvas, ir tuomet ji pasakė dar baisesnį dalyką. 

— Kokį? 

— Ji sušuko: „Tada būk prakeiktas, prakeiktas, eik į pra- 
garą, į pragarą, į pragarą! Jos balsas buvo toks garsus, kad 
iš bažnyčios išėjo joje buvę žmonės. Tėvas tikriausiai patyrė 

šoką. Tuomet išgirdau tamsoje bėgančio žmogaus žingsnius. 
Laukiau, kol tėvas Ratiganas ims kalbėti, ką nors pasakys. Ne- 
sulaukusi išdrįsau atidaryti klausyklos duris. Jis buvo ten. O 
tylėjo dėl to, kad... buvo miręs. 

Sekretorės skruostais pasipylė ašaros. 

— Vargšas žmogus, — pasakė ji. — Šie baisūs žodžiai 
sustabdė jo širdį ir vos nesustabdė manosios. Mes turime su- 
rasti tą baisią moterį. Priversti ją atsiimti savo žodžius, kad 
jis vėl galėtų gyventi. Dieve, ką aš kalbu? Jis buvo susmukęs 
ir išblyškęs, tarytum ji būtų iščiulpusi visą jo kraują. Jūs ją 
pažįstate? Pasakykite jai, kad ji padarė blogiausia, ką galėjo 
padaryti. Štai, aš pasakiau, ką norėjau pasakyti. Dabar esu iš- 
sikalbėjusi, o kur jžs eisite nusiplauti purvą? Man labai gaila, 
kad išpyliau jį ant jūsų galvos. 

Aš pažvelgiau į savo kostiumą, tarytum tikėdamasis ant 
jo išvysti jos šlykščius vėmalus. 

Kramlis nuėjo prie klausyklos. Atidaręs abejas klau- 
syklos duris, jis pažvelgė į tamsą. Aš priėjau prie jo ir giliai 
įkvėpiau. 

— Užuodžiate? — paklausė Betė Keli. — Ji yra sunaikin- 
ta. Aš pasakiau kardinolui, kad ją nugriautų ir sudegintų. 

Aš įkvėpiau dar kartą. Kvapas priminė medžio anglis ir 
Šv. Elmo ugnis. 

Kramlis uždarė klausyklos duris. 

— Tai nepadės, — pasakė Betė Keli. — Ji vis dar čia. Taip 
pat ir jis, vargšas Žmogus, negyvai pavargęs ir negyvas. Du 
karstai, vienas šalia kito. Dieve mums padėk. Aš jus visai nu- 
kamavau. Jūs atrodote taip pat kaip atrodė vargšas tėvas. 

— Nebekalbėkite man šitaip, — pasakiau silpnu balsu. 

— Nekalbėsiu, — atsakė ji. 

Lydimas Kramlio, aš nusvirduliavau durų link. 


Dvidešimt septintas skyrius 


Aš negalėjau užmigti, negalėjau būdrauti, negalėjau ra- 
šyti, negalėjau blaiviai mąstyti. Galiausiai, sutrikęs ir pusiau 
praradęs nuovoką, dar kartą paskambinau į Šv. Vibianos 
katedrą. 

Kai po ilgo laukimo Betė Keli atsiliepė, jos balsas buvo 
toks, lyg ji būtų kankinimų rūsyje. 

— Aš negaliu kalbėti! 

— Greičiau! — maldavau aš. — Jūs prisimenate viską, ką 
ji pasakė klausykloje? Ką nors svarbaus ar netikėto? 

— Viešpatie Dieve, — atsakė Betė Keli. — Žodžiai, žo- 
džiai ir žodžiai. Bet... palaukite. Ji nuolat kartojo — tu turi 
atleisti mums visiems! Visiems, kiekvienam iš mūsų! Būdelėje 
nebuvo nieko daugiau, tik ji ir jis. Kiekvienam iš mūsų, pasakė 
ji. Jūs dar klausote? 

Po ilgokos pauzės aš atsakiau: 

— Aš čia. 

— Ar dar norite išgirsti ką nors daugiau? 

— Ne dabar, — atsakiau ir padėjau ragelį. 

— Kiekvienam iš mūsų, — sušnibždėjau aš. — Atleisk 
kiekvienam iš mūsų! 

Aš paskambinau Kramliui. 

— Nesakyk, — ėmė spėlioti jis. — Nesimiega šią naktį? 
Nori pasakyti, kad už valandos tu manęs lauki su Ratigan? Tu 
eini apieškoti jos namų? 

— Tik draugiškas patikrinimas. 

— Patikrinimas! Kas tai, teorija ar nuojauta? 

— Gryna logika. 

— Nepardavinėk katės maiše! — pasakė Kramlis ir pa- 
dėjo ragelį. | 

— Jis nenori su tavimi kalbėtis? — paklausiau savo veid- 
rodžio. 

— Nenori su tavimi kalbėtis, — atsakė veidrodis. 


Dvidešimt aštuntas skyrius 


Suskambo telefonas. Aš pakėliau ragelį taip, tarytum jis 
būtų įkaitęs iki raudonumo. 

— Ar čia marsietis? — pasigirdo balsas. 

— Henris! — sušukau aš. 

— Taip, tai aš, — patvirtino balsas. — Kvaila tai sakyti, 
bet man tavęs trūksta, sūneli. Kvaila tai sakyti etniniam skrai- 
dančiosios lėkštės pilotui. 


— Aš labai gerai suprantu, — pasakiau, negalėdamas 
atgauti kvapo. 

— Po velnių, — pasakė Henris, — jei pradėsi verkti, pa- 
dedu ragelį. 


— Nepadėk, — sušnirpščiau aš. — O Dieve, Henri, kaip 
aš džiaugiuosi girdėdamas tavo balsą! 

— Tai reiškia, kad pamelžei karvę ir gavai kibirą nesaky- 
siu ko. Ar nori, kad kalbėčiau mandagiai, ar ne? 

— Ir taip, ir ne, Henri. Reikalai yra beprotiški. Megė iš- 
vykusi į Rytų pakrantę. Be abejo, čia yra Kramlis, bet... 

— Vadinasi, tau reikia aklo žmogaus, kuris padėtų rasti 
išėjimą iš karvidės, pilnos karvių, ar ne? Po velnių, leisk man 

išsiimti nosinaitę. — Jis nusišnypštė nosį. — Kaip greitai tau 
reikia šios viską matančios nosies? 

— Vakar. 

— Aš dabar esu čia! Holivude lankau tokią vargšę juodą 
atmatą. 

— Tu žinai Graumano Kiniškąjį? 

— Po velnių, žinoma! 

— Kaip greitai tu gali su manimi ten susitikti? 

— Taip greitai, kaip tu to nori, sūneli. Aš stovėsiu Bilo 
Robinsono čečiotkos batų parduotuvėje. Ar mes vėl eisime į 
kapines? 

— Beveik. 

Aš paskambinau Kramliui, norėdamas pasakyti, kur ke- 
tinu eiti, ir kad galiu pavėluoti pas Ratigan, tačiau pasiimsiu 
ir Henrį. 

— Aklas aklą veda, —.pasakė jis. 


Dvidešimt devintas skyrius 


Jis stovėjo tiksliai toje vietoje, kurioje ir buvo žadėjęs: 
tobuluose šokančių Bilo Robinsono pėdų įspauduose, neiš- 
tremtas į tą seniai pradingusį negrų rojų, bet ten, kur jį matė 
tūkstančiai vaikščiojančių baltųjų. 

Jo kūnas buvo tiesus ir ramus, tačiau batai, nenustygda- 
mi vietoje, judėjo ir krutėjo Bilo Robinsono pėdų įspauduose. 
Akys buvo užmerktos, burna užčiaupta — atrodė, kad jis kla- 
joja malonių fantazijų pasaulyje. 

Aš atsistojau priešais jį ir atsidusau. 

Henris pratrūko. 

— „Wrigleys“ padvigubina jūsų malonumą, padvigubi- 
na jūsų džiaugsmą, su „Wrigley's Doublemint, Doublemint“ 
guma! Nekišk jos man! — Jis nusijuokė ir nutvėrė mane už 
alkūnių. — Viešpatie, vaikine, tu atrodai puikiai! Man nerei- 
kia ir matyti, kad tai žimnočiau. Tavo balsas visuomet toks kaip 
tų Žmonių ekrane! 

— Tai dėl to, kad tu prisiklausei pernelyg daug filmų. 

— Leisk man tave pajusti, vaikeli. Ei, tu geri daug alaus! 

— Tu atrodai patinęs, Henri. 

— Man visuomet buvo įdomu, kaip aš atrodau. 

— Tai, kaip Bilas Robertsonas skamba, taip tu atrodai, 
Henri. 

— Ar aš čia stoviu jo batuose? Pasakyk taip. 

— Puikiai pataikei. Ačiū už tai, kad atėjai, Henri. 

— Turėjau ateiti. Šitiek laiko praėjo nuo to laiko, kai 
mudu naršydavome jo kapines! Aš einu miegoti galvodamas 
apie kapus priešakyje ir už nugaros. Kokios kapinės yra čia? 

Aš dirstelėjau į rytietišką Graumano kino teatro fasadą. 

— Vaiduoklių. Būtent tą žodį aš pasakiau, kai, būdamas 
šešerių metų, įsėlinau į pirmąjį aukštą ir pamačiau tuos juodai 
baltus daiktus, žvairuojančius į mane iš ekrano. Vaiduokliui, 
grojančiam vargonais, nuplėšiama kaukė, ir jis pašoka tris- 
dešimt pėdų į viršų, kad nužudytų tave vienu žvilgsniu. At- 
vaizdai aukšti, platūs ir blyškūs, o aktoriai dažniausiai mirę. 
Vaiduokliai. 

— Ar tavo giminaičiai girdėjo tave taip kalbant? 

— Su jais — nė pusės žodžio! 

— Tai geras vaikas. Aš užuodžiu smilkalus. Tikriausiai 
Graumano. Klasiški. Nieko bendra su kinišku ragu. 

— Eime čia, Henri. Leisk man palaikyti duris. 

— Ei, čia tamsu. Ar turi žibintuvėlį? Visuomet malonu 
mojuoti žibintuvėliu ir apsimesti, kad žinome, ką darome. 

— Štai žibintuvėlis, Henri. 

— Vaiduokliai, sakai? 

— Seansai keturis kartus per dieną jau trisdešimt metų. 

— Nelaikyk manęs už alkūnės, taip aš jaučiuosi bevertis. 
Jei pargriūsiu, nušauk mane! 

Ir jis nuėjo pagrindine sale, tik kartkartėmis prisilies- 
damas prie sienos, orkestro duobės ir už jos rūsyje plytinčių 
didžiulių tamsių patalpų link. 

— Atrodo, darosi vis tamsiau? — paklausė jis. — Leisk 
man įjungti prožektorių. 

Jis uždegė žibintuvėlį. 

— Štai, — nusišypsojo. — Dabar kas kita! 


Trisdešimtas skyrius 


Tamsiame neapšviestame rūsyje buvo begalė patalpų: 
kambariai, kambariai ir kambariai, visų sienos ištisai apkli- 
juotos veidrodžiais, visur atspindžiai, atspindžiai ir atspin- 
džių atspindžiai, tuštuma, atspindinti tuštumą, tuštumos 
jūros ir tuštumos koridoriai. 

Mes įėjome į pirmąjį, didžiausią, kambarį. Henris apsu- 
ko žibintuvėlį ratu kaip švyturio spindulį. 

— Čia pilna vaiduoklių. 

Šviesa žybtelėjo ir nuskendo vandenyno gelmėse. 

— Tai ne tas pats, kaip viršuje esantys vaiduokliai. Šitie 
baisesni. Aš visuomet su nuostaba mąstau apie veidrodžius ir 
tą daiktą, vadinamą atspindžiu. Kitas tu, ar ne tiesa? Už ketu- 
rių ar penkių pėdų, nugrimzdęs po /edy? — Henris bakstelėjo 
pirštu į stiklą. — Kažkas yra už jo? 

— Tu, Henri, ir aš. 

— Tai velnias. Aš labai norėčiau pats tuo įsitikinti. 

Mes ėjome palei ilgą veidrodžiais apklijuotą sieną. 

Tuomet juos ir išvydome. Tai buvo daugiau nei vaiduok- 
liai. Grafitai ant stiklo. Aš tikriausiai per staigiai įkvėpiau, nes 
Henris bemat pasuko žibintuvėlį man į veidą. 

— Tu matai kažką, ko aš nematau? 

— Viešpatie, taip! 

Aš ištiesiau ranką ir paliečiau pirmąjį šaltą Laiko Langą. 

Ant mano piršto liko nežymus senų lūpų dažų pėdsakas. 

— Nagi? — Henris pasilenkė artyn, tarytum norėdamas 
geriau įsižiūrėti į mano atradimą. — Kas tai? 

— Margo Lorenc. 1923 metai, spalis. 

— Kas nors ją čia pakišo po stiklu? 

— Ne visiškai. O už trijų pėdų — dar vienas užrašas ant 
veidrodžio: Chuanita Lopes, 1924-ųjų vasara. 

— Nieko nesako. 

— Kitas veidrodis: Karla Mur. 1925-ieji, Kalėdos. 

— Ei! — sušuko Henris. — Tylusis filmas, bet vienas 
mano regintis draugas per vieną seansą man apie ją papa- 
sakojo. Karla Mur! Ji buvo nepaprasta aktorė! 

Aš pakreipiau jo prožektorių. 

— Eleonora Tvelvtriz. 1926-ieji, balandis, — skaičiau 


— Helen Tvelvtriz vaidino filme „Katė ir kanarėlė“. 

— Tai gali būti jos sesuo, tačiau tiek daug vardų buvo 
suklastota, kad niekada neatrinksi teisybės. Liusilė Le Sueu 
tapo Džoana Krauford. Lili Čaučoin atgimė kaip Klodetė 
Kolbert. Gleidis Smit: Kerol Lombard. Keri Grant tapo Ar- 
čibald Lič. 

— "Tu galėtum vesti viktoriną. — Henris ištiesė pirštus. — 
Kas čia? 

— Dženifer Long, 1929-ieji. 

— Argiji nemirė? 

— Išnyko maždaug tuo pat metu, kai sesuo Eimi nu- 
skendo jūroje ir prisikėlė, atgimė Aleliuja pakrantėje. 

— Ar dar daug vardų? 

— Tiek pat, kiek ir veidrodžių. 

Henris lyžtelėjo vieną pirštą. 

— Mhm... Gerokai pabuvęs, bet — lūpdažis. Kokios 
spalvos? 

— Mandarino oranžinės. Vasaros karščio. Lanviero 
vyšnios. 

— Kaip manai, kodėl šios moterys ant veidrodžių užrašė 
savo vardus ir datas? 

Todėl, Henri, kad tai nebuvo daug ponių. Viena mo- 
teris užrašė visus vardus. 

— Viena moteris, kuri nebuvo ponia? Palaikyk mano 
lazdelę, kol aš pagalvosiu. 

— Tu neturi lazdelės, Henri. 

— Juokinga, kaip ranka gali jausti nesančius daiktus. 
Nori išgirsti mano spėjimą? 

Aš linktelėjau galvą, nors Henris ir negalėjo matyti ma- 
nojo linktelėjimo. Jis nusišypsojo veidrodžiams, kurie tą pačią 
akimirką šimtą kartų padaugino jo šypseną. 

— Konstancija. 

Jo pirštai prisilietė prie stiklo. 

— Ratigan, — pasakė jis. 


Trisdešimt pirmas skyrius 


Henris vėl pasilenkė, brūkštelėjo pirštu rausvą parašą ir 
palytėjo pirštus lūpomis. 

Tada nuėjo prie kito veidrodžio ir pakartojo tą pačią 
procedūrą. 

— Skirtingas skonis, — pareiškė jis, kurį laiką mąstęs. 

— Skirtingų moterų? 

— Visa tai sugrįžta. — Jo akys kietai užsimerkė. — Vieš- 
patie, Viešpatie. Daugybė moterų perėjo per mano rankas, 
per mano širdį; jos atėjo ir nuėjo nematomos. Liko tik aroma- 
tai. Kodėl aš jaučiuosi lyg sustingęs? 

— Todėl, kad ir aš taip jaučiuosi. 

— Kramlis sako, kad atsukus čiaupą, reikia atsitraukti. 
Tu esi geras berniukas. 

— Aš ne berniukas. 

— Tu kalbi kaip keturiolikmetis, kuriam ima keistis bal- 
sas ir kuris bando auginti ūsus. 

Jis ėjo prie kiekvieno veidrodžio ir lytėjo, o paskui nere- 
ginčiomis akimis žvelgė į dešimtmečių senumo dažų liekanas 
ant savo pirštų. 

— Visos jos turi kažką bendra su Konstancija? 

— Nujaučiu, kad taip. 

— Tavo geras skrandis; aš tai žinau iš tavo knygų, kurios 
man buvo perskaitytos. Mano mama kartą pasakė, kad gilus 
tarpas tarp smegenų pusrutulių yra geriau nei dvejos sme- 
genys. Dauguma žmonių smegenis naudoja pernelyg inten- 
syviai, kai tuo metu turėtų klausyti to daikto po šonkauliais. 
Gang — ganglijas? Mano mama niekuomet jo taip nevadino. 
Namų voras, sakydavo ji. Kai ji sutikdavo kokį kvailą politi- 
kierių, virš skrandžio visuomet jausdavo ramybę. Jei voras 
imdavo trūkčioti, ji nusišypsodavo ir sakydavo: taip. Tačiau 
jei voras susitraukdavo į kamuoliuką, ji užmerkdavo akis ir 
sakydavo: ne. Toks esi tu. 

— Mano mama man skaitydavo tavo knygas. Ji sakyda- 
vo, kad tu nerašai nuobodžių istorijų pilkąja savo smegenų 
medžiaga. Tu vadovaujiesi tuo daiktu už savo šonkaulių. 
Mano mama sakydavo: „Tas berniukas niekada nesusirgs, 
niekuomet nebus žmonių nunuodytas, jis žino, kaip vemti, 
paerzindamas tą į kamuoliuką susisukusį vorą ir leisdamas 
jam išeiti lauk“. Ji sakydavo: „Jis nepasilieka naktimis blogoje 
draugijoje ir nesistengia pasenti, kol tebėra jaunas. Jis taps 
žymiu daktaru, kurio rankos iš karto suras skausmo priežastį 
ir išraus ją. 

— Visa tai tau sakė tavo mama? — raustelėjau aš. 

— Moteris, kuri susilaukė dvylikos vaikų, iš kurių šešis 
palaidojo, kitus užaugino. Vienas blogas vyras, vienas geras. 
Ji puikiai žinojo, ant kurios pusės miegoti, norint atpalaiduoti 
savo virškinimo traktą. 

— Gaila, kad aš jos nesutikau. 

— Ji dar čia. — Henris uždėjo delną sau ant krūtinės. 

Jis tyrinėjo nematomus veidrodžius, paskui iš kišenės iš- 
sitraukė savo juodus akinius, nuvalė ir užsidėjo ant nosies. 

— Taip geriau. Ratigan, visi šie vardai, ar ji visiška bepro- 
tė? Ar ji kada buvo tikrai psichiškai sveika? 

— Jūroje. Aš girdėdavau ją plaukiojančią toli jūroje su 
ruoniais, šūkaujančią — tikra laisvės dvasia. 

— Gal geriau jai buvo pasilikti tenai. 

— Hermanas Melvilis, — sumurmėjau aš. 

— Pakartok dar kartą! 

— Man prireikė ne vienerių metų, kad įveikčiau „Mobį 
Diką“. Melvilis turėjo pasilikti jūroje su savo draugu Džeku. 
Krantas? Kai jis gyvendavo sausumoje, jo siela būdavo at- 
plėšta nuo kūno. Krante jis pasendavo trisdešimčia metų ir 
pusgyvis sėdėdavo muitininkų pašiūrėje. 

— Vargšas kalės vaikas, — sušnibždėjo Henris. 

— Vargšas kalės vaikas, — tyliai pakartojau aš. 

— O Ratigan? Tu manai, ji turėjo likti jūroje ir negrįžti į 
savo nuostabų būstą paplūdimy? 

— Tai buvo didelis, šviesus, baltas ir mielas, bet vis dėlto 
kapas, pilnas vaiduoklių, kaip ir tie filmai viršuje, keturias- 
dešimties pėdų aukščio, penkiasdešimties pėdų pločio, kaip 
ir šitie veidrodžiai čionai, ir viena moteris, neaišku dėl ko, jų 
visų neapkenčianti. 

— Vargšė kalės duktė, — sumurmėjo Henris. 

— Vargšė kalė, — pasakiau aš. 


Trisdešimt antras skyrius 


— Panagrinėkime šiek tiek išsamiau, — pasakė Hen- 
ris. — Įjunk šviesas, kad man nebereikėtų lazdelės. 

— Ar tu jauti, kada šviesos yra įjungtos, o kada — ne? 

— Kvailas vaikigalis. Skaityk man vardus! 

Aš paėmiau jį už rankos ir mes nuėjome palei veidro- 
džius. Aš balsu skaičiau ant jų užrašytus vardus. 

— Datos po vardais, — tarė Henris. — Ar jos artėja prie 
dabarties? 

1935. 1937. 1939. 1950. 1955, 

Šalia datų — vardai, vardai, vardai, visi skirtingi. 

— Viena per daug, — pasakė Henris. — Jau viskas? 

— Paskutinis veidrodis ir data. Spalio trisdešimt pirmo- 
ji. Praėjusieji metai. 

— Kaip čia yra, kad viskas tau atsitinka per Helovyną? 

— Likimas ir Dievo apvaizda mėgsta tokius verksnius 


kaip aš. 

— Tu pasakei datą, tačiau... — Henris palietė šaltą stik- 
lą. — Nėra pavardės? 

— Nėra. 


— Ji ketina ateiti ir užrašyti vardą? Ketina pasirodyti 

nedegdama šviesos, taip tyliai, kad ir šuva vargiai tegalėtų 
išgirsti. Ji... 

— Užsičiaupk, Henri. — Aš žvelgiau pro veidrodžius 
į atspindžių segmentais suskaidytą naktį, kurioje šmėžavo 
šešėliai-vaiduokliai. 

— Sūnau, — Henris paėmė mane už rankos. — Eime 
lauk. 

— Dar vienas dalykas. — Aš paėjėjau gal dešimt žings- 
nių į šalį ir sustojau. 

— Nesakyk man, — Henris įkvėpė oro. — Tu ką tik atsi- 
plėšei nuo grindų. 

Aš pažvelgiau žemyn į po kojomis žiojėjančią skylę. Joje 
tvyrojo akla tamsa, dugno nebuvo matyti. 

— Atrodo tuščia, — įkvėpė Henris. — Lietaus kanali- 
zacija! 

— Taip, po teatro užkulisiais. 

— Po velnių! — sušuko Henris, nes staiga po kojomis 
sušniokštė vanduo, gaiviai kvepiantis žaliomis kalvomis ir 
vėsiu kalnų oru. 

— Prieš keletą valandų lijo. Prireikia valandos, kol lie- 
taus vandens antplūdis pasiekia šią vietą. Didžiąją metų dalį 
lietaus kanalizacija būna tuščia. Dabar joje per pėdą vandens, 
garmančio iki pat vandenyno. 

Aš pasilenkiau ir apčiupinėjau angos vidų. Užčiuopiau 
pakopas. 

— Tu tikriausiai melipsi žemyn? — paklausė Henris. 

— Dabar tamsu ir šalta, iki jūros — ilgas kelias, o jei ne- 
sisaugosi, gali prigerti. 

Henris sušnirpštė nosimi. 

— Ar manai, kad šiuo keliu ji atėjo įrašyti šių vardų? 

— Arba atėjo per teatrą ir paskui nusileido tenai. 

— Ei! Daugiau vandens! 

Iš angos dvelktelėjo galingas labai šalto vėjo gūsis. 

— Jėzau Kristau! — suklikau aš. 

— Ką? 

— Aš kažką pamačiau, — pasakiau, įtemptai žiūrėda- 
mas į tamsą. 

— Jei tu nematei, 2š mačiau! — Prožektoriaus spindulys 
ėmė beprotiškai blaškytis po kambarį, kai Henris, įsitvėręs 
man į alkūnę, paskubomis pasitraukė toliau nuo angos. 

— Mes einame teisingu keliu? 

— Viešpatie, — atsakiau, — aš tikiuosi, jog taip! 


Trisdešimt trečias skyrius 


Iš taksi išlipome šalikelėje priešais didelę baltą arabišką 
Ratigan tvirtovę. - 

— Ponuli, — pasakė Henris ir pridūrė: — Tas skaitiklis 
sukosi aiškiai per greitai. Nuo šiol vairuosiu aš. 

Kramlis mūsų laukė ne priešais namą palei vandenyną, 
bet toliau, prie baseino, su pustuziniu pilnų martinio butelių 
ir dviem jau tuščiais. Išdidžiai žiūrėdamas į juos, jis viską pa- 
aiškino. 

— Dabar aš esu pasiruošęs įsitraukti į tavo bukagalviš- 
kus reikalus. Aš esu sutvirtintas. Sveikas, Henri. Henri, ar 
tau neliūdna, kad palikai Naująjį Orleaną dėl tos sumautos 
įmonės? 

— Vienas iš šių gėrimų kvepia kaip degtinė, ar ne tiesa? 
Tai padėtų man mažiau liūdėti. 

Aš padaviau stiklą Henriui ir, kol Kramlis spoksojo į 
mane, paskubomis pasiėmiau vieną sau. 

— Gerai, pilk, — pasakė jis. 

Aš jam papasakojau apie Graumano teatrą ir veidro- 
džius požeminiuose persirengimo kambariuose. 

— Be to, — pridėjau, — aš sudarinėju sąrašus. 

— Laikykis. Tu mane išblaivinai, — pasakė Kramlis. — 
Leisk man nužudyti dar vieną. — Jis su apsimestine pagarba 
pakėlė stiklą. — Gerai, skaityk savo sąrašus. 

— Bakalėjininkas ant Maunt Louvo kalno. Karalienės 
Kalifijos kaimynai Bunkerio kalvoje. Tėvo Ratigano sekreto- 
rė. Filmų projekcininkas aukštai kabinoje Graumano Kiniš- 
kajame. 

Čia įsiterpė Henris. 

— Tas džentelmenas Graumano teatre..? 

Aš apibūdinau Rastlerį, įsispraudusį mažame kamba- 
rėlyje tarp kino juostų stirtų, kambarėlyje, kurio sienos nu- 
kabinėtos liūdnų moterų su į praeitį nugrimzdusiais vardais 
nuotraukomis. 

Henris susimąstė. 

— Klausyk. Ar sudarei moterų, atvaizduotų ant to kam- 
bario sienų kabančiose nuotraukose, sąrašą? 

Aš ėmiau skaityti iš savo užrašų: 

— Meibel. Helen. Merilė. Anabelė. Heizel. Beti Lu. Kla- 
ra. Poliana... 

Kramlis atsisėdo tiesiau. 

— Ar sudarei ant veidrodžių užrašytų vardų sąrašą? 

Aš papurčiau galvą. 

— Ten buvo tamsu. 

— Lengviau negali būti, — pabarškino sau į galvą Hen- 
ris. — Heizel. Anabelė. Greis. Poliana. Helen. Merilė. Beti Lu. 
Pastebite panašumų? 

Kol Henris žėrė vardus, aš juos paskubomis užsirašinė- 
jau savo užrašų knygelėje. Puikus atitikimas. 

Tą akimirką trenkė žaibas. Užgeso lempos. Mes gir- 
dėjome, kaip bangų mūša griaudėja Ratigan paplūdimyje, 
nusidabrintame mėnulio šviesos. Nugriaudėjo perkūnas. Įsi- 
vyravusi pauzė man suteikė laiko pagalvoti ir pasakyti: 

— Ratigan turi visą Akademijos metraštį su nuotrau- 
komis, duomenimis apie amžių ir pareigas. Jos konkurentai 

yra visi. Tai susiję su visomis tomis nuotraukomis viršuje ir 
veidrodžiais apačioje, tiesa? 

Atsirito perkūno aidas, o tada vėl įsižiebė užgesusios 
šviesos. 

Mes įėjome į vidų ir susiradome Akademijos metraščius. 

— Ieškokite vardų, kurie buvo užrašyti ant veidrodžių, — 
patarė Henris. 

— Žinau, žinau, — suniurzgė Kramlis. 

Per pusvalandį mes pervertėme trijų dešimtmečių Aka- 
demijos metraščių duomenis. 

— Etel, Karlota, Siuzana, Klara, Helen, — skaičiau aš. 

— Konstancija negali nekęsti jų visų. 

— Gal ir gali, — pasakė Henris. — Ką dar ji turi savo 
knygų lentynose? 

Po valandos mes aptikome kažkokius albumus, pilnus 
senų laikų nuotraukų su duomenimis apie aktorius. Po viena 
iš nuotraukų buvo užrašyta: J. Velingtonas Bredfordas. Aš 
skaičiau toliau: tariamoji Talula Du, tariamoji Svenson, Šlovė 
Aukštybėse, tariamoji Juokingas Veidas. 

Mano pakaušyje tyliai suskambo varpelis. 

Atsiverčiau kitą albumą ir perskaičiau: 

— Albertas Greitai. Nerimti paistalai. Atlieka visus vaid- 
menis „Didžiuosiuose lūkesčiuose“. Vaidina „Kalėdų gies- 
mėje“, „Kalėdų giesmės“ Šykštuolis, Merli, Trejos Kalėdos, 
Fezivigas. „Šventoji Džoana“, nesudeginta. Albertas Greitai. 
„Greiti pokyčiai“. Gimęs: 1895. Laisvėje. 

Mano pakaušyje vėl tyliai suskambo varpelis 

— Palaukite, — sumurmėjau. — Nuotraukos, veidro- 
džiai, o štai dar vyriškis, Bredfordas, kuris yra visos mote- 
rys. Ir kitas vyriškis, Greitai, kuris yra visi vyrai, kiekvienas 
vyras. — Varpelio skambėjimas liovėsi. — Ar Konstancija 
juos pažinojo? 

Aš kaip lunatikas nuėjau ir paėmiau Konstancijos miru- 
siųjų knygą. 

Štai jis. 

Bredfordas buvo viename iš pirmųjų puslapių. 

Greitai perverčiau knygą iki pabaigos. 

— Bet šie vardai neapibrėžti raudonais apskritimais. 
Kaip suprasti? Ar jie gyvi, ar mirę? 

— Reikia nueiti ir išsiaiškinti, — pasakė Henris. 

Dar kartą smogė žaibas. Šviesos vėl užgeso. 

Tamsoje išgirdau Henrio balsą: 

— Nesakyk, leisk man spėti. 


Trisdešimt ketvirtas skyrius 


Kramlis mus išleido prie seno daugiabučio namo ir nu- 
važiavo. 

— Na, — paklausė Henris, — ką mes čia darysime? 

Įėjęs pro duris, aš apsidairiau po triaukštę laiptinę. 

— Ieškosime Marlenos Ditrich, gyvos ir sveikos. 

Dar nepabeldęs į duris, aš užuodžiau pro jų plyšius 
sklindantį kvepalų aromatą. Nusičiaudėjau ir pabeldžiau. 

— Dieve brangus, — anapus pasigirdo balsas, — aš ne- 
turiu ko apsivilkti. 

Durys atsivėrė. Anapus jų stovėjo kimono su Viktorijos 
laikų reliktu viduje, besirangančiu ir mėginančiu sutilpti į dra- 
bužį. Po kelių akimirkų jis nustojo rangytis ir nužvelgė mano 
batus, blauzdikaulius, pečius ir galiausiai pažvelgė į akis. 

— J. Velingtonas Bredfordas? — atsikrenkštęs paklau- 
siau aš. — Ponas Bredfordas? 

— Kas klausia? — nustebo tarpduryje stovinti būtybė. — 
Jėzau. Užeikite. Užeikite. O kas tas kitas daiktas? 

— Aš esu šio vaikino Matančioji Akis, — prisistatė Hen- 
ris. — Tai kėdė? Norėčiau atsisėsti. Čia labai stiprus kvapas. 
Nepriimkite asmeniškai. 

Kimono paleido debesį konfeti ir pamojo mums oriu 
savo plačios rankovės mostu. 

— Tikiuosi, jus pas mane atvedė ne reikalai. Prisėskite, 
kol Mama įpils džino. Didelį ar mažą? 

Man dar nespėjus prasižioti, jis pripylė didelį stiklą mė- 
lynojo krištolinio Bombėjaus likerio. Aš sriūbtelėjau. 

— Tai geras berniukas, — pasakė Bredfordas. — Jūs 
penkioms minutėms ar visam vakarui? Mano Dieve, jis raus- 
ta. Tai jūs dėl Ratigan? 

— Ratigan! — sušukau aš. — Iš kur žinote? 

— Ji čia buvo ir neseniai išėjo. Kas keletą metų Ratigan 
išnyksta. Taip ji išsiskiria su nauju vyru ar senu meilužiu. Die- 
ve, ar savo astrologu. Ouien sabe? 

Aš apstulbęs linktelėjau galvą. 

— Ji atėjo prieš keletą valandų ir paklausė, kaip man 
sekasi. „Visi tie žmonės“, — kalbėjo ji. „Konstancija, — pa- 
sakiau aš, — kiek katės gyvenimų tu turėjai? Tūkstantį? Ne- 
klausk, kuriuo dūmtraukiu aš pakilau į viršų ir po kuria lova 
palindau!“ 

— Bet... 

— Jokių bet. Motina Žemė viską žino. Konstancija at- 
rado Froidą, paskui metėsi prie Jungo ir Darvino. Ar tu žino- 
jai, kad ji permiegojo su visomis šešiomis studijos galvomis? 
Tai buvo lažybos, kurias ji sudarė su Hariu Konu pas Brauną 
Derbį. „Aš sudorosiu Džeką Varnerį ir jo brolius“, — sakė ji. 
„Visus tais pačiais metais?“ — sušuko Konas. „Taip, po vel- 
nių, — pasakė Konstancija. — Per vieną savaitę, neskaitant 
sekmadienio! „Lažinuosi iš šimto, kad tau tai nepavyks!“ — 
pasakė Konas. „Lažinkis iš tūkstančio“, — atšovė Konstanci- 
ja. Haris Konas rūsčiai pažvelgė į ją. „Ką tu paliksi užstato?“ 
„Save, — pasakė Ratigan. „Pasipurtyk! — suriko Konas. Ji 
visa pasipurtė ir sušuko: „Laikyk! — ir, metusi savo kelnes 
Konui ant kelių, nubėgo. 

Uždusęs J. V. Bredfordas tęsė: 

— Ar žinojai, kad kadaise aš buvau Džudi Garland? 
"Tuomet — Džoan Krauford, paskui — Betė Devis. Aš buvau 
banko direktorius „Gelbėjimosi valtyje“. Esu tikras nakties 
bastūnas, einu miegoti vėlai, vėlai ir keliuosi. Jums reikia pa- 
galbos ieškant Ratigan? Aš galiu išvardyti jos paliktus meilu- 
žius. Kai kurie iš jų buvo atėję pas mane ir verkė man į sterblę. 
Jūs norite kažką pasakyti? 

— Ar čia kur nors esate tikra jūs? — paklausiau aš. 

— Dieve, aš tikiuosi, ne. Kaip baisu atsibusti lovoje tik su 
savimi! Ratigan. Jūs buvote jos name paplūdimy? Po Karuzo 
ten gyveno Artis Šou. Ji jį gavo, kai jai buvo trylika. Užginė jį 
ant La Skalos sienos. Kai ji užbaigė su Lorencu Tibetu, jis dai- 
navo sopranu. Jie turėjo budintį sanitarų automobilį, kai 1936 
metais burna į burną ji nukvėpavo Thalbergą į Miško Pievelę. 
Ar gerai jaučiatės? 

— Mane ką tik užgriuvo dešimties tonų seifas. 

— Išgerk dar džino. Talula taip liepia. 

— Jūs padėsite mums surasti Konstanciją? 

— Niekas kitas tau ir nepadės. Aš jai prieš milijoną metų 
paskolinau visą savo drabužių spintą. Atidaviau jai savo ne- 
reikalingus kosmetikos atributus, išmokiau ją naudotis kve- 
palais, pamokiau, kaip iš nuostabos pakelti antakius, įtempti 
ausis, prikąsti viršutinę lūpą, plačiai šypsotis, suplokštinti ar 
iškelti krūtinę, tapti milžine arba nykštuke. Aš buvau veidro- 
dis, prieš kurį ji pozavo ir matė, kaip aš ją stebiu, mirksiu, ap- 
simetu graužiamas sąžinės, įsitempęs, nuliūdęs, susižavėjęs, 
kaip aš giedu auksiniame narvelyje, apsivelku pižamą, basas 
išbėgu lauk. Ji jodinėjo ant aukštosios mokyklos arkliuko, 
bendravo su balerinomis. Išeidama ji jau buvo visiškai kita. 
Tai buvo prieš dešimt tūkstančių vodevilių. Ir viskas tam, kad 
ji galėtų varžytis su kitomis aktorėmis dėl vaidmenų arba, 
galimas daiktas, vogti jų vyrus. 

— Gerai, leliuk, — pasakė J. V. Bredfordas, kažką rašyda- 

mas knygutėje. — Štai dar keletas tų, kurie mylėjo Konstan- 
ciją. Devyni prodiuseriai, dešimt direktorių, keturiasdešimt 
penki laisvi aktoriai ir kurapka kriaušės medyje. 

— Arji niekuomet nenusiramindavo? 

— Ar kada matei ruonius aplink plaukiojančią Ratigan? 
Slidūs kaip alyva, greitesni nei gyvsidabris, kerta į lovą kaip 
žaibas. Numeris vienas Los Andželo maratone dar iki to lai- 
ko, kai tas maratonas buvo pradėtas organizuoti. Galėjo būti 
trijų studijų tarybos pirmininkė, bet pasitraukdavo tituluoja- 
ma Vampyre, Madam Defarž ir Doli Medison. Štai! 

— Dėkui. — Aš permečiau akimis sąrašą, kurio nariais 
buvo galima dukart užpildyti Bastiliją. 

— Dabar turiu atsiprašyti, Mata Hari turi persirengti! 

Žybt! — jis praskleidė savo kimono. 

Žybt! — aš stvėriau Henrį už rankos ir mes pasileidome 
laiptine Žemyn, į gatvę. 

— Ei! — sušuko kažkas mums už nugarų. — Palaukite! 

Aš atsigręžiau ir pažvelgiau aukštyn. Nuo viršutinio 
laiptinės turėklo persisvėrusi žiūrėjo Herlou-Ditrich-Kolbert, 
plačiai šypsodamasi ir laukdama, kol Von Stroheimas ją nu- 
fotografuos stambiu planu. 

— Yra dar kai kas panašus į mane, netgi dar labiau išpro- 
tėjęs. Greitai! 

— Albertas Greitai! — sušukau aš. — Jis gyvas? 

— Jis kas savaitę apsilanko naktiniame klube, tuomet 
ligoninėje atgauna jėgas ir loposi žaizdas. Kai jie jį sulopo, jis 
vėl kartoja savo atsisveikinimo turnė. Sumautas kvailys, eida- 
mas dešimtą dešimtį, jis pasakė suradęs Konstanciją (melas!) 
66-ajame kelyje, kai jam buvo, mano Dieve, keturiasdešimt, 
penkiasdešimt. Keliaudamas po šalį, jis nutvėrė šią nutrūkt- 
galvę su įtartinai didelėmis krūtimis. Padarė ją žvaigžde, tuo 
tarpu jo paties žvaigždė išblėso. Savo salone rengia teatre 
intime. Šeštadienių vakarais sutraukia žmones pažiūrėti Ce- 

zario nužudymo, Antonijaus kritimo ant jo kardo, gyvatės 
įkąstos Kleopatros. — Žemyn nusklendė nedidelis popieriaus 
lapelis. — Štai! Ir dar šis tas daugiau! 

— Kas? 

— Koni, Helen, Anetė, Roberta. Konstancija nebepasi- 
rodė gyvenimo keitimo pamokose! Praėjusią savaitę. Ji turėjo 
sugrįžti, tačiau nesugrįžo. 

— Nesuprantu! — sušukau aš. 

— Aš mokiau ją esminių dalykų, mokiau apie tamsą, 
šviesą, garsą, tylą, šėlsmą, ramybę, mokiau ją susirasti sau 
naują vaidmenį. Ji nuolatos sugrįždavo pas mane, kad iš- 
moktų kažko daugiau. Ji norėjo tapti nauju žmogumi. Galbūt 
tokiu, kokiu kadaise buvo ji pati. Tačiau aš nežinojau, kaip 
jai padėti. Pasiskirstymas vaidmenimis, Jėzau, kaip galima 
aktorių „nuimti nuo kabliuko“? V. C. Fildsas išmoko būti V. 
C. Fildsu vodevilyje. Jis niekuomet nepabėgo nuo tų antran- 
kių. Tad pasirodė Konstancija ir pasakė: „Padėk man surasti 
naująją save“. Aš atsakiau: „Konstancija, aš nežinau, kaip tau 
padėti. Susirask kunigą, kuris ant tavosios esybės griaučių už- 
vilktų naują pavidalą“. 

Mano galvoje visu smarkumu suskambo įspėjantis var- 
pelis. Kunigas. 

— Tai štai, — pasakė Džin Herlou. — Tikriausiai sutrik- 
džiau, bet palinksminau? Čiao. 

Bredford pranyko duryse, 

— Greitai, — žioptelėjau aš. — Skambinkime Kramliui. 

— Ko taip skubėti? — paklausė Henris. 

— Ne, ne, Albertui Greitai, triušiui, nardančiam po skry- 
bėle ir atgal, Hamleto tėvo vaiduokliui. 

— A, jam, — numykė Henris. 


Trisdešimt penktas skyrius 


Mes išleidome Henrį prie vienos saldžiakalbės kaimynės 
namų Centrinėje aveniu. Tuomet Kramlis pavežė mane iki 
Alberto Greitai namų. Tai buvo devyniasdešimt devynerių 
metų senelis, pirmasis Ratigan „mokytojas“. 

— Pirmasis, — pasakė jis. — Bertiliono ekspertas, kuris 
padarė Konstancijos pirštų antspaudus — ne tik pirštų, bet ir 
alkūnių, ir kelių. 

Vodevilyje jis buvo žinomas kaip Ponas Metafora, kuris 
vaidino bet kurį iš Seny keistenybių parduotuvės ar bet kurį 
iš Fagino giminės „Oliveryje Tviste“, auditorijai šaukiant „Dė- 
kui!“ Jis atrodė labiau liguistas nei Merlis, blyškesnis nei Pu. 

Netrukus, kritikų teigimu, orkestrų atliekami rekviem 
užpildys Temzę raudulingomis bangomis, kai jis pats nublokš 
save į amžinybę. 

Visa tai Metafora-Greitai pasakojo linksmai ir daugžo- 
džiaudamas, man besėdint jo mažame kambarėlyje užkuli- 
siuose. Aš atstūmiau dėžutę popierinių nosinaičių, kurias jis 
pasiūlė prieš vesdamas mane pas savo Liuciją. 

— Palaukit, — galiausiai surikau, — ką galite pasakyti 
apie Konstanciją? 

— Menkai ją tepažįstu, — atsakė jis, — bet pažinojau 
Keti Keleher, gimusią 1926 metais, savo pirmąjį Pigmalijono 
vaiką! 

— Pigmalijono? — sumurmėjau aš, jausdamas, kaip de- 
talės stoja į savo vietas. 

— Ar prisimeni Moli Kalahan, 1927? 

— Blankiai. 

— O Poli Riordan, 1926? 

— Beveik. 

— Keti buvo Alisa Stebuklų Šalyje, Moli buvo Ištižėlė* 
iš „Išprotėjusios dienos ištižėlės“. Poli buvo „Poli iš cirko", tais 
pačiais metais. Keti, Moli, Poli — tai vis ta pati Konstancija. 
Dulkių sūkurys įsiveržė bevardis, išėjo įžymybė. Aš išmokiau 
ją šaukti: „Aš esu Poli!“ Prodiuseriai šaukė: „Tu esi Poli, tu esi 
Poli!“ Filmas buvo susuktas per šešias dienas. Tuomet aš ją 
priverčiau pereiti prie Leo Liūto Gerklės. „Aš esu gražioji 
Keti Keli!“ „Taip, tu esi!“ — riaumojo liūtas. Jos antrasis filmas 
susuktas per keturias dienas! Keli išnyko, tuomet Moli užli- 
po ant RKO radijo bokšto. Tad būtent Moli, Poli, Doli, Seli, 
Džerti, Koni... ir Konstancija lakstė po studijos pieveles! 

— Ar niekas neįtarė, kad Konstancija daugybę metų 
vaidina daugiau nei vieną vaidmenį? 

— Tiktai aš, Albertas Greitai, padėjau jai patekti į ek- 
raną, nusitverti fortūną ir šlovę! Riebi auksinė kiaulytė! Nė 
vienas niekuomet nesužinojo, kad kai kurie personažų vardai 
ant viršdurio nuosvyrų Holivudo bulvare buvo vardai, ku- 
riuos sukūrė ar pasiskolino Konstancija. Galimas daiktas, kad 
ji įspaudė savo kojytes Graumano kieme keturiose vietose 
keturiais skirtingo dydžio batais! 

— O kur Moli, Poli, Seli, Džerti, Koni dabar? 

— Netgi ji nežino. Štai šeši skirtingi adresai per dvylika 
skirtingų vasarų. Galimas daiktas, ji paskendo aukštoje žolė- 


* Polly (angl.) — ištižėlė. 

je. Metai yra puiki vieta pasislėpti. Pats Dievas tave paslepia. 
Brangusis! Koks mano vardas?! 

Jis padarė kūliavirstį ir aš išgirdau, kaip sugirgždėjo seni 
kaulai. 

— Iki! — jis skausmingai nusišypsojo. 

— Pone Metafora! 

— Jūs supratote! — pasakė jis ir išsitiesė ant grindų. 

Aš išsigandęs pasilenkiau prie jo. Jis pramerkė vieną 
akį. 

— Tai buvo artimas numeris. Padėk man atsikelti. Aš 
išgąsdinau Ratigan, todėl ji išbėgo, — jis burbuliavo toliau. — 
Tai buvo tiktai detalės. Pagaliau juk aš esu Feidžinas, Merlė- 
jus, Skrudžas, Hamletas, Greitai. Kas nors panašus į mane 
turėjo turėti smalsumo ir pasistengti išsiaiškinti, kuriais me- 
tais ji gyveno ir ar iš viso gyveno. Kuo senesnis aš dariausi, 
tuo jautresnis buvau Konstancijos pergalėms ir pralaimėji- 
mams. Aš laukiau daugelį metų, laukiau pernelyg ilgai, lygiai 
kaip Hamletas per ilgai laukė, ketindamas nužudyti šėtoną, 
kuris nužudė jo tėvo vaiduoklį! Ofelija ir Cezaris maldavo nu- 
žudymo. Konstancijos prisiminimai išprovokavo jos panišką 
bėgimą. Todėl sulaukus devyniasdešimties, visas mano vidus 
šaukte šaukėsi keršto. Kaip prakeiktas kvailys aš pasiunčiau 
jai mirusiųjų knygą. Tad tikriausiai Konstancija bėgo nuo 
mano beprotybės. 

— Paskambink greitajai, — pridūrė Ponas Metafora. — 
Aš susilaužiau du blauzdikaulius ir gavau trūkį. Ar užsirašei 
visa tai? 

— Vėliau. 

— Nelauk! Užsirašyk tai. Po valandos aš būsiu panteone 
tarp statulų. Kur mano lova? 

Aš paguldžiau jį į lovą. 

— Nusiraminkite, — pasakiau jam. — Ta mirusiųjų kny- 
ga... Sakote, jžs ją nusiuntėte Konstancijai? 

— Praėjusį mėnesį prie filmo „Moterų lyga buvo pusiau 

idiotiška, pusiau garažinė aktorinio šlamšto prekyvietė. Aš 
įsigijau keletą Ferbankso nuotraukų ir Krosbi dainų sąsiuvinį, 
ir čia po ranka pasitaikė Ratigan išmesta telefonų knygutė, 
pilna jos meilužių adresų. Mano Dieve, aš buvau gyvatė Ro- 
jaus sode. Griebiau tą prakeikimą už keletą centų, peržvelgiau 
sąrašus, išgėriau nuodus. Kodėl nesugrąžinus Ratigan jos 
košmarų? Susiradau jos namus, numečiau Mirusiųjų Knygą 
ir nubėgau. Ar ta knygutė jai sukėlė paniką? 

— O Dieve, taip, — pasakiau, žiūrėdamas į besišypsantį 
Pono Greitai veidą. — Tuomet jūs neturite nieko bendra su 
tuo vargšu žmogeliu ant Maunt Louvo kalno? 

— Pirmasis Konstancijos žinduklis? Tas senas kvailys 
nebegyvas? 

— Jį nužudė laikraščiai. 

— Kritikai tai sugeba. 

— Ne. Jį nužudė virsdamos tonos Tribune. 

— Vienu ar kitu būdu laikraščiai žudo. 

— Ir jūs netrikdėte Karalienės Kalifijos ramybės? 

— Ta sena Nojaus Arka pilna dvigubo kiekvienos rūšies 
melo. Aukšto ir žemo, karšto ir šalto. Kupranugarių mėšlo ir 
arklių obuolių. Ji kažkada nurodė Konstancijai, kur eiti, ir ta 
nuėjo. Ji irgi negyva? 

— Nukrito nuo laiptų. 

— Ašjos nepastūmiau. 

— Paskui buvo kunigas... 

— Jos brolis? Ta pati klaida. Kalifija jai liepė ieškoti kuni- 
go. Tačiau jis, mano Dieve, pasiūlė jai eiti į pragarą. Ir Kons- 
tancija nuėjo. Kas nužudė jį? Dieve, visi negyvi! 

— Ji rėkė ant jo. Ar bent jau aš manau, kad tai buvo ji. 

— Tu žinai, ką ji rėkė? 

— Ne. 

— Aš žinau. 

— Jūs? 

— Vidurnaktį, praėjusią naktį, aš išgirdau balsus — pa- 

maniau, kad sapnuoju. Tas balsas tikrai turėjo būti jos. Galbūt 
tai, ką ji rėkė ant to vargšo prakeikto kunigo, buvo skirta ir 
man. Nori išgirsti? 

— Aš laukiu. 

— O, taip. Ji šaukė: „Kaip man sugrįžti atgal, kur yra kita 
vieta, kaip man sugrįžti atgal?“ 

— Sugrįžti atgal — į kur? 

Jo veidu perbėgo trumpas minčių šešėlis. Jis prunkšte- 
lėjo. 

— Jos brolis jai pasakė, kur eiti, ir ji nuėjo. Galiausiai ji 
pasakė: „Aš esu pasiklydusi, parodyk man kelią“. Konstancija 
nori būti surasta. Teisingai? 

— Taip. Ne. Dieve, aš nežinau. 

— Nežino ir ji. Galbūt todėl ir rėkė. Bet mano namas yra 
pastatytas iš plytų. Jis dar nė sykio nesugriuvo. 

— Kiti sugriuvo. 

— Jos buvęs vyras, Kalifija, jos brolis? 

— Tai ilga istorija. 

— Ir tavęs dar laukia ilgos mylios iki lovos? 

— Taip... 

— Neužbaik kaip ta senio višta, kuri deda kiaušinius to- 
kios spalvos, ant kokios ją patupdai. Raudonas šalikas — 
raudoni kiaušiniai. Mėlynas skuduras — mėlyni. Violetinė lie- 
menė — violetiniai. Tai aš. Pastebi languotą vilnonę antklodę 
šiame kambaryje? 

Antklodė buvo balta baltutėlė, ir aš jam tai pasakiau. 

— Tavo blogos akys, — pasakė jis, tyrinėdamas mane. — 
Tu aiškiai per daug kalbi. Man viskas aišku. Iki. — Jis užsi- 
merkė. 

— Sere, — pašaukiau aš. 

— Aš užsiėmęs, — sumurmėjo jis. — Koks mano vardas? 

— Feidžinas, Otelas, Learas, O Keisis, Busas, Skrudžas. 

— O, taip, — pasakė jis ir užknarkė. 


Trisdešimt šeštas skyrius 


Susistabdęs taksi, nuvažiavau prie jūros, atgal į savo 
mažą namelį. Man reikėjo pagalvoti. 

Tuomet į mano namelio duris iš okeano pusės pasigirdo 
smūgis, lyg kas būtų į jas tvojęs kūju. Bum! 

Aš pašokau, kad pagaučiau tai, kol tas kažkas dar neįlėkė 
į vidų. 

Mane apakino šviesos žybsnis iš skaistaus apskrito kris- 
talo, įstatyto į piktą akiduobę. 

— Sveikas, Edgarai Volesai, tu kvailas prakeiktas kalės 
sūnau, tu! — užriko balsas. 

Aš atšokau apstulbintas, kad jis, tas sudžiūvęs sumautas 
rašeiva, mane pavadino Edgaru Volesu! 


— Sveikas, Fricai! — sušukau ir aš. — Tu kvailas pra- 
keiktas kalės sūnau, tu! Eik į vidų! 
— Einu, einu! 


Tarytum avėdamas sunkius kariškus batus, Fricas Von- 
gas nurėpliojo per kilimą. Jo kulnai sutraškėjo; jis išsiėmė 
savo monoklį ir, laikydamas jį ore, įsistebeilijo į mane. 

— Tu sensti! — suriko jis su pasigardžiavimu. 

— Tu jau pasenai! — surikau ir aš. 

— Užgaulioji? 

— Kaip šauksi, taip atsilieps! 

— Prašyčiau tyliau kalbėti. 

— Tu irgi! — suklykiau aš. — Ar girdėjai, kaip mane pa- 
vadinai? 

— Ar Mikis Spileinas geriau? 

— Lauk! | 

— Džonas Steinbekas? 

— Gerai! Pažemink savo balsą. 

— Ar dabar gerai? — sušnibždėjo jis. 

— Dar girdžiu tave. 

Fricas Vongas gardžiai nusikvatojo. 

— Mano mielasis nesantuokinis sūnus, 

— Mano neištikimas neteisėtas tėtis! 

Mes tvirtai apsikabinome, negalėdami suvaldyti juoko 
priepuolio. | 

Fricas Vongas nusišluostė akis. 

— Dabar, kai atlikome visus formalumus, — sudundeno 
jis, — pasakyk, kaip tu laikaisi? 

— Gyvas. O tu? 

— Vargiai. Kodėl vėluoji patiekti pašarą? 

Aš ištraukiau Kramlio alų. 

— Kiaulių pamazgos, — pasakė Fricas. — Vyno nėra? 
Bet... — Jis išgėrė ir susiraukęs atsisėdo ant mano vienintelės 
kėdės. — Kuo galiu padėti? 

— Kas verčia tave manyti, kad man reikia pagalbos? 

— Tau visuomet reikia pagalbos! Palauk! Aš negaliu atsi- 
laikyti prieš šitą. — Jis išžingsniavo pro duris į lietų, netrukus 
įsmuko atgal su Le Corton buteliu ir jį tyliai atidarė nuostabiu 
šviesiai sidabrinės spalvos kamščiatraukiu, kurį išsitraukė iš 
savo kišenės. 

Aš atnešiau du senus, bet švarius želė indus. Fricas pil- 
damas su panieka žvelgė į juos. 


NUŽUDYKIME KONSTANCIJĄ 143 


— 1949! — pasakė jis. — Puikūs metai. Laukiu garsių 
susižavėjimo šūksnių! 

Aš užsiverčiau taurę. 

— Negerk vienu mauku! — sušuko Fricas. — Dėl Dievo 
meilės, įkvėpk! Kvėpuok! 

Aš įkvėpiau. Pateliūskavau taurėje likusį vyną. 

— Velniškai geras. 

— Jėzau Kristau! Tik geras? 

— Leisk man pagalvoti. 

— Velniai tave griebtų. Negalvok! Gerk per nosį! Iškvėpk 
pro ausis! 

Užmerkęs akis, jis man parodė, kaip reikia daryti. 

Aš padariau, kaip parodė. 

— Puikus. 

— Dabar sėskis ir užsičiaupk. 

— Tai mano vieta, Fricai. 

— Ne, dabar tai ne tavo vieta. 

Aš atsisėdau ant grindų ir nugara atsirėmiau į sieną, o jis 
atsistojo virš manęs kaip Cezaris, raitas ant skruzdėlyno. 

— Dabar, — pasakė jis, — atskleisk savo kortas. 

Aš sukaupiau mintis ir viską papasakojau. 

Man baigus, Fricas nenoriai papildė mano želė stiklą. 

— Tu to nenusipelnai, — sumurmėjo jis, — bet puikiai 
pasirodei gerdamas vyną. Užsičiaupk. Gerk. 

— Jei kas nors gali išspręsti Ratigan problemą, — gurkš- 
nodamas pasakė jis, — tai aš. Tylėk. 

Jis atidarė namelio duris. Prieš mūsų akis atsivėrė miela 
nesibaigiančio lietaus marška. 

— Tau tai patinka? 

— Be galo. | 

— Mulkis! — Fricas įsidėjo savo monoklį į akį ir ilgai 
žvelgė išilgai pakrantės. 

— Ratigan namas tenai, ar ne? Nėra namuose jau sep- 
tynias dienas? Galbūt mirusi? Žudymo imperatorienė pati 

niekuomet nebus surasta negyva. Vieną dieną ji paprasčiau- 
siai išnyks ir niekas nesužinos, kas ir kaip įvyko. Ar jau galiu 
atskleisti savo kortas? 

Jis susipylė Le Corton likučius, keikdamas stiklą ir gir- 
damas vyną. 

Jis teigė esąs laisvas, bedarbis. Jau dveji metai — jokių 
filmų. Jie sakė, kad jis per senas. 

— Aš esu jauniausias akrobatas bet kurioje lovoje tri- 
juose kontinentuose! — užprotestavo jis. — Dabar aš dirbu 
prie Bernardo Šo pjesės „Šventoji Joana“. Bet kaip pastatyti 
tokią neįtikėtiną pjesę? Tad šiuo metu aš skaitau Žiulio Verno 
romaną, laisvą ir aiškų, turiu avigalvį prodiuserį, kuris nieko 
nesako ir kuriam terūpi tik pavogti ir pasipelnyti, todėl man 
reikia antrarūšio mokslinės fantastikos rašytojo — tavęs, kad 
padirbėtum prie šio idiotiško genijaus kūrinio. Sakyk „ta“. 

Man dar nesuspėjus prabilti, sykiu su galingu lietaus 
šuoru plykstelėjo žaibas ir nugriaudėjo perkūnas. Fricas su- 
urzgė: 

— Tu pasamdytas! Šią akimirką. Ar dar turi ką parodyti 
ir pasakyti? 

Aš parodžiau ir pasakiau. 

Nuotraukas, iškirptas iš senų laikraščių ir lipnia juosta 
priklijuotas prie sienos virš savo lovos. Fricas keikdamasis tu- 
rėjo pusiau atsigulti, kad apžiūrėtų tuos prakeiktus atvaizdus. 

— Su viena akimi, kita išdurta dvikovoje... 

— Dvikovoje? — sušukau aš. — Tu niekuomet nesakei... 

— Užsičiaupk ir skaityk vardus po tomis nuotraukomis 
vokiškųjų enciklopedijų direktoriui. 

Aš perskaičiau vardus. 

Fricas juos pakartojo. 

— Taip, aš ją atsimenu, — jis ištiesė ranką ir palietė at- 
vaizdą. — Ir šitą. Ir šitą, taip, ir šitą. Mano Dieve, kokia iš- 
dykėlių galerija. 

— Ar tu dirbai su kai kuriomis iš jų, o gal su visomis? 

— Su kai kuriomis aš dirbau du rudenius iš trijų Santa 
Barbaros motelyje. Aš nesigiriu. Svarbu tai, ar kalbu tiesą, ar 
ne. 

— Tu niekada man nemelavai, Fricai. 

— Melavau, bet tu buvai per kvailas, kad tai suprastum. 
Poli. Moli. Doli. Skamba kaip pigus šveicarų varpininkės ak- 
tas. Palauk. Negali būti. Galbūt. Taip! 

Jis pasilenkė į priekį, pasitaisė savo monoklį ir įsistebei- 
lijo į nuotraukas. 

— Kaip aš iš karto nepastebėjau? Damkopf. Tačiau tarp 
jų buvo laiko tarpas. Ne vieneri metai. Šita ir šita, ir šita. O 
gerasis Dieve! 

— Kas, Fricai? 

— Tai ta pati aktorė, ta pati moteris. Skirtingi plaukai, 
kita šukuosena, kita spalva, skirtingas makiažas. Stori an- 
takiai, ploni antakiai, visai be antakių. Plonos lūpos, storos 
lūpos. Auskarai, be auskarų. Tai vis moterų gudrybės. Viena 
moteris praėjusią savaitę priėjo prie manęs Holivudo bulvare 
ir paklausė: „Ar tu mane pažįsti?“ „Ne“, — atsakiau aš. „Aš 
esu tokia ir tokia, — prisistatė ji. Aš patyrinėjau jos nosį. Iš- 
operuotą nosį. Patyrinėjau jos burną. Naują burną. Antakius. 
Naujus antakius. Be to, ji buvo numetusi trisdešimt svarų ir 
tapusi blondine. Kaip aš galėjau išsyk ją pažinti? Na, gerai, iš 
kur gavai tas nuotraukas? 

— Ant Maunt Louve... 

— Tas kvailas laikraščių bibliotekininkas. Kartą ten 
buvau nuėjęs paieškoti tokios informacijos. Pabėgau. Nega- 
lėjau kvėpuoti tarp tų prakeiktų laikraščių krūvų. „Paskam- 
bink man, — sušukau jam, — kai apsitvarkysi“ Bukagalvis 
Konstancijos pirmasis vyras, už kurio ji ištekėjo bėgdama 
nuo žmogžudžio bombų keliamo siaubo. Kaip aš galėjau jai 
vadovauti mažiausiai trijuose filmuose ir niekuomet neįtariau 
apie jos pokyčius! Dieve! Velniūkštis velnyje žmogėdroje Liu- 
ciferio žmonoje. 

— Gal dėl to, — pasakiau aš, — kad vienus iš šių metų 
jūs asistavote Marlenai Ditrich? 

— Asistavau? Ar tai yra vadinama būtent taip? — nu- 
sikvatojo Fricas ir pašoko nuo lovos. — Nuplėšk nuo sienos 
tuos prakeiktus daiktus. Jei aš galiu padėti, man reikės šito 
šlamšto. 

— Yra svarbesnių dalykų, — pasakiau aš. — Graumano 
Kiniškasis, senoji projektoriaus būdelė, senasis... 

— Tas pamišęs lunatikas? 

— Aš taip nepasakyčiau. 

— Kodėl ne! Jis turėjo trūkstamą mano UFA filmo „At- 
lantika“ ritinį. Aš nuėjau pažiūrėti. Jis mėgino mane pririšti 
prie kėdės ir prievarta man sušerti „Rin Tin Tin“ serialus. Aš 
pagrasinau iššokti per balkoną, tad jis leido man neštis „At- 
lantiką“. Štai kaip. 

Jis paskleidė nuotraukas ant lovos prieš mane ir įnirtin- 
gai įsistebeilijo į jas pro savo monoklį. 

— Sakai, viršuje pas Graumaną yra daugiau tokių nuo- 
traukų? 

— Taip, — atsakiau aš. 

— Ar tu neprieštarautum, jei manuoju „Alfa Romeo“ 
devyniasdešimt penkių mylių per valandą greičiu per penkias 
minutes nulėktume į Graumano Kiniškąjį? 

Mano veidas išblyško. 

— Tu nieko prieš, — pasakė Fricas. 

Jis movė pro duris į lietų. Vos spėjau įkristi į jo „Alfa Ro- 
meo“ sėdynę, automobilis kaip raketa šovė pirmyn. 


Trisdešimt septintas skyrius 


— Žibintuvėlis, degtukai, padėklas ir pieštukas — tai 
visa, ko reikia, kad paliktume žinutę, — pasakiau aš, krausty- 
damas savo kišenes. 

— Vyno, — pridėjo Fricas, — tam atvejui, jei tie prakeik- 
ti šunys ten ant uolos neturės brendžio. 

Tarpusavyje dalydamiesi buteliu vyno, mes tyrinėjome 
tamsius laiptus, vedančius aukštyn į senąją projektoriaus 
būdelę. 

Fricas nusišypsojo. 

— Aš eisiu pirmas. Jei tu krisi, nenoriu tavęs gaudyti. 

— Irgi mat draugas. 

Fricas nubrido aukštyn į tamsą. Aš nusliūkinau iš pas- 
kos, mojuodamas prožektoriaus šviesos pluoštu. 

— Kodėl tu man padedi? — žioptelėjau aš. 

— Aš paskambinau Kramliui. Jis pasakė, kad šiandien 
visą dieną guli lovoje. Būnant šalia tokio puskvailio kaip tu 
man prasivalo kraujas ir geriau pradeda dirbti širdis. Žiūrėk, 
kur švieti, nes aš galiu nukristi. 

— Negundyk manęs, — pasakiau aš, sušvytuodamas 
prožektoriumi. | 

— Nemalonu tai pripažinti, — pasakė Fricas, — bet tu 

duodi ne prasčiau nei gauni. Esi mano dešimtasis galvijas, ne- 
skaitant Mari Dresjė! | 

Mes buvome užlipę aukštokai — tokiame aukštyje jau 
kraujuoja iš nosies. 

Galiausiai pasiekėme antrojo balkono viršų. Fricas keikė 
aukštį, bet džiaugėsi, kad dar girdi save besikeikiantį. 

— Paaiškink man dar kartą, — pasakė Fricas, mums to- 
liau ropščiantis aukštyn. — Dabar čia. Kur paskui? 

— Paskui leisimės žemyn lygiai tiek pat, kiek lipome į 
viršų. Į rūsio veidrodžių kambarį. Stiklinę katakombą. 

— Pabelsk, — galiausiai paprašė Fricas. 

Aš pabeldžiau į projektoriaus kambario duris, ir šios at- 
sivėrė į vidų, mums prieš akis stovėjo du projektoriai, vienas 
iš jų veikė. 

Aš apsukau prožektoriaus spindulį aplink patalpos sie- 
nas ir patraukiau orą pro vamzdeliu sudėtas lūpas. 

— Ką? — paklausė Fricas. 

— Jų nebėra! — pasakiau aš. — Nuotraukų. Visos nu- 
plėštos nuo sienų. 

Nusivylęs raižiau sienas savojo prožektoriaus spinduliu. 
Visi tamsiojo kambario vaiduokliai išties buvo dingę. 

— Po velnių! Jėzau! Kristau! — Aš sustojau ir nusikei- 
kiau. — Mano Dieve, aš esu panašus į tave! 

— Mano sūnau, mano sūnau, — atsiliepė pamalonintas 
Fricas. — Geriau pašviek! 

— Ramiai. — Aš slinkau pirmyn, virpantį prožektoriaus 
šviesos pluoštą nukreipęs į Žmogų, sėdintį tarp projektorių. 

Tai buvo Konstancijos tėvas, kaip visuomet tiesus ir šal- 
tas, viena ranka liečiantis aparato įjungimo mygtuką. 

Vienas projektorius veikė visu pajėgumu ir kas dešimt 
sekundžių kartojo ir kartojo vis tą patį siužetą. Durelės, pro 
kurias vaizdas galėjo patekti ant kino teatro ekrano, buvo už- 
darytos, tad vaizdas buvo mažas, bet pasilenkus arti ir prisi- 
merkus buvo matyti... 

Seli, Doli, Moli, Holi, Džeili, Nelė, Robi, Seli, Doli, 

Moli... — ratu ir ratu, dar ir dar kartą. 

Aš žvelgiau į senąjį Ratiganą, sustingusį savo krėsle, ir 
negalėjau pasakyti, ar jo grimasa reiškia triumfą, ar sielvartą. 

Aš apžvelgiau šias sienas, dabar tuščias, be Seli, Doli, 
Moli nuotraukų, tačiau tas, kuris jas plėšė nuo sienos, nesu- 
prato, kad senis, matydamas grobstomą savo „šeimą“, praeitį 
suspėjo išsaugoti juostoje. Ar... 

Mano protas nesugebėjo įspėti šios mįslės. 

Aš girdėjau Beti Keli balsą, klykiantį tą patį, ką rėkė 
Konstancija — „Atleisk man, atleisk man, atleisk man“. Ir 
Greitai, atsiliepiantį: „Kaip man sugrąžinti jį atgal, atgal, at- 
gal?“ Ką sugrąžinti atgal? Savo antrąjį Aš? 

„Ar tai padarė kas nors kitas, — pagalvojau aš, pasilen- 
kęs virš nebėgyvo senio, — ar tu tai pasidarei pats?“ 

Baltos lyg marmurinės senio akys buvo ramios ir be- 
reikšmės. 

Aš išjungiau projektorių. 

Visi veidai dar tebesisuko mano tinklainėje — šokanti 
dukra, drugelis, kinė vilioklė, nutrūktgalvė juokdarė. 

— Vargšas žmogelis, — atsidusau aš. 

— Tu jį pažįsti? — paklausė Fricas. 

— Ne. 

— Tuomet jis nėra vargšas žmogelis. 

— Fricai! Ar tu kada nors turėjai širdį? 

— Paprasčiausias šuntas. Man ji buvo pašalinta. 

— Kaip be jos gyveni? 

— Kadangi... — Fricas padavė man savo monoklį. Aš 
įsistačiau šaltą stiklą į akiduobę ir pažvelgiau į Fricą. 

— Kadangi... — mykė jis. — Aš esu... 

— Kvailas prakeiktas kalės vaikas? 

— Jaučio akis! — pasakė Fricas. — Eime, — tęsė jis. — Ši 
vieta yra morgas. 

— Ji visada tokia buvo, — pasakiau aš. 

Paskambinau Henriui ir paprašiau jį paimti taksi ir sku- 
biai važiuoti prie Graumano kino teatro. 


Trisdešimt aštuntas skyrius 


Aklasis Henris laukė mūsų navoje, vedančioje orkestro 
duobės link — duobės, už kurios slypėjo senieji persirengimo 
kambariai. 

— Nesakyk, — ištarė Henris. 

— Ko, Henri? 

— Nuotraukos ten, viršuje, projektoriaus kambaryje. 
Kaput? Kalbant Frico Vongo žargonu. 

— Tas pat ir tau, — atsiliepė Fricas. 

— Henri, kaip tu atspėjai? | 

— Aš žinojau. — Henris nukreipė savo nereginčias akis 
į duobę. — Aš neseniai aplankiau veidrodžius. Man nereikia 
lazdos, o prožektoriaus — juo labiau. Ten nusileidęs, ištiesiau 
ranką ir paliečiau stiklą. Būtent taip aš ir sužinojau, kad nuo- 
traukų viršuje tikriausiai nėra. Ėjau palei keturiasdešimt pėdų 


stiklo sieną. Švaru. Viskas nuvalyta. Tad... — Jis vėl pažvelgė 
į neregimas vietas viršuje. — Ten, viršuje. Viskas nuplėšta. 
Tiesa? 


— Tiesa, — atsidusau aš, gerokai priblokštas. 
— Eime, parodysiu, — pasakė Henris ir pasuko duobės 
link. 

— Palauk, aš išsitrauksiu prožektorių. 

— Kada tu pagaliau išmoksi? — nusišaipė Henris ir vie- 
nu tyliu judesiu žengė į duobę. Aš nusekiau iš paskos. Fricas 
stovėjo ir stebėjo mūsų paradą. 

— Na, — atsisukau į jį, — o tu ko lauki? 

Fricas pajudėjo paskui mus. 


Trisdešimt devintas skyrius 


2 Štai. — Henris mostelėjo nosimi į ilgą veidrodžių 

eilę. — Ką aš sakiau? 

Aš ėjau jam iš paskos palei stiklo sienas, lytėdamas jas 
tiek savo pirštais, tiek prožektoriaus spinduliu. 

— Na? — suniurnėjo Fricas. 

— Vardai buvo ir vardų nėra, lygiai kaip nuotraukos 
buvo ir nuotraukų nėra. 

— Sakiau tau, — pareiškė Henris. 

— Kodėl aklieji niekuomet nebūna nebyliai? — paklausė 
Fricas. 

— Turiu kažką daryti, kad užpildyčiau laiką. Ar man dar 
kartą pasakyti vardus? 

Aš pasakiau vardus iš atminties. 

— Tu praleidai Karmen Karlotą, — priminė Henris. 

— O, taip. Karlota. 

Fricas pažvelgė į jį. 

— Ir tas, kas nuplėšė nuotraukas viršuje?.. 

— Taip, tas nuvalė ir nugramdė veidrodžius. 

— Vadinasi, visos šios ponios yra tokios, kokios jos nie- 
kuomet nebuvo, — pasakė Henris. 

Jis pasilenkė prie veidrodinės sienos ir dar kartą per- 
braukė savo aklais pirštais per stiklą šen ir ten, aukščiau ir 
žemiau. 

— Taip. Tuščia. Po velnių. Tie vardai buvo pridžiūvę. 
Reikėjo gerokai pagrandyti, norint juos nuvalyti. Kas tai ga- 
lėjo būti? 

— Henrieta, Meibel, Glorija, Lidija, Elis... 

— Jos visos buvo nulipusios čia ir drauge valė šiuos už- 
rašus? 

— Ir taip, ir ne. Mes jau minėjome, Henri, kad visos šios 
moterys atėjo ir išėjo, gimė ir mirė ir išeidamos parašė savo 
vardus kaip užrašus ant antkapių. 

— Na, ir? 

— Tie vardai nebuvo parašyti visi vienu metu. Prade- 
dant nuo trečiojo dešimtmečio, tos moterys ir panelės, kad ir 
kas jos būtų buvusios, ateidavo čia į savo laidotuves. Kai jos 
pažvelgdavo į pirmąjį veidrodį, išvysdavo vieną veidą, o kai 
pereidavo prie kito, tas veidas būdavo pasikeitęs. 

— Dabar tu jau išsigalvoji. 

— Tad, Henri, visas šis didis laidotuvių, gimimų ir vėl 
laidotuvių paradas yra dviejų rankų bei vieno ir to paties kas- 
tuvo darbas. 

— Bet juk rašysena, — Henris ištiesė ranką į tuštumą, — 
buvo kita! 

— Žmonės keičiasi. Ji negalėtų nuspręsti dėl vieno gyve- 
nimo ar kaip jį nugyventi. Tad ji stovėdavo priešais veidrodį 
ir valydavo savo lūpdažius bei paišydavo kitą burną, grandy- 
davo savo antakius bei paišydavo geresnius, platindavo akis, 
keldavo aukštyn plaukus, įvairiai kraipydavo savo skrybėlę 
arba nusiėmusi sviesdavo ją šalin, arba nusivilkdavo suknią ir 
stovėdavo priešais veidrodį nuogut nuogutėlė. 

— Nuogut nuogutėlė, — nusišypsojo Henris. — Dabar 
tu supratai. 

— Tylėk, — pasakiau aš. 

— Tai darbelis, — tęsė Henris. — Prikeverzoti tuos veid- 
rodžius tam, kad pamatytų, kaip ji pasikeitė. 

— Tai neatsitiko per naktį. Tai vykdavo kartą per metus, 
gal ir dvejus, ir ji kaskart pasirodydavo esanti vis mažesne 
burna ar plonesne talija — jai patikdavo tai, ką ji išvysdavo 
veidrodyje, ir ji nueidavo šalin tapusi tuo naujuoju žmogu- 
mi pusmečiui ar bent vienai vasarai. Kaip tau šis variantas, 
Henri? 

Henris vos vos pravėfė lūpas ir sušnibždėjo: 

— Konstancija. | 

— Aišku, — tęsė jis po akimirkos, — ji niekuomet du- 
kart nekvepėjo tais pačiais kvepalais. — Pasiremdamas į veid- 
rodžius, jis nuėjo atviros kiaurymės link. — Aš netoli, tiesa? — 
paklausė jis, priėjęs prie pat pakraščio. 

— Vieno žingsnio visai pakaktų, Henri. 

Mes žvelgėme žemyn į apskritą skylę grindų cemente. 
Iš apačios gausdamas švilpė vėjas, dvelkiantis nuo San Fer- 
nando, Glendeilo ir kas žino, nuo kur dar — gal tolimojo 
Rokevėjaus? Dugne buvo girdėti lengvas vandens sroveni- 
mas, greičiau varvėjimas, kurio vargiai užtektų kulkšnims 
sušlapinti. 

— Akligatvis, — pasakė Henris. — Nieko viršuje, nieko 
apačioje. Įkalčiai yra, o žmogaus nėra. Kur jis gali būti? 

Tarytum atsakymas iš tamsios angos šaltose grindyse 
pasigirdo šėtoniškas riksmas. Mes visi net pašokome. 

— Jėzau! — sukliko Fricas. 

— Kristau! — suspiegiau aš. 

— Viešpatie! — pasakė Henris. — Tai negali būti Moli, 
Doli, Holi, ar ne? 

Aš tylomis pakartojau tą pačią litaniją. 

Fricas perskaitė mano lūpų judesius ir nusikeikė. 

Tuomet riksmas pasigirdo dar kartą, jau tolėliau, ta- 
rytum nešamas pasroviui. Man iš akių išsiveržė ašaros. Aš 

prišokau prie angos ir pasilenkiau. Fricas nutvėrė mane už 
alkūnės. 

— Ar girdėjai? — surikau aš. 

— Nieko! — atsakė Fricas. 

— Tu negirdėjai riksmo?! 

— Tai tik vanduo, — pasakė Fricas. 

— Fricai! 

— Tu vadini mane melagiu? 

— Fricai! 

— Pagal tai, kaip tu sakai Fricai, išeitų, kad aš, tavo nuo- 
mone, meluoju. Aš nemeluoju. Po velnių, tik nesugalvok lįsti 
tenai, velniai tave griebtų! 

— Leisk man eiti! 

— Jei tavo žmona būtų čia, ji tave pastumtų į tą skylę, 
vėpla tu! 

Aš žvelgiau į atvirą angą. Kažkur toli vėl pasigirdo klyks- 
mas. Fricas nusikeikė. 

— Tu eisi su manimi, — pasakiau aš. 

— Ne, ne. 

— Tu bijai? 

— Bijau? — Fricas išsitraukė monoklį iš akies. Mano žo- 
džiai jam buvo tas pat, kas dūris basliu. Jo įdegusi oda išblyš- 
ko, o žvilgsnis pavandenijo. — Bijau? Bijau suknistos tamsios 
idiotiškos požeminės olos, aš, Fricas Vongas? 

— Atleisk, — pasakiau aš. 

— Neatsiprašinėk didžiausio UFA direktoriaus kino 
istorijoje. — Jis įsistatė savo blykčiojantį monoklį atgal į aki- 
duobę. — Ir kas tuomet? Man teks ieškoti telefono ir skam- 
binti Kramliui, kad tave ištemptų iš tos juodosios skylės? Tu 
prakeiktas savižudi paaugly! 

— Aš ne paauglys. 

— Ne? Tuomet kodėl aš prie tos prakeiktos skylės matau 

susirietusį durnelį olimpinį čempioną, pasiruošusį nerti į pu- 
sės colio gylio upelį? Šok, šok, nusisuk sau sprandą ir supūk 
tarp šiukšlių bei atmatų! 

— Pasakyk Kramliui, kad važiuotų prie kanalizacijos an- 
gos pajūryje ir mane pasitiktų. Jei pamatys Konstanciją, tegul 
griebia. Jeigu pamatys mane, tegu griebia dar greičiau. 

Fricas užmerkė vieną akį ir įsmeigė į mane kitą, prideng- 
tą stiklo lęšiu. 

— Tu teiksiesi priimti patarimus iš labiausiai nusipelniu- 
sio Akademijos direktoriaus? 

— Ką? 

„— Tučtuojau šok žemyn. Kai pasieksi dugną, nestovėk. 
Kad ir kas būtų apačioje, jis negalės tavęs nutverti, jeigu bėgsi! 
Jei pamatysi ją, pasakyk, kad pamėgintų tave pavyti. Supratai? 

— Supratau! 

— Dabar dvėsk kaip šuva. Arba... — Jis susiraukė ir pri- 
dėjo: — Gyvenk kaip kuprius, perėjęs patį pragarą. 

— Susitiksime prie vandenyno? 

— Manęs ten nebus! 

— Tikrai būsi! 

Jis spruko prie rūsio durų, jam iš paskos — Henris. 

— Tu nori sekti paskui tą idiotą? — suriaumojo jis. 

— Ne. 

— Bijai tamsos? 

— Aš ir esu tamsa! — atsakė Henris. Jiedu išėjo. 

Svaidydamasis vokiškais keiksmais, aš nulipau žemyn į 
nakties tamsą, rūką ir lietų. 


Keturiasdešimtas skyrius 


Staiga aš atsidūriau Meksike, tai buvo 1945 metai. Pas- 
kui — Romoje, 1950 metai. 

Katakombos. 

Tamsoje nesunku įsivaizduoti mumijas nuo sienos iki 
sienos, išmestas iš savo kapų už tai, kad nesugebėjo susimo- 
kėti savo laidotuvių mokesčio. 

Arba tūkstančių kaulų ir kaukolių krūvas, kurios turi 
būti vėl sukištos į žemę. 

Tamsa. 

Ir aš, susipainiojęs tarp kelių, vedančių į amžiną Meksi- 
ko prieblandą ir po Vatikanu tvyrančią amžinybę. 

Tamsa. 

Aš pažvelgiau į laiptus, vedančius aukštyn į saugią vie- 
tą — pas aklą Henrį ir piktą Fricą. Tačiau jie jau buvo seniai 
išėję — išėję ten, kur šviesa ir kur prieš Graumano kino teatrą 
būriuojasi idiotų pulkai. 

Buvo girdėti, kaip dešimt mylių pasroviui, Venečijoje, 
lyg didžiulė širdis plaka bangų mūša. Ten, velniai griebtų, yra 
saugu. Bet mane nuo sūraus naktinio pajūrio vėjo skyrė dvi- 
dešimt tūkstančių jardų betoninio grindinio. 

Aš aiktelėjau — iš tamsos iškėblino išblyškusi žmogysta. 

Aš nesakau, kad jis ėjo kerėpliškai, bet kažkaip keistai 
atrodė visa jo povyza, jo keliai ir alkūnės, jo svirduliuojanti 
galva ir jo rankos, kurios plazdeno kaip pašauti paukščiai. Jo 
žvilgsnis mane sustingdė vietoje. 

— Aš tave pažįstu! — suriko jis. 

Prožektorius iškrito man iš rankų. 

Jis griebė jį ir suriko: 

— Ką tu čia darai? —.Jo balsas baugiai aidėjo tarp betoni- 
nių sienų. — Argi tu nebuvai..? — Jis pasakė mano vardą. — Iš 
tikrųjų! Jėzau, tu slepiesi? Tu ketini čia pasilikti? Mielu noru, 
žinoma. — Jo blyški ranka pamojavo mano prožektoriu- 
mi. — Nebloga vietelė, a? Nugyvenau čia jau visus arklio me- 
tus. Nusileidau žemyn pasidairyti ir niekuomet nesugrįžau 
atgal. Daugybė draugų. Nori juos pamatyti? | 

Aš papurčiau galvą. 

Jis suprunkštė. 

— Po velnių! Žinoma, kodėl tu n0rėtum susitikti su tais 
pražuvusiais požemių pašlemėkais? 

— Iš kur tu žinai mano vardą? — paklausiau. — Ar mes 
kartu lankėme mokyklą? 

— Tu neprisimeni? Triskart velniai griebtų! 

— Haroldas? — paklausiau aš. — Rosas? 

Kažkur iš vienišo čiaupo nulašėjo vienišas lašas. 

Aš pasakiau dar keletą vardų. Į mano akis plūstelėjo 
ašaros. „Ralfas, Samis, Arnoldas, mokyklos bičiuliai. Garis, 
Filipas, negrįžęs iš karo. 

— Kas tu esi? Kada aš tave pažinojau? 

— Nė vienas niekuomet nepažįsta nė vieno, — pasakė 
jis atsitraukdamas. 

— Ar tu buvai mano geriausias bičiulis? 

— Aš visuomet žinojau, kad tu eisi toli. Visuomet žino- 
jau, kad aš būsiu prarastas. — Jo balsas ataidėjo lyg kažkur iš 
už mylios. 

— Karas. 

— Aš miriau prieš karą. Miriau po jo. Aš niekuomet ne- 
buvau gimęs, tai kaip čia yra? 

Fedingas. | 

— Edis! Edai. Edvardai. Eduardai, taip turi būti! — Mano 
širdis ėmė smarkiai plakti, balso tembras pasikeitė. 

— Kada paskutinį kartą man skambinai? Ar buvai mano 
laidotuvėse? Ar bent žinojai? 

— Niekuomet nežinojau, — pasakiau, slinkdamasis 
arčiau. 

— Ateik vėl. Nesibelsk. Aš visuomet ten būsiu. Palauk! 
Tu kažko ieškai? — suriko jis. — Kaip ji atrodo? Tu girdi? Kaip 
ji atrodo? Ar aš teisus? Taip, ne? 

— Taip! — burbtelėjau aš. 

— Ji nuėjo tenai. — Jis mostelėjo mano žibintuvėliu. 

— Kada? 

— Tik ką, dabar. Ką ji čia daro Dantės Pragare? 

— Kaip ji atrodė? — surikau aš. 

— Šanel Nr. 5! 

— Ką? 

— Šanel! Jis ir žiurkes priverstų bėgti. Ji bus labai laimin- 
ga, jei jai pavyks išsikapstyti į paviršių. „Saugokis Raumenų 
pliažo!“ — sušukau aš jai. 

— Ką? 

— „Pasilik!“ — sušukau aš jai. Ji yra kažkur čia, netoli. 
Šanel Nr. 5! 

Aš ištraukiau savo prožektorių jam iš rankų ir atsukau jį 
į jo vaiduoklišką veidą. 

— Kur? 

— Kam tau? — jis kraupiai nusikvatojo. 

— Dieve, aš nežinau. 

— Tenai, taip, tenai. 

Jo juokas nuaidėjo į visas puses. 

— Klausyk! Aš nieko nematau! 

— "Tu ir neturi nieko matyti. Šanel! 

Vėl nugriaudėjo juokas. 

Aš pakraipiau savo prožektorių. 

Pro jo burbuliavimą išgirdau kažką panašaus į besiar- 
tinančią oro ar sezono permainą, tolimą lietaus ošimą. Ne- 
trukus prasidės potvynis, pagalvojau aš, vandens tuoj bus iki 
kulkšnių, paskui — iki kelių, o paskui visą kelią iki jūros teks 
keliauti po vandeniu! 

Aš pasukau prožektoriaus spindulį į viršų, apsukau ratu 
aplinkui, nukreipiau atgal. Nieko. Garsas stiprėjo. Garsai ėmė 
diferencijuotis — ne, tai ne besiartinanti orų permaina, ne 
ateinantis lietaus sezonas, o žmonių šnabždesiai. Ne lietaus 
vanduo, čiurlenantis kanalo dugnu, bet basų kojų trepsėjimas 
į cementą ir prislopintas murmesys — atradimai, ginčai, nuo- 
staba. 

Žmonės, pagalvojau aš, mano Dieve, panašūs į šį šešė- 
liai, visas prakeiktas klanas, šešėliai ir šešėliai, ir šešėliai, kaip 
tylūs vaiduokliai ant Ratigan lubų, pamėklės, kurios pasivijo, 
aplenkė šonais ir išnyko kaip nušniokštusi liūtis. 

Tačiau kas būtų, jei jos filmų vaiduokliai išsilaisvintų iš 
jos projektoriaus kaip ir blyškūs ekranai Graumano kino teat- 
re, ir papūstų vėjas, ir šmėklos gaudytų voratinklius ir šviesą, 
ir surastų balsus, kas, jei, mielas Dieve, kas, jei?.. 

Kvailystė! Aš išjungiau šviesą, nes lietaus kanalizacijoje 
gyvenantis beprotis dar burbuliavo ir inkštė šalia manęs. Aš 
jaučiau jo karštą alsavimą sau į smilkinį ir atsitraukiau atgal, 
bijodamas apšviesti jo veidą, bijodamas užtvenkti kanalą ant- 
rą kartą ir sustabdyti vaiduoklių balsų antplūdį — tie balsai 
dabar skambėjo vis garsiau, vis arčiau. Iš visų pusių plūdo 
tamsa, rinkosi nematoma minia. 

— Aš... — sumekenau, nes tas beprotis darėsi vis di- 
desnis, slinko vis artyn, ir aš jaučiau, kaip jis kabinasi į mano 
rankoves, stengiasi laikyti ir pririšti prie savęs, girdėjau, kaip 
tolimas lietaus vandens šniokštimas artinasi, ir žinojau, kad 

turiu bėgti kaip velnias ir tikėtis, kad visos šios besiartinan- 
čios šmėklos yra bekojės! 

— Kas negerai? — sušuko mano draugas. — Kodėl tu 
bijai? Žiūrėk. Žiūrėk! Žiūrėk čia! — Ir aš pajutau smūgį ir bu- 
vau nusviestas per tamsą į dar didesnę tamsą, kuri iš pradžių 
buvo tik šešėlių grupė, o paskui pavirto kūnais. Minia susi- 
rinko aplink kažkokią moteriškos lyties žmogystą, kuri verkė 
ir dejavo; atrodė, kad ta moteris skęsta tamsoje. 

Moteris vis dejavo, verkė, šaukė, kuriam laikui nutildavo 
ir vėl pradėdavo vaitoti. Aš prisiartinau prie jos. 

Tuomet kažkas sugalvojo iškelti uždegtą žiebtuvėlio 
liepsnelę. Maža melsva ugnelė iš tamsos išplėšė susivėlusią ir 
skara apsigobusią būtybę. 

Įkvėptas pirmojo pavyzdžio, iš tamsos šnypšdamas iš- 
tryško antrasis žiebtuvėlis. Po jo pasirodė dar ir dar vienas, 
mažos liepsnelės jungėsi viena prie kitos, kaip jonvabaliai, 
kol moterį apsupo švytintis ratas. Jo viduryje tvyrojo kan- 
čia, egzaltacija, šnabždesys, kūkčiojimas ir trumpos frazės. 
Šešios, dvylika, dvidešimt mažų mėlynų liepsnelių, vis artė- 
jančių, kad įkaitintų tą balsą, suteiktų jam pavidalą, apšviestų 
vykstančią misteriją. Kuo daugiau šviečiančių jonvabalių, tuo 
skardesnis darėsi moters balsas, prašantis kažkokios nemato- 
mos dovanos, prašantis pripažinimo, dėmesio, reikalaujantis 
naujo gyvenimo, reikalaujantis ištirpdyti esamą formą, veidą 
ir esybę. 

— Jei ne mano balsai, aš prarasčiau savo širdį! — aima- 
navo ji. 

„Ką? — pamaniau aš. — Kas tai? Pažįstama! — Aš jau- 
čiausi galįs spėti. Jaučiausi beveik žinąs. Kas? 

— Varpai nusileido iš dangaus ir jų aidai sklando laukuo- 
se. Laukų ramybėje, ten mano balsai! — šaukė ji. 

„Kas? Beveik pažįstama, — pagalvojau aš. — O Viešpa- 
tie, kas? 

Tuomet nuo tolimos jūros dvelktelėjo galingas vėjo gū- 
sis, kupinas druskos aromato ir perkūniškos jėgos. 

— Tu! — sušukau aš. — Tu! 

Visos liepsnelės bemat užgeso nuo riksmo. Įsivyravo 
visiška tamsa. 

Aš pašaukiau ją vardu, tačiau man atsakė tik riksmų 
banga paniškai bėgančių kojų tapsėjime. 

Riksme, triukšme ir pompastiškų frazių maišatyje paju- 
tau, kaip kažkokia minkšta kūno dalis stuktelėjo man į ranką, 
veidą, kelį. Paskui ji dingo, man šaukiant: „Tu! Tu!“ 

Milžiniška karuselė, tūkstantis ratų tamsoje, nuo kurių 
netoli mano burnos įsižiebė vienintelė liepsnelė, o viena iš 
keistų būtybių, pamačiusi mane, nusikeikė ir sušuko: 

— Tu, tu ją išbaidei! Tu! — Ir ištiesė rankas siekdama 
mane nutverti. 

— Ne! — sušukau aš atšokdamas ir mesdamasis į šalį, 
tikėdamasis, kad puolu į jūros, o ne į vaiduoklių pusę. Tačiau 
užkliuvau ir parkritau. Mano prožektorius nusirideno grindi- 
niu. Kristau, pagalvojau, jei man nepavyks jo atgauti!... 

Rėpliodamas keliais ir delnais, grabinėjausi aplink. 

— Viešpatie, padėk man! 

Vos tik mano pirštai pasiekė nuriedėjusį žibintuvėlį, aš 
bemat pašokau ir svirduliuodamas leidausi bėgti. Neparkrisk, 
laikykis įsikibęs prožektoriaus kaip lyno, kuris tave ištrauks iš 
čia, neparkrisk, nesižvalgyk atgal! Ar jie čia pat, ar jie netoli, 
ar yra jų ir daugiau kur nors? Dieve, susimilk! 

Tuo metu kanale pasigirdo siaubingas garsas. Virš gal- 
vos nušvito kažkas panašaus į patekančią prie Rojaus vartų 
saulę. Perkūniškai sukriokė signalas. Automobilis! 

Į mane panašūs žmonės mąsto filmų nuotrupomis, aki- 
mirksniu pasibaigiančiomis retrospektyvoje — idiotiškomis, 
tačiau žaibu nušviečiančiomis sąmonę. Džonas Fordas, pa- 
maniau aš, Monumentų Slėnis! Indėnai! Tačiau dabar — pra- 
keikta kavalerija! 

Nes priešakyje, visu greičiu artėjantis nuo jūros... 

Mano išsigelbėjimas, sena griuvena. 

Ir beveik stovintis už vairo... Kramlis. 

Jo pačius baisiausius keiksmus, kokius tik mokėjo, keitė 
pasitenkinimas, kad rado mane, o pasitenkinimą — vėl keiks- 
mai, skirti šiam prakeiktam kvailiui... 

— Nežudyk manęs! — sušukau aš. 

Automobilis čiūžtelėjo man prie pat kojų. 

— Ne, tačiau tik kol mes išsinešdinsime iš čia! — suriko 
Kramlis. 

Tamsa, apšviesta priekinių automobilio žibintų, atsi- 
traukė atgal. Aš sustingau, o Kramlis maigė automobilio sig- 
nalą, mostagavo rankomis ir keikėsi. 

— Tu esi laimingas, kad šita prakeikta būda sutilpo į 
vamzdį! Kas duoda? 

Aš žvelgiau atgal į tamsą. 

— Niekas. 

— Tuomet tavęs nereikės pavėžėti! — Kramlis užmynė 
ant akseleratoriaus. 

Aš puoliau į vidų ir kritau ant sėdynės taip kietai, kad 
senasis kledaras subarškėjo per visas siūles. 

Kramlis stvėrė mane už smakro. 

— Tau viskas gerai? 

— Dabar — taip. 

— Važiuojame atgal! 

— Atgal! — sušukau aš. Aplinkui buvo matyti dunksan- 
tys šešėliai. — Penkiasdešimčia mylių per valandą? 

— Šešiasdešimčia! 

Kramlis žvelgė į tamsą. 

— Sačel Peidž liepė nesižvalgyti atgal. Kas nors gali tave 
vytis. | 

Į šviesą išlindo koks tuzinas figūrų. 

— Greičiau! — surikau aš. 

Mes išdūmėme... 

Išdūmėme atgal, septyniasdešimčia mylių per valandą. 

— Skambino Henris, klausė, kur yra tas prakeiktas avi- 
nas marsietis! 

— Henris, — žioptelėjau aš sutrikęs. 

— Skambino ir Fricas! Pasakė, kad tu dukart tiek kvailas, 
kaip mano Henris! 

— Taip, taip! Greičiau! 

Greičiau. „ 

Tolumoje buvo girdėti bangų mūša. 


Keturiasdešimt pirmas skyrius 


Mes išvažiavome iš lietaus kanalizacijos. Aš pažvelgiau į 
pietus. Tai, ką pamačiau už šimto jardų, privertė mane žiop- 
telėti. 

— O mano Dieve, žiūrėk! 

Kramlis atsisuko. 

— Čia gi Ratigan namai, vos už dviejų šimtų pėdų. Kaip 
mes niekuomet neatkreipėme dėmesio, kad lietaus kanaliza- 
cijos anga nuo jų taip netoli? 

— Iki šiol lietaus kanalizacijos niekuomet nenaudoda- 
vome kaip šešiasdešimt šeštojo maršruto. 

— Tad jei mes atkeliavome čia iš Graumano Kiniškojo, 
Konstancija galėjo nusigauti nuo čia iki Graumano. 

— Tik tuo atveju, jei ji beprotė. Po velnių. Ji yra tikra 
braziliškųjų riešutų gamykla*. Žiūrėk. 

Ant smėlio buvo matyti tuzinas krivuliuojančių ruožų. 

— Dviračių takai. Nuvažiuotum ten per kokią valandą. 

— Viešpatie, ne, aš nesu matęs jos ant dviračio. 

Aš atsisukau ir pažvelgiau atgal į tunelį. 


* Nuts (riešutai) — beprotis (angl). 

— Ji ten. Aš abejoju, ar ji kur nors kitur. Ji dar ten ir eina 
į kurią nors kitą pusę, ne čia. Vargšė Konstancija. 

— Vargšė? — sprogo iš pykčio Kramlis. — Kieta kaip 
raganosis. Užmiršk tą penkių dolerių ir dešimties centų ver- 
tės ištvirkėlę, nes paskambinsiu tavo žmonai ir ji sugrįžus tau 
parodys, iš kur kojos dygsta! 

— Aš nepadariau nieko bloga. 

— Ne? — Kramlis ginė automobilį pakrante paskutinius 
metrus Konstancijos namų link. — Trys dienos maniakiško 
lakstymo po šlykščius Los Andželo chiromantijos salonus, 
karstymosi po Kiniškojo kino teatro balkonus, laipiojimo 
po Maunt Louvo kalną! Pralaimėjėlių paradas, visa tai dėl 
aukščiausios rūšies sijono, kuris gauna Oskarą už tai, kad yra 
pigiai parduodama prekė. Netiesa? Nuplėšk faneruotės juostą 
nuo mano pianolos, jei groju neteisingai! 

— Kramli! Toje lietaus kanalizacijoje, man atrodo, ma- 
čiau ją. Ar galėjau aš paprasčiausiai pasakyti „eik į pragarą“? 

— Be abejo! 

— Melagis, — pasakiau aš. — Tu geri degtinę, o sysioji 
obuolių sultimis. Aš žinau, kas tu per vienas. 

Kramlis rikdė automobilio motorą. 

— Į kurią tu čia pusę suki? . 

— Tu esi klapčiukas. 

— Viešpatie, leisk man susitvarkyti su šia griuvena. 

Iš pradžių jis važiavo spėriai, paskui greitį sumažino ir 
judėjo pusiau užmerkęs akis, kietai sukandęs dantis. 

— Kas toliau? 

Aš sunkiai nurijau seiles ir pasakiau: 

— Tu esi berniukas soprano balsu. Tu padarei savo tėtį 
ir mamą didvyriais prieš vidurnakčio mases. Po velnių, aš 
mačiau po tavo oda besislepiantį vaiduoklį — filmuose, kur 
tu apsimetei, kad tavo akys sausos. Katalikų kupranugaris 
sulaužyta subine. Dideli nusidėjėliai, Kramai, tampa dideliais 


„ 


NUZUDYKIME KONSTANCIJĄ 167 


šventaisiais. Nė vienas nėra toks blogas, kad nenusipelnytų 
dar vieno šanso. 

— Ratigan jų turėjo devyniasdešimt! 

— Ar Jėzus būtų skaičiavęs? 

— Taip, po velnių! 

— Ne, nes vėlai naktį būdamas kur nors kelyje, tu šauk- 
siesi dvasininko, kad palaimintų tave ir nuneštų atgal į kurią 
nors Kalėdų naktį, kai tavo tėtis buvo išdidus, o mama verkė. 
Tu užmerksi akis ir būsi toks laimingas dėl to, kad sugrįžai 
namo, kad tau nereikės apsimetinėti ir eiti į tualetą, norint 
nuslėpti savo ašaras. Tu dar neatsikratei vilties. Žinai kodėl? 

— Kodėl, po velnių? 

— Todėl, kad aš noriu to, Kramai. Noriu, kad tu būtum 
laimingas, noriu, kad galėtum sugrįžti namo pas kažką, pas 
bet ką, kol dar nėra per vėlu. Leisk, papasakosiu tau istori- 
ją... 

— Kodėl pliurpi tokius dalykus tokiu metu? Tu juk ką tik 
vos išsigelbėjai nuo lunatikų bandos. Ką tu matei ten, tame 
lietaus tunelyje? 

— Nežinau, nesu tikras, ką ten mačiau... 

— O mano Dieve, palauk! — Kramlis pasirausė auto- 
mobilio daiktadėžėje ir, su džiaugsmingu atradimo šūksniu 
išsitraukęs mažą buteliuką, jį išgėrė. — Jei aš turiu sėdėti čia, 
laukdamas ateinant potvynio bangos, o tu nesitveri savo kai- 
lyje — kalbėk. 

Aš ėmiau pasakoti: 

— Kai aš buvau dvylikos, į mano gimtąjį miestą atvy- 
ko karnavalo magas ponas Elektrikas. Jis palietė mane savo 
liepsnojančiu kardu ir sušuko: „Gyvenk amžinai!“ Kodėl jis 
būtent man tai pasakė, Kramli? Ar mano veidas buvo išskir- 
tinis, ar aš elgiausi, stovėjau, sėdėjau, kalbėjau kaip nors ypa- 
tingai, ką? Visa, ką žinau, yra tai, kad kažkaip, degindamas 
mane savo didelėmis akimis, jis suteikė man mano ateitį. 

Palikdamas karnavalą, aš-atsistojau prie karuselės ir išgirdęs, 
kaip gariniai vargonai groja „Puikųjį Ohają“, apsiverkiau. Su- 
pratau, kad atsitiko kažkas neįtikėtina, kažkas nuostabaus 
ir neįvardijamo. Per tris savaites, būdamas vos dvylikos, aš 
ėmiau rašyti. Nuo to laiko aš rašau kiekvieną dieną. Kodėl, 
Kramli, kodėl? 

— Štai, — Kramlis ištiesė ranką. — Užbaik šitą. 

Aš išgėriau degtinės likučius. 

— Kodėl? — ramiai pakartojau dar kartą. 

Dabar atėjo Kramlio eilė: 

— Kadangi jis pamatė, jog tu esi romantiškas mulkis, 
tikras mago lobis, vaikščiotojas debesimis, matantis šešėlius 
ant lubų ir manantis, kad jie yra tikri. Dėl Dievo, aš nežinau 
kodėl. Tu visuomet atrodai taip, tarytum būtumei ką tik po 
dušo, nors prieš tai voliojaisi šunų išmatose. Aš negaliu pa- 
kęsti tavo nekaltybės. Gal tai Elektrikas ir norėjo pasakyti. 
Kur ta degtinė? A, jau išgerta. Tu jau baigei? 

— Ne, — pasakiau aš. — Kadangi ponas Elektrikas pa- 
stūmėjo mane teisinga kryptimi, argi man nepriderėtų atsi- 
lyginti? Ar man pasilaikyti poną Elektriką sau, ar leisti jam 
padėti man ją išgelbėti? 

— Aiškiaregių paistalai! 

— Nuojauta. Aš nemoku kitaip gyventi. Kai vedžiau, 
draugai perspėjo Megę, kad aš nesiruošiu niekur skristi. Aš 
jai pasakiau: „Aš vykstu į Mėnulį ar Marsą, ar nori su manimi 
drauge? Ir ji pasakė“ „Taip“. Iki šiol nėra jau taip blogai, ar ne? 
O savo kelyje į „palaimink mane, Tėve“ ir palaimingą mirtį ar 
negali surasti savo širdyje vietos Ratigan? 

Kramlis žvelgė tiesiai į priekį. 

— Tu visa tai ir norėjai pasakyti? 

Jis ištiesė ranką ir palietė mano paakį, o paskui palaižė 
savo pirštą. 

— Tikras dalykas, — sumurmėjo jis. — Druska. Tavo 

žmona sako, kad tu verki prie telefonų knygų, — ramiai pa- 
sakė jis. 

— Tiksliau — telefonų knygų, pilnų adresų Žmonių, 
gulinčių kapinėse. Jei dabar aš nutrauksiu tai, ką darau, nie- 
kuomet sau neatleisiu. Arba tau, jei priversi mane sustoti. 

Po ilgo laukimo Kramlis išlipo iš automobilio. 

— Palauk, — pasakė jis, nežiūrėdamas į mane. — Aš 
einu nusišvilpti. 


Keturiasdešimt antras skyrius 


Kramlis užgaišo ilgokai. 

— Tu puikiai moki užgaulioti, — pasakė jis, besirangy- 
damas atgal į savo kledarą. 

— Pamaišyk, tik nekratyk. 

Kramlis mostelėjo galva į mane. 

— Tu esi pederasto pautas. 

— O tu kitas. 

"Mes iš lėto važiavome pakrante Ratigan namų link. Aš 
tylėjau. 

— Vėl pradėsi verkti? — paklausė Kramlis. 

— Kodėl, — paklausiau aš, — kodėl Konstancija yra 
kaip žaibas, kaip ruonis, nerūpestingas akrobatas ant įtempto 
lyno, laukinė besikvatojanti moteris, drauge ji yra velnio įsi- 
kūnijimas, pikčiausia apgavikė ant gyvenimo denio? 

— Eik ir paklausk Aleksandrą Didįjį, — pasakė Kram- 
lis. — Prisimink barbarą Atilą, kuris mylėjo šunis. Arba 
Hitlerį. Įsiklausyk į Stalino, Lenino, Musolinio, Mao, visų 
revoliucionierių balsus. Romelis irgi buvo geras šeimos žmo- 
gus. Kaip tas pats žmogus supa lopšyje katę ir pjauna kitiems 
žmonėms gerkles? Kepa sausainius ir žmones? Kodėl mes 

mylime Ričardą Trečiąjį, kuris kišdavo vaikus į vyno statines? 
Kodėl televizija nuolatos ir nuolatos rodo filmus apie Al Ka- 
ponę? Ir pats Dievas nepasakytų. 

— Aš ir neklausiu. Jis mus išlaisvino. Viskas priklauso 
nuo mūsų, jei jau Jis mus paleido nuo grandinės. Kas parašė: 
„Salyklas geriau nei Miltonas įrodo Dievo kelią į žmogų ? Aš 
tą frazę papildžiau: „Ir Froidas lepina vaikus bei gaili rykščių, 
kad įrodytų Žmogaus kelią į Dievą“. 

Kramlis prunkštelėjo. 

— Froidas buvo pasileidęs kvailys. Aš visuomet maniau, 
kad pasipūtusiems pankams reikia išdaužyti dantis. 

— Mano tėtis niekuomet nedaužė man dantų. 

— Todėl, kad tu esi pusiau supelėjęs Kalėdų vaisinis py- 
ragas, toks, kokio niekas nevalgo. 

— Bet Konstancija yra puiki! 

— "Tu painioji energiją su grožiu. Anapus vandenyno 
merginos mane greitai paguldydavo ant menčių. Jos mirksi, 
mosuoja ranka, šoka, stovi ant galvos, demonstruodamos, 
kad yra gyvos. Po velnių, Konstancija yra kaip baterija, api- 
bėgusi rūgštimi ir įvykus trumpam jungimui. Jei ji kada nors 
sulėtins tempą, ji taps... 

— Bjauri? Ne! 

— Duok man tuos! — Jis stvėrė akinius man nuo nosies 
ir juos užsidėjo. 

— Rožių spalva! Kaip pasaulis atrodo be jy? 

— Bejų nieko nebėra. 

— Iš tiesų! Pasaulyje nėra daug mūsų žvilgsnio vertų 
dalykų! 

— Yra Paryžius pavasarį. Paryžius lyjant. Paryžius Nau- 
jųjų metų išvakarėse. 

— Tu ten buvai? 

— Aš jį mačiau filmuose. Paryžių. Duok akinius. 

— Ašjuos palaikysiu, kol aklasis Henris mokys tave šok- 
ti valsą. — Kramlis įsikišo mano akinius į savo kišenę. 


172 RAY BRADBURY 


Kai mes pakrante savo griuveną privairavome prie bal- 
tosios Konstancijos pilies, šalia baseino išvydome du tamsius 
objektus, pasislėpusius po skėčiu — matyt, nuo mėnulio 
šviesos. | 

Kramlis ir aš nubridome per kopą namo link ir prie 
baseino atsimušėme į akląjį Henrį ir piktą Fricą Vongą. Ant 
padėklo stovėjo martinio taurės. 

— Aš žinojau, — pasakė Henris, — kad po tokios aud- 
ringos dienos jums reikės atsigauti. Griebkite. Gerkite. 

Mes griebėme ir išgėrėme. 

Fricas pamirkė degtinėje savo monoklį ir įsistatė jį į 
akiduobę. 

— O, dabar kas kita! — pareiškė jis ir užsivertė taurę. 


Keturiasdešimt trečias skyrius 


Aš ėjau ratu, dėliodamas turistines kėdes aplink baseiną. 

Kramlis griežtai pažvelgė į mane ir pasakė: 

— Leisk man spėti. Tai Agatos Kristi žmogžudystės 
detektyvo finalas, ir visi Puaro įtariamieji buvo suslapstyti 
tvenkinio pakraščiuose. 

— Kaip pirštu į akį. 

— Tęsk. 

Aš tęsiau toliau. 

— Ši kėdė yra skirta Maunt Louvo senų laikraščių kau- 
pėjui. 

— Kuris gaii liudyti ir nebūdamas? 

— Ir nebūdamas. O kita kėdė skirta seniai išėjusiai Kara- 
lienei Kalifijai, jos chiromantijai ir proto nelygumams. 

Aš nesustodamas ėjau toliau. 

— Trečioji kėdė: tėvas Ratiganas. Ketvirtoji kėdė: Grau- 
mano Kiniškojo projektoriaus operatoriui. Penktoji kėdė: 
J. V. Bredfordas, dar vadinamas Talula, Garbo, Svenson, 
Kolbert. Šeštoji: Profesorius Greitai, dar vadinamas Skrudžu, 
Nikolu Niklbiu, Ričardu Trečiuoju. Septintoji kėdė: aš. Aš- 
tuntoji kėdė: Konstancija. 

— Teęsk toliau. 

Kramlis atsistojo ir įsegė savo ženklelį į mano marškinius. 

— Mes sėdėsime čia, — pasakė Fricas. — Ir klausysime 
ketvirtosios rūšies Nensi Driu... 

— Paslėpk savo monoklį, — pasakė Kramlis. 

Fricas padarė, ko paprašytas. 

— Na, jaunuoli, — pasakė Kramlis, — kas toliau? 

Jaunuolis nuėjo už kėdžių. 

— Nežinantiems istorijos: aš esu Ratigan, bėganti lietuje 
su dviem mirusiųjų knygomis. Vieni joje įrašyti jau mirę, kiti 
netrukus mirs. 

Aš padėjau abidvi knygas ant stiklinio stalelio. 

— Mes dabar žinome, kad pirmąją knygą su visais mi- 
rusiaisiais atsiuntė Greitai, apimtas beprotiškos nostalgijos 
ir norėdamas įbauginti Konstanciją. Suradusi jas, ji metėsi 
bėgti nuo savo praeities, savo praeities atsiminimų, įsiūčio ir 
destrukcijos kupino gyvenimo. 

— Galėtumei tai pakartoti dar kartą, — pasakė Kramlis. 

Aš tylėjau. 

— Atleisk, — pasakė Kramlis. 

Aš paėmiau antrąją knygą, kurioje buvo surašyti asme- 
niniai Konstancijos pažįstami ir jų telefonų numeriai. 

— O kas, jei Konstancija, paveikta senosios mirusiųjų 
knygos, vėl pasinėrė į savo praeities sielvartus bei netektis ir 
nusprendė, kad, norėdama viso to atsikratyti, ji turi pati su- 
naikinti savo praeitį ir jos liudininkus vieną po kito. Kas, jei ji 
pati raudonai apibrėžė jų vardus ir užmiršo, kad taip padarė? 

— Kas, jei!? — atsiduso Kramlis. 

— Leisk idiotui pasidalyti savo atradimais, — Fricas 
Vongas įsikišo monoklį į akiduobę ir pasilenkė į priekį. — Va- 
dinasi, Ratigan eina žudyti ar luošinti savo praeities žmones 
ar bent jau jiems grasinti, ja? — pasakė jis su vokišku akcentu, 
neva labai susirūpinęs. 

— Ar taip prasideda kita scena? — paklausiau aš. 

— Veiksmas, — pralinksmėjęs pasakė Fricas. 

Aš siūbavau pirmyn atgal nusitvėręs pirmosios kėdės 
atkaltės. 

— Štai mes esame akligatvyje — senosios tramvajaus 
linijos gale ant Maunt Louvo kalno. 

Fricas ir Kramlis linktelėjo galvas, įsivaizduodami ten 
laikraščiuose paskendusią mumiją. 

— Palaukite, — sužvairavo aklasis Henris. — Gerai, aš 
jau tenai. 

— Ten gyvena jos pirmasis vyras, jos pirmoji didelė klai- 
da. Tad ji užlipa pas jį ir pastumia laikraščių stirtas drauge su 
po jomis slypinčiais senaisiais savo „aš“. Ji griebia popierius, 
kaip dariau ir aš, ir surinka. Ar ji pastūmė laikraščių kalną, 
ar užteko tik riktelėjimo — kas žino? Kad ir kaip būtų buvę, 
Maunt Louvo tramvajaus mašinistas paskendo blogų naujie- 
nų lavinoje. Tinka? 

Aš pažvelgiau į Kramlį, kurio burna jau buvo išsižiojusi 
sakyti „taip“. Jis linktelėjo galvą, taip pat ir Fricas. Henris tai 
pajuto ir taip pat davė pritarimo ženklą. 

— Kėdė numeris du. Bunkerio kalva. Karalienė Kalifija. 
Ateities numatytoja, likimų draudėja. 

Aš laikiausi atsirėmęs kėdės, tarytum stumdamas tą 
masyvų dramblį ant ratukinių pačiūžų. 

— Taip, Konstancija šaukė už jos durų. Tačiau Kalifija 
buvo nužudyta nė kiek ne baisiau nei egiptietiškoji Maunt 
Louvo relikvija. Aišku, Ratigan šaukė, kad Kalifija atsiimtų 
savo prakeiktas pranašystes, kurios turėjo užtikrinti jai atei- 
tį. Kalifija buvo jai įteikusi papirusinį kelių žemėlapį, kuriuo 
Konstancija sekė, akla kaip šikšnosparnis — atleisk, Hen- 
ri, — vedama vien tik fanatiško entuziazmo. Ar Kalifija me- 
lavo? Ne! Ar ateitis turėjo būti nuostabi? Gali lažintis! Dabar, 
žaidimo pabaigoje, Konstancija norėjo, kad Kalifija atsižadėtų 
savo ankstesnių pažadų. Kalifija būtų atsižadėjusi, pasakiusi 

jai naują melą ir gyvenusi toliau, bet išsigandusi nukrito nuo 
laiptų ir ten gavo galą. Tai ne žmogžudystė, bet panikos prie- 
puolis. 

— Tai tiek apie Kalifiją, — pasakė Kramlis, mėgindamas 
nuslėpti savo pritarimą. 

— Trečioji scena, pirmasis dublis, — pasakė Fricas. 

— Trečioji scena, pirmasis dublis, kėdė numeris trys, — 
pajudėjau aš iš vietos. — Štai čia yra Šv. Vibianos katedros 
klausykla. , 

Fricas patraukė savo kėdę arčiau, jo monoklis sublykčio- 
jo kaip švyturys. Jis priekabiai apžiūrėjo mano mažą impro- 
vizuotą sceną. Jis mostelėjo galva į mano pusę, ragindamas 
tęsti. 

— O štai čia yra Ratigan kilniaširdis brolis, mėginantis 
išlaviruoti ją tarp duobių ir prarajų. Kai Kalifija šaukė: „Suk į 
kairę“, jis rėkė: „Į dešinę“. Galimas daiktas, po jos ilgamečio 
kapanojimosi nuodėmių liūne jis pagaliau nuleido rankas ir 
išvarė ją iš bažnyčios. Tačiau ji įniršusi sugrįžo atgal, reikalau- 
dama atleidimo, rėkdama — išvalyk mane, atleisk man, savo 
kraujo seseriai, priimk mane atgal, — tačiau jis užsidengė 
delnais ausis ir ėmė šaukti, riksmu atsakydamas į jos riksmą, 
ir būtent jo paties riksmas, o ne jos, privedė jį prie mirties. 

— Štai kaip? — pasakė Fricas, viena akimi užmerkta, 
verte verdamas savo monoklio atspindžiu. — Įrodyk. Jei mes 
norime tai nufilmuoti kaip sumautą filmą, pateik man tiesos 
momentą. Pasakyk, iš kur tu žinai, kad kunigas nusižudė savo 
paties įniršiu — taip tu sakai? 

— Kas, po velnių, čia yra detektyvas? — įsiterpė Kramlis. 

— Vunderkindas, — vangiai ištarė Fricas, nežiūrėdamas 
į jį ir vis dar žaibuodamas į mane savo monokliu. — Jis būna 
įdarbinamas ir atleidžiamas nelygu pretenzijos. 

— Aš čia neieškau darbo, — pasakiau. 

— Tu jį jau gavai, — pasakė Fricas. — Arba eik lauk ir 

kapstykis pats. Aš esu studijos galva, o tu esi malonės pra- 
šytojas. Iš kur žinai, kad kunigas pats nusižudė? 

Aš atsidusau. 

— Kadangi girdėjau jį alsuojant, stebėjau jo veidą, ma- 
čiau, kaip jis bėga. Jis negalėjo atlaikyti Konstancijos spau- 
dimo. Ji buvo karštas dykumos vėjas, o jis — rūkas. Tai buvo 
užprogramuota. Avarija. Blyksnis. Negyvėliai. 

— Žodžiu, viskas iš dvasininko ir jo blogos sesers? 

— Šventasis. Nusidėjėlė, — pasakiau aš. 

Fricas Vongas sustingo raustelėjusiu veidu ir be galo 
sukta šypsena. : 

— Tu turi darbą. Kramli? 

Kramlis atsitraukė nuo Frico, tačiau galiausiai linktelėjo 
galvą. 

— Kaip įrodymas? Tinka. Toliau? 

Aš perėjau prie kitos kėdės. 

— Štai mes esame Graumano Kiniškajame, projektoriaus 
kambaryje, vėlyvas. vakaras. Rodomas filmas, ekrane šmė- 
žuoja figūros, ant sienos prikaltos kabo nuotraukos. Visi buvę 
Ratigan pavidalai, kurių tuoj neliks. Ir žmogus, kuris ją tikrai 
pažįsta, nuo pirmosios iki paskutinės sagos, jos tėtis, bedie- 
viškosios ugnies sergėtojas — tačiau ir jis jos nenori priimti, 
tad ji įsiveržia į vidų ir nuplėšia nuo sienos nuotraukas, bylo- 
jančias apie jos praeitį. Ji turi sudeginti ir jas, nes nepakenčia 
visų savo ankstesniųjų „aš“. Šis siautėjimas, kaip ir visa kita, 
sukelia jos tėčiui šoką. Sugniuždytas dviem aspektais — pa- 
galiau tai juk jo dukra, — jis leidžia jai pasiimti nuotraukas, 
bet suspėja sumontuoti jų filmą žiedinėje juostoje — Moli, 
Doli, Seli, Holi, Gala, Vila, Sju... Juosta tebesisuka, o veidai 
teberodomi ant sienos, kai mes atvykstame — atvykstame 
per vėlai, kad išgelbėtume jį ar nuotraukas. Žmogžudystė nu- 
meris keturi... 

— Tai J. Velingtonas Bredtordas, dar vadinamas Talula 
Bankhed, taip pat ir Krauford bei Kolbert, yra dar tebegyvas, 

argi jis nėra numatytas kaip auka? — paklausė Kramlis. — Tas 
pat galioja ir mikliai išvaizdą keičiančiam artistui Greitai? 

— Gyvas, bet neilgai. Visi jie tokie pat trapūs kaip aitva- 
rai per ilgą audrą. Konstancija šaukė ant jų ištisas tiradas... 

— Kadangi?.. — paklausė Kramlis. 

— Kadangi jie ją išmokė įvairiausių būdų, kaip nebūti sa- 
vimi, — atsakė Fricas, didžiuodamasis savo įžvalgumu. — Ne- 
daryk to, daryk tą, nedaryk šito, daryk aną. Ričardas Trečiasis 
tau sufleruoja, kaip būti Learo dukra, Ledi Makbet, Medėja. 
Vienas dydis tinka visoms. Taip ji tapo Elektra, Džiuljeta, 
Ledi Godiva, Ofelija, Kleopatra. Bredfordas pasakė. Ratigan 
padarė. Tas pat ir su Greitai. Įsivaizduokite, kaip Konė bėga! 
Ji turėjo pasirodyti aikštelėse priešais jų abiejų duris, ten nu- 
sirengti, išmesti savo kontūrus, sudeginti savo žinutes. Ar gali 
mokytojai atsiimti savo suteiktas žinias? Konstancija to rei- 
kalavo. „Kas yra Konstancija, kokia ji yra?“ — klausė ji. Tačiau 
jie buvo mokytojai, kurie tesugebėjo mokyti, tačiau negalėjo 
atimti iš jos to, ką buvo išmokę. Tai Konstanciją nuvedė į... 

— Rūsyje esančius persirengimo kambarius, — pasakiau 
aš. — Pasigrobusi savo nuotraukas, ji, žinoma, nusprendė iš- 
trinti visus savo pėdsakus veidrodžiuose. Išgremžti, nuskusti, 
nušveisti — vardas po vardo, metai po metų. 

Aš baigiau, gurkštelėjau savo gėrimo ir užsičiaupiau. 

— Ar traukinys iš „Žmogžudystės Rytų eksprese“ jau 
atvažiuoja į stotį? — paklausė Fricas, visu ūgiu išsitiesdamas 
ant smėlio kaip Cezaris savo vonioje. 

— Taip. 

— Toliau, — tęsė Fricas Vongas savo juokingu vokišku 
gomuriniu akcentu. — Ar tu esi laisvas ir gali rašyti scenarijų, 
kurio pavadinimas būtų „Daugelis Ratigan mirčių“? Pra- 
dėtume nuo pirmadienio, penki šimtai per savaitę, dešimt 
savaičių ir dvidešimties tūkstančių premija, jei mes vis dėlto 
susuktume tą prakeiktą filmą? 

— Imk pinigus ir bėk, — pasakė Henris. 

— Kramli, ar tu nori, kad aš priimčiau jo pasiūlymą? — 
paklausiau aš. 

— Tai kvaila idėja, bet puikus filmas, — atsakė Kramlis. 

— Tu manimi netiki? — sušukau aš. 

— Niekas kitas negalėtų pasakyti tokių kvailysčių kaip 
ką tik pasakei, — pareiškė Kramlis. 

— Gerasis Dieve, kodėl aš čia stoviu ir vemiu savo turi- 
nį? — paklausiau ir susmukau savo kėdėje. — Aš nebenoriu 
gyventi, — pareiškiau. 

— Ne, tu nori gyventi, — Fricas pasilenkė į priekį, kažką 
rašydamasis savo užrašų knygutėje. 

Penki šimtai dolerių. Ant knygutės jis uždėjo penkių 
dolerių banknotą. 

— Tavo pirmųjų dešimties minučių alga! 

— Tai tu beveik tiki? Ne, — aš pastūmiau popierių į šalį. — 
Atrodo, vienas iš jūsų imate mane suprasti. 

— Aš, — pasigirdo balsas. 

Mes sužiurome į Akląjį Henrį. 

— Pasirašyk kontraktą, — pasakė jis. — Bet duok jam 
suprasti, kad jis turi tikėti kiekvienu žodžiu, kurį sakai! 

Aš neryžtingai trypčiojau vietoje, tuomet parašiau savo 
reikalavimus. 

Fricas niurzgėdamas pasirašė. 

— Ta Konstancija, — urzgė jis. — Velniai griebtų! — Ji 
pasirodo prie tavo durų ir metasi prie tavęs kaip prakeikta 
gyvatė. Po velnių! Kam rūpi, jei ji nusižudys? Kodėl ji taip 
persigando savo pačios telefono knygučių? Kam jai prireikė 
ieškoti visų tų bepročių, kurie ją nuvedė žemyn sodo taku? Ar 
telefonų knygutės būtų išgąsdinusios tave? Dėl Dievo, tikrai 
ne! Turėjo būti priežastis, privertusi ją bėgti, ieškoti. Paskata. 
Kodėl, po velnių, kodėl jai reikalingas visas šis darbas, ką ji 
tikisi pasiekti? Palauk. 

Fricas nutilo, jo veidas staiga išblyško, o paskui lėtai pri- 
tvinko raudonio. 

— Ne. Taip. Ne, negali būti. Ne. Taip. Yra! 

— Kas yra, Fricai? | 

— Man malonu kalbėtis su savimi, — pasakė Fricas. — 
Man malonu, kad aš klausausi. Ar kas nors girdėjo? 

— Tu nieko nesakei, Fricai. 

— Aš kalbėsiuosi su savimi, o tu slapčiomis klausysies, 
ja? 

— Ja, — atsakiau aš. 

Fricas mane prismeigė šavo žvilgsniu. Jis nuplovė susier- 
zinimą dideliu martinio gurkšniu ir kalbėjo toliau: 

— Prieš mėnesį ar du, giliai alsuodama, ji persisvėrė per 
mano stalą. Ar tiesa, šaukė ji, kad aš pradedu naują filmą? Fil- 
mą, dar neturintį pavadinimo? „Ja, — pasakiau aš. — Galbūt“. 
„O ar man jame yra vaidmuo?“ — paklausė ji, padėjusi galvą 
man ant peties, po to man ant kelių. „Ne, ne“, — atsakiau aš. 
„Taip, jame yra man vaidmuo. Turi būti. Pasakyk man, Fricai, 
koks tai vaidmuo?“ Aš neturėjau jai to pasakyti. Tačiau pa- 
sakiau, Dieve man padėk! 

— Koks tas filmas, Frizai? 

— „Tai, ką aš planuoju, tavęs neliečia“, — atsakiau aš. 

:— Taip, bet, dėl Dievo meilės, Fricai. Pasakyk to filmo 
pavadinimą! 

Fricas nekreipė į mane dėmesio ir, žvelgdamas per savo 
monoklį į žvaigždėtą dangų, kažką kalbėjosi su savimi, o mes 
slapčia klausėmės. 

— „Tu negali to padaryti, — pasakiau aš. Ji pravirko. 
„Prašau, — maldavo ji. — Išbandyk mane“. Aš atsakiau: 
„Konstancija, tas vaidmuo yra toks, kuo tu niekuomet ne- 
galėsi būti, kuo niekuomet gyvenime nesi buvusi. — Fricas 
gurkštelėjo dar vieną gurkšnį iš savo stiklo. — Orleano Mer- 
gelė“. „Žana D'/Ark!“ — atsakiau aš. „O mano Dieve, — sušuko 
ji. — Žana! Tai vienintelis dalykas, kurį aš darau nuolatos, aš 
privalau vaidinti šį vaidmenį!“ 

„Privalau vaidinti šį vaidmenį!“ — nusirito aidas. 

Žana! 

Mano ausyse aidėjo Frico balsas. Lijo. Aplinkui tekėjo 
vanduo. 

Įsižiebė tuzinas žiebtuvėlių ir juos atkišo liūdnos, ver- 
kiančios moters link. 

— Jei ne mano balsai, aš prarasčiau savo širdį! Varpai 
nusileido iš dangaus ir jų aidai dar tebeklaidžioja laukais. Kai- 
mo ramybėje aidi mano balsai! 

"Požeminė auditorija žioptelėjo: Žana. 

Žana D'Ark. 

— O mano Dieve, Fricai, — sušukau aš. — Pasakyk tai 
dar kartą! 

— Šventoji Joana? 

Aš atšokau atgal, net mano kėdė parvirto. 

Fricas tęsė: 

— Aš pasakiau Konstancijai: „Jau per vėlu“. Ji atsakė: 
„Niekuomet nėra per vėlu“. Aš atsakiau: „Klausyk, aš duosiu 
tau testą. Jei jį įveiksi, jei tau pavyks gerai suvaidinti sceną iš 
Šo „Šventosios Joanos“... — Tai neįmanoma, tačiau jei suge- 
bėsi, gausi darbą. Ji, atrodė, subyrės į dalis. „Palauk! Aš mirš- 
tu! Palauk, aš sugrįšiu“, — suriko ji ir išbėgo lauk. 

Aš pasakiau: 

— Fricai, ar supranti, ką tu tik ką pasakei? 

— Po velnių, taip! Šventoji Joana! 

— O Kristau, Fricai, argi tu nematai? Mes esame išversti 
iš koto to, ką ji pasakė tėvui Ratiganui. „Aš nužudžiau, aš už- 
mušiau! Padėk man juos palaidoti", — šaukė ji. Mes manėme, 
kad ji turi omenyje senąjį Ratiganą ant Maunt Louvo kalno, 
Karalienę Kalifiją ant Bunkerio kalvos, tačiau ne, po velnių, ji 
jų neužmušė, ji visų jų prašė pagalbos — ji norėjo, kad jie jai 
padėtų nužudyti Konstanciją! 

— Kas čia dabar vėl? — pasakė Kramilis. 

— „Padėk man nužudyti Konstanciją, — sakė Konstanci- 
ja. Kodėl? Dėl Žanos DArk! Tai ir yra atsakymas. Ji turi gauti šį 
vaidmenį. Visą šį mėnesį ji tam ruošėsi. Argi ne taip, Fricai? 

— Palauk akimirką, kol išsiimsiu savo monoklį ir vėl jį 
įsidėsiu, — pasakė Fricas, spoksodamas į mane. 

— Fricai, klausyk! Ji nėra tinkama šiam vaidmeniui. Ta- 
čiau tam tikromis aplinkybėmis ji gali būti šventoji Joana! 

— Po šimts velnių, sakyk! 

— Po velnių, Fricai, atsitraukusi nuo tavęs, ji turėjo ilgai 
bei skausmingai permąstyti savo gyvenimą. Ji turėjo vieną 
po kitos nužudyti visas savo buvusiąsias „aš, palaidoti visus 
vaiduoklius, kad tuomet, kai visos šios Konstancijos bus mi- 
rusios, ji galėtų ateiti pabandyti ir tikėtis gauti šį vaidmenį. 
Tokio ar panašaus vaidmens ji nebuvo vaidinusi niekuomet 
gyvenime. Tai buvo jos didysis šansas. Ir vienintelis būdas 
tai padaryti buvo nužudyti savo praeitį. Argi tu nematai, 
Fricai? Tai turi būti atsakymas į klausimą, kas vyko praėjusią 
savaitę su visais šiais žmonėmis ir kaip paaiškinti paslaptin- 
gus Konstancijos pasirodymus, dingimus ir pasirodymus iš 
naujo. 

-— Ne, ne! — sušuko Fricas. 

— Taip, taip, — patvirtinau aš. — Atsakymas guli tie- 
siai prieš mus, tačiau jis paaiškėjo tik tuomet, kai tu pasakei 
vardą. Šventoji Joana yra svajonė kiekvienos moters, kuri tik 
kada nors gyveno. Neįmanoma svajonė. Nepasiekiama. 

— Prakeikimas, — pasakė Fricas su vokišku akcentu. 

— Oi, ne, Fricai! Palaiminimas, o ne prakeikimas! Tu 
visa tai išsprendei! Dabar, jei surasime Konstanciją ir jai pa- 
sakysime, galbūt — tiesiog galbūt — ji turi šansą. Galbūt, 
galbūt... — Aš trumpam užsikirtau. — Fricai, — galiausiai 
paprašiau, — atsakyk man. 

— Ką? aš 

— Jei Konstancija staiga taptų Orleano Mergele, jei ji 

būtų neįtikėtinai jauna, transformavusis kokiu nors stebuk- 
lingu būdu, ar tuomet tu duotum jai tą vaidmenį? 

Fricas susiraukė. 

— Nespausk manęs, velniai griebtų! 

— Aš nespaudžiu, — atsakiau. — Klausyk. Ar buvo kada 
nors laikas, kai ji galėjo vaidinti Mergelę? 

— Taip, — patylėjęs pasakė jis. — Bet tai buvo tada, o 
dabar yra dabar! 

— Išklausyk mane. Kas, jei per kažkokį stebuklą ji imtų 
ir ateitų pas tave? Kai tu galvoji apie ją, stovinčią priešais tave, 
negalvok apie jos praeitį. Kai prisimeni ją tokią, kokia ji buvo 
jaunystėje, jei ji paprašytų, ar duotum jai vaidmenį? 

Fricas susimąstė, pasiėmė savo stiklą, pripildė jį iš kriš- 
tolinio ąsočio ir pasakė: 

— Dieve, mane gelbėk, manau, kad galėčiau. Nespausk 
manęs, nespausk! 

— Fricai, — pasakiau aš, — jei mes galėtume surasti tg 
Konstanciją ir jei ji tavęs paprašytų, ar tu bent jau galėtum 
apmąstyti sandėrio su ja galimybę? 

— O, Dieve, — suaimanavo Fricas. — Jėzau! Taip! Ne! 
Nežinau! 

— Fricai! 

— Nešauk, velniai tave griebtų! Taip! Sąlyginai — taip! 

— Gerai! Puiku! Nuostabu! Dabar, jei tik... 

Mano akys nuklydo į šalį, tyrinėdamos jūros pakrantę 
iki pat netoli žiojėjančio lietaus kanalizacijos vamzdžio. Per 
vėlai, dingtelėjo. 

Ir Kramlis, ir Fricas pagavo mano žvilgsnį. 

— Jaunuolis žino, kur yra Medėja, — pasakė Kramlis. 

Taip, Dieve, aš žinau, pagalvojau. Tačiau mano klyksmas 
ją nubaidė! 

Fricas atsuko savo monoklį į tą lietaus kanalizacijos angą. 

— Ar tai ta vieta, iš kurios tu išlindai? — paklausė jis. 

— Dėl šito jaunuolis neturėtų jausti nuopelnų, — pasakė 
Kramlis. 

— Aš buvau budrus, — pasakiau, tarsi jausdamas kaltę. 

— Velniškai! Visų pirma, nereikėjo lįsti į tą kanalizacijos 
skylę. Tikriausiai suradai Ratigan, o paskui ją vėl pametei. 

„Tikriausiai, — pagalvojau aš. — O Dieve, tikriausiai!“ 

— Toje lietaus kanalizacijoje, — svarstė Fricas Vongas, — 
gal kartais tu bėgai ne į tą pusę? 

— Ką? — paklausiau priblokštas. 

— Čia, beprotiškajame Holivude, — pasakė Fricas, — 
argi nėra daugiau nė vieno kelio, kuriuo galima eiti? Juk lie- 
taus kanalizacija driekiasi į visas puses? 

— Į pietus, į šiaurę, į vakarus ir... — aš sustojau. — Ir į 
rytus, — lėtai ištariau. Nelengva lėtai ištarti žodį „east“, bet aš 
tai padariau. 

— Į rytus! — suriko Fricas. — Ja, į rytus, į rytus! 

Mūsų mintys sutartinai nusklendė virš kalvų Glendeilo 
link. Nė vienas iš mūsų niekuomet nevykdavome į Glendeilą, 
išskyrus... 

Išskyrus tuos atvejus, jei kas nors mirdavo. 

Fricas Vongas pasukiojo monoklį savo nirtulingai žvel- 
giančioje dešiniojoje akyje ir, be galo pagiežingai šypsodama- 
sis, apžvelgė rytinį dangaus pakraštį. 

— Prakeikimas! — pasakė jis su vokišku akcentu. — Tai 
būtų puikus finalas. Nereikėtų jokių scenarijų. Ar galiu jums 
pranešti, kur yra Ratigan? Rytuose! Nuėjo į žemę! 

— Nuėjo kur? — paklausė Kramlis. 

— Gudri kaip lapė, greita kaip katė. Ratigan. Nuėjo į 
žemę. Pavargusi ir išsekusi nuo visų savo gyvenimų! Nutarusi 
visus juos paslėpti viename galutiniame Kleopatros kape, 
suvynioti ir paslėpti Amžinybės banke. Išnykti tamsoje. Ten 
daugybė žemės. 

Kurį laiką jis bandė mūsų kantrybę. 

— Miško Pievelė, — pagaliau pasakė. 

— Fricai, toje vietoje juk /aidojami žmonės! 

— Kas čia vadovauja? — pasakė Fricas. — Tu pasirinkai 
netinkamą kryptį eidamas atviro oro, jūros, gyvybės link. 
Ratigan nuėjo į rytus. Mirtis ją pašaukė visais dviem tuzinais 
vardų. Ji atsakė vienu vieninteliu balsu. 

— Mokslų daktaras! — pasakė Kramlis. 

— Tu atleistas, — pareiškė Fricas. 

— Aš niekuomet nebuvau pasamdytas, — atkirto Kram- 
lis. — Kas toliau? 

— Eik ir įrodyk, kad aš esu teisus/ — pasakė Fricas. 

— Taigi, — pasakė Kramlis. — Ratigan ėjo tuo lietaus 
kanalizacijos vamzdžiu aukštyn į rytus — o gal važiavo, o gal 
buvo vežama į rytus? 

— Būtent taip, — pasakė Fricas, — aš ir norėčiau visa tai 
nufilmuoti. Puikus filmas! 

— Bet kodėl jai reikėtų eiti į Miško Pievelę? — neryž- 
tingai pasipriešinau aš, galvodamas, kad labai gali būti, jog 
būtent aš ją tenai ir pasiunčiau. 

— Į mirtį! — triumfuojančiu balsu paskelbė Fricas. — 
Eik ir paskaityk Liudvigo Bemelmano pasaką apie senį, ku- 
ris numirė ir, užsidėjęs sau ant galvos žvakę bei apsikarstęs 
gėlių vainikais ir girliandomis, pats nuėjo į savo kapą. Vieno 
žmogaus laidotuvių procesija — pats numirėlis, pats sau pro- 
cesija! Konstancija padarė lygiai tą patį. Ji nuėjo tenai numirti 
paskutinį kartą, taip? Dabar man belieka sėsti į savo automo- 
bilį. Ar kas nors seks paskui mane? Ir ar važiuosime žemės 
paviršiumi, ar pasirinksime tiesesnį kelią lietaus kanalizacijos 
vamzdžiu? 

Aš pažvelgiau į Kramlį, jis — į mane, o paskui mes abu 
atsisukome į Akląjį Henrį. Jis pajuto mūsų žvilgsnį ir linkte- 
lėjo galvą. 

Fricas jau ėjo tolyn, nešinas degtinės buteliu. 

— Vesk mus, — pasakė Henris. — Dabar truputį nusi- 
keik ir duok man nurodymus. 

Kramlis ir aš nuėjome į senąjį Kramlio kledarą, Hen- 
ris — mums iš paskos. 

Fricas sėdo į savo automobilį priekyje, paleido variklį ir 
pamaigė signalą. 

— Gerai, gerai, važiuok, tu, prakeiktas vokietpalaiki! — 
suriko Kramlis. | 

Jis paspaudė savo automobilio starterį, ir variklis čiaudė- 
damas užsivedė. 

— Kaip, po velnių, nuvažiuoti iki artimiausio greitkelio? 

Mes stabtelėjome prie lietaus kanalizacijos vamzdžio, 
pažvelgėme į jį ir į šalis einantį kelią. 

— Kuris, pasipūtėli? — paklausė Kramlis. — Dantės Pra- 
garas ar 66-asis plentas? 

— Leisk man pagalvoti, — atsakiau. 

— Ne, ne, jokiu būdu! — užriko Kramlis. 

Frico automobilis buvo dingęs. Mes nužvelgėme pajūrį, 
tačiau automobilio nebuvo matyti. 

Mes vėl pažvelgėme į kiaurymę, šįsyk atidžiau. Juodoje 
tunelio kiaurymėje vos bebuvo matyti tolstantys galiniai Fri- 
co automobilio žibintai. 

— Kristau! — suriko Kramlis. — Jis važiuoja tuo kanali- 
zacijos kanalu! Prakeiktas avigalvis! 

— Ką ketini daryti? — paklausiau aš. 

— Nieko, — sušuko Kramlis. — Štai ką! — Jis užgulė 
akseleratorių, ir automobilis, padaręs staigų posūkį, nunėrė į 
tunelį Frico automobiliui įkandin. 

— Beprotybė! — surikau aš. 

— Prakeiktas triukšmadarys, — niršo Kramlis. — Pra- 
keiktas triukšmadarys! 

— Džiaugiuosi, kad negaliu viso to matyti, — pasakė 
Henris nuo galinės sėdynės, tačiau niekas nesureagavo. 

Mes važiavome tuneliu vis tolyn nuo jūros. 

— Ar mums pavyks pravažiuoti iki galo? — sušukau aš. — 
Kokio aukščio tas kanalas? 

— Daugelyje vietų jis yra dešimties pėdų aukščio, — at- 
sakė Kramlis. — Kuo giliau, tuo lubos aukščiau. Ties Glendei- 
lu nuo kalnų plūsteli tokie stiprūs potvyniai, jog kanalas turi 
būti pakankamai didelis, kad sutalpintų atplaukiantį vandenį. 
Laikykis! | 

Frico automobilis mūsų priešakyje jau buvo beveik iš- 
nykęs iš akių. 

— Idiotas! — pasakiau aš. — Ar jis tikrai žino, kur va- 
žiuoti? 

— Taip! — pasakė Kramlis. — Visą laiką tiesiai iki pat 
Grumano Kiniškojo, o paskui į kairę, iki pat to prakeikto 
marmurinio sodo. 

Mūsų variklio kriokimas buvo kurtinantis. Priešakyje 
staiga išvydome pulką tų pačių lunatikų, kurie buvo mane 
užpuolę. 

— Mano Dieve, — surikau. — Mes į juos atsitrenksime! 
Nestok! Tai bepročiai! Važiuok pirmyn! 

Nemažindami greičio, mes lėkėme nuo variklio gaude- 
sio užgultomis ausimis. Ant sienų pro šalį lėkė Los Andželo 
istorija: piktografijos, grafitai, beprotiškos iliustracijos, palik- 
tos klaidžiojančių benamių 1940, 1930, 1925 metais, veidai ir 
paveikslai, vaizduojantys kraupius dalykus, ir nieko gyvo. 

Kramlis iki galo nuspaudė akseleratorių. Mes nėrėme į 
išprotėjusių požemio gyventojų minią. Jie rėkė ir šaukė bjau- 
rias nešvankybes. Bet Kramlis nemažino greičio. Mes nėrėme 
per patį minios vidurį, išblaškydami juos į visas puses. 

Vienas iš vaiduoklių atsikėlė mostaguodamas rankomis 
ir kažką veblendamas nerišlia greitakalbe. 

„Edai, Edvardai, Edi, Eduardai, — pagalvojau aš. — Ar 
tai tu?“ 

— Tu nepasakei „Sudie“! — įniršęs suriko vaiduoklis ir 
krito aukštielninkas. 

Aš pravirkau. Mes važiavome pirmyn, palikdami už 
nugaros mano kaltę ir savigraužą. Mes palikome už nugarų 

viską, ir kuo toliau važiavome, tuo didesnis siaubas mane 
kaustė. 

— Iš kur, po velnių, mes galime žinoti, kad mes esame 
ten, kur manome esą? — pasakiau aš. — Čia juk nėra jokių 
rodyklių. Ar bent jau mes jų nematome. 

Kramlis atsakė: 

— Aš manau, kad, galimas daiktas, rodyklių yra, pažiū- 
rėkime. 

Išties ant sienų buvo nemažai visokiausių ženklų ir sim- 
bolių, nupieštų kreida arba juodais dažais. 

Kramlis sulėtino automobilį. Ant sienos priešakyje buvo 
nupiešta keletas kryžiaus simbolių ir stilizuotų antkapių. 

Kramlis pareiškė: 

— Jei Fricas gali būti vadovas, mes esame Glendeile. 

— Tai reiškia, kad čia... — sumurmėjau aš. 

— Taip, — pasakė jis. — Miško Pievelė. 

Jis įjungė tolimąsias šviesas ir, iš lėto važiuodamas, pa- 
suko automobilį į kairę, paskui į dešinę. Mes išvydome laip- 
tus, vedančius aukštyn dangčiu uždengtos angos link, ir po 
ta anga stovintį Frico automobilį. Fricas jau buvo išlipęs iš 
mašinos ir lipo laiptais aukštyn. Abipus laiptų ant sienų buvo 
pripiešta daugybė kryžių. 

Mes taip pat išlipome iš automobilio ir, perėję sausą 
vandens tekėjimo griovį, ėmėme lipti iš paskos. Virš galvų iš- 
girdome perkūnišką žvangesį. Tai Fricas nuvertė į šalį angos 
dangtį. Ant jo ir ant mūsų pečių pabiro švelnūs lietaus lašai. 

Tylėdami mes ropštėmės aukštyn. Virš mūsų stovintis 
Fricas šaukė ir nurodinėjo. 

— Eikit, velniai jus griebtų, čia, jūs prakeikti asilai! 

Mes pažvelgėme žemyn. 

Aklasis Henris nė nemanė atsilikti nuo mūsų. 


Keturiasdešimt ketvirtas skyrius 


Audra jau buvo pasibaigusi, bet dar tebelynojo. Dangus 
apgavikas — žadėjo daug, davė mažai. 

— Ar mes jau vietoje? — paklausė Henris. 

Visi pažvelgėme į Miško Pievelės pusę. Visas kalvos šlai- 
tas buvo nusėtas memorialiniais akmenimis, lyg meteoritai 
kyšančiais iš vešlios žolės. 

— Sakoma, — pareiškė Kramlis, — kad ši vieta turi 
daugiau balsuojančių gyventojų nei Paduka, Kentukis, Red 
Riveras, Vajomingas arba Azusa rytiniame pakraštyje. 

— Man patinka senoviškos kapinės, — pasakė Henris. — 
Dalykai, kuriuos gali pačiupinėti rankomis. Kapai, ant kurių 
gali gulėti kaip statula arba vėlai vakare atsivesti savo damą 
pažaisti daktarus. 

— Ar kas nors kada nors čia buvo ir patikrino berniuko 
Dovydo figos lapą? — paklausė Fricas. 

— Girdėjau kalbant, — pasakė Henris, — kad iš pradžių 
jis neturėjo jokio lapo, todėl buvo pasuktas į šiaurę ir uždeng- 
tas storu brezentu, kad neįsižeistų pagyvenusios damos teni- 
so bateliais. Dieną prieš užklijuojant figos lapą ir sugadinant 
visą vaizdą, jie turėjo atsisakyti Brailio instituto konvencijos. 

Gyvų žmonių gimnastika vidurnaktį kapinėse vadinama 
susižadinimu. Kai tą patį daro mirusieji, tai vadinama nusi- 
raminimu. 

Mes stovėjome lietuje ir žvelgėme skersai kelią į admi- 
nistracijos pastatą. 

— Nuėję į žemę, — išgirdau kažkieno murmesį. Tai 
sakiau aš. 

— Judėk! — šūktelėjo Kramlis. — Per pusvalandį lietaus 
srautai nuo kalnų paplūs į žemumas. Potvynis nuplaus mūsų 
automobilius jūron. | 

Mes atsigręžėme į žiojėjančią kiaurymę. Apačioje buvo 
girdėti tolydžio stiprėjantis čiurlenimas. 

— "O Dieve! — pasakė Fricas. — Mano puikusis auto- 
mobilis! 

— Judėkite! — riktelėjo Kramlis. 

Mes peržirgliojome skersai gatvę ir įėjome į administra- 
cijos pastatą. 

— Ko mes klausime? — susirūpinau aš. — Ir apie ką 
klausime? 

Visi sutrikę susižvalgėme. 

— Ar mes klausime apie Konstanciją? — paklausiau aš. 

— Nekalbėk nesąmonių, — atrėžė Kramlis. — Mes klau- 
sime apie visas tas straipsnių antraštes ir vardus. Paminėsime 
visus tuos lūpų dažais užrašytus pseudonimus ant veidrodžių 
rūsio persirengimo kambariuose. 

— Pakartok dar kartą, — pasakė Henris. 

— Aš kalbu netiesioginėmis metaforomis, — atsakė 
Kramlis. — Viskas perdėta! 

Kalbant metaforomis, mes įžengėme į plačias mirties 
menes, o kalbant tiesiogiai, į dvasininkų ir segtuvų valdas. 

Mums nereikėjo imti numerio ir laukti, nes labai aukšto 
ūgio žmogus sniego baltumo plaukais ir moliusko komplek- 
sija priėjo prie staliuko ir su panieka pažvelgė į mus kaip į 
kokias atmatas. 

Ant stalo jis paguldė kortelę, kurią Kramlis drįso pa- 
imti. 

— Jūs Grėjus? — paklausė jis. 

— Elihas Filipsas Grėjus, kaip matote. 

— Mes čia atėjome nusipirkti kapavietės. 

Vėlyvos žiemos šypsena nuslydo Eliho Filipso Grėjaus 
veidu ir vos pastebimu pavidalu sustingo lūpose. Mago gestu 
jis išsitraukė kortelę ir kainoraštį. 

Kramlis nekreipė į tai dėmesio. 

— Pirmiausia, aš turiu sąrašą. 

Jis išsitraukė lapą su vardais, kuriuos aš buvau surašęs, ir 
paguldė juos taip, kad galėtų skaityti Grėjus, kuris tylėdamas 
tai ir darė. 

Tuomet Kramlis išsitraukė susuktą šimto dolerių bank- 
notų ritinėlį. 

— Paimk šitą, jaunuoli, gerai? — pasakė jis, kišdamas 
ritinėlį man. Paskui atsisuko į Grėjų: 

— Jums pažįstami šie vardai? 

— Man pažįstami visi vardai. 

Grėjus pasinėrė į tylius apmąstymus. Kramlis patyliu- 
kais nusikeikė. 

— Pakartok juos, jaunuoli. 

Aš vieną po kito išvardijau visus vardus. 

— Holi Morgan. 

Grėjus pasikapstė savo popieriuose. 

— Ji čia. Palaidota 1924 metais. 

— Poli Star? 

Jis vėl pavartė popierius. 

— Čia. 1926. 

— O Moli Cirk? 

— Yra. 1927. 

— Emili Dans? 

— 1928, 

— Visos tikrai palaidotos čia? 

Grėjus nutaisė rūgščią miną. 

— Aš nė vieno vienintelio karto gyvenime nebuvau ap- 
sirikęs. Beje, čia kažkas keista. — Jis dar kartą patikrino po- 
pierius, kuriuos buvo išsitraukęs iš segtuvo. — Keista. Visos 
jos yra susijusios tarpusavyje, visos sudaro vieną šeimą. 

— Kaip suprasti? 

Grėjus lediniu žvilgsniu dar kartą peržvelgė vardus. 

— Kadangi, pažiūrėkite štai čia, jos visos palaidotos 
tame pačiame kape, antžeminėje gotikinėje akmens kriptoje. 

— Kaip tai gali būti? — Kramlis pabudo iš savo mąstymų 
ir stvėrė korteles. — Ką? 

— Keista, kad visos šios moterys skirtingomis pavardė- 
mis, ilsisi vienoje kapavietėje, kriptoje su aštuoniomis lenty- 
nomis aštuoniems šeimos nariams. 

— Bet jos juk nėra šeima! — sušuko Fricas. 

— Keista, — pakartojo Grėjus. — Keista. 

Aš stovėjau lyg perkūno trenktas. 

— Palaukite, — sušnabždėjau. 

Fricas, Kramlis ir Henris atsisuko į mane. 

Grėjus pakėlė savo snieginius antakius. 

— Taaaip, — nutęsė jis. — Na, ir kas tokio? 

— Kapų kripta? Šeimos mauzoliejus? Jo priekyje turi 
būti pavardė. Pavardė, iškalta marmure. 

Grėjus, versdamas mus laukti, šiureno savo korteles. 

— Ratigan, — galiausiai pranešė jis. 

— Arjūs esate tikras? 

— Aš dar nė karto... 

— Taip, žinome, žinome! Prašome pasakyti tą pavardę 
dar kartą! 

Mes visi užgniaužėme kvapą. 

— Ratigan, — iš plieninės burnos išsiveržė ledinis balsas. 

Mes kolektyviai atsidusome. 

Galiausiai aš pasakiau: 

— Jų ten negali būti, toje kriptoje. 

Grėjus užmerkė akis. 

— Aš... 

— Žinau, žinau, — nuraminau jį ir pažvelgiau į drau- 
gus. — Ar jūs manote tą patį, ką ir aš? 

— Jėzau Kristau, — sumurmėjo Kramlis. — Prakeiki- 
mas. Ar negalėtumėte mus nuvesti prie Ratigan kapo? 

Grėjus kažką pažymėjo kapinių plane. 

— Lengva surasti. Mauzoliejaus priešakyje yra šviežių 
gėlių. Kriptos durys atviros. Rytoj ten bus laikomos mišios už 
mirusįjį jo laidojimo dieną. 

„ — Kas bus laidojamas? 

Mes visi laukėme užmerkę akis, jau nujausdami at- 
sakymą. 

— Ratigan, — beveik šypsodamasis pasakė Grėjus. — 
Kažkokia moteris vardu Konstancija Ratigan. 


Keturiasdešimt penktas skyrius 


Lietus buvo toks skalsus, kad kapines nuo mūsų atitvėrė 
nepermatoma siena. Visa, ką matėme važiuodami aukštyn 
elektriniu automobiliuku, buvo pakelės monumentai. Kelias 
priešakyje taip pat nyko nepermatomoje migloje. Ant kelių aš 
laikiau žemėlapį su pažymėta rodykle ir kvartalo pavadinimu. 
Mes sustojome. 

— Jis čia, — pasakė Kramlis. — Azalijų sodai? Šešiolik- 
tasis kvartalas. Naujojo Paladiumo rūmai. 

Lietus plaikstėsi kaip užuolaida ir tik žaibo blyksnis 
mums parodė grakštų pastatą su paladiškomis kolonomis 
abipus aukštų metalinių durų, kurios žiojėjo praviros. 

— Jei ji norėjo išeiti, — pasakė Henris, — ji ir išėjo. Arba 
kviečia visus į vidų. Ratigan! 

Lietus prapliupo su nauja jėga, o ties-tolimuoju kapinių 
pakraščiu į žemę kirto dar vienas žaibas. Atviros kriptos du- 
rys sudrebėjo. 

Kramlis kalbėjosi beveik su savimi. 

— Jėzau! Konstancija pati pasilaidojo. Vardas po vardo. 
Metai po metų. Išpildžiusi vieną ar kitą vaidmenį, sukūrusi 
vieną kaukę, ji pirkdavo karstą ir atsikratydavo šio savo pavi- 


NUŽUDYKIME KONSTANCIJĄ 195 


dalo. O dabar, kad gautų darbą, galimas daiktas, iš Frico, ji dar 
kartą nužudė visus savo pavidalus. Neik tenai, Vili. 

— Ji dabar tenai, — pasakiau. 

— Arkliašūdis, — pareiškė Kramlis. — Tai vėl tavo pra- 
keikta intuicija? 

— Ne, — sudrebėjau aš. — Prakeikta nuojauta. Ją reikia 
išgelbėti. — Aš ryžtingai žengiau aukštyn durų link. 

— Ji negyva! 

— Aš vis tiek ją išgelbėsiu. 

— Aišku, po velnių, tu tai padarysi! — pasakė Kramlis. — 
Tu areštuotas! Greitai sugrįžk atgal! 

. — Taip, tu esi įstatymas, bet tu esi ir mano draugas, — 
pasakiau aš, kiaurai merkiamas šalto lietaus. 

— Velniop, velniop viską. Eik toliau, eik! Bėk, tu kvailas 
idiote! Mes lauksime kalvos papėdėje. Tegu mane velniai 
griebia, jei sėdėsiu ir žiūrėsiu, kaip pro tas prakeiktas duris 
išlekia tavo galva. Eik ir surask mus! Tu, sumautas padare! 

— Eik pirmyn, avine! — suriko ir Fricas. 

Fricas metė mažą buteliuką, kuris atsitrenkė man į krū- 
tinę. Stovėdamas ir drebėdamas šaltoje liūtyje, aš nužvelgiau 
Fricą. Tuo metu Kramlis keikdamasis lėtai išsiropštė iš auto- 
mobiliuko. Mes stovėjome priešais atvirus geležinius kriptos 
vartus. Lietus grasino visus ir viską nuplauti nuo žemės pavir- 
šiaus. Aš užmerkiau akis ir iš buteliuko atsigėriau degtinės. 

— Pasiruošęs ar ne, — sušnabždėjau aš, — kitaip nebus. 
Aš einu. | 

— Velniai tave griebtų, — pasakė Kramlis. 


Keturiasdešimt šeštas skyrius 


Buvo tamsi ir audringa naktis. 

Mano Dieve, pagalvojau aš, ir vėl iš naujo? 

Bėgančios kojos. Riksmas. Žaibas, perkūnas. Viskas taip 
pat, kaip ir prieš keletą naktų! 

Dangaus vartai su trenksmu atsivėrė, tamsoje pliūptelėjo 
vandens srovės, o aš stovėjau šalia akmeninės kapų kriptos, 
kurios tamsoje slypėjo kažkas išprotėjęs, o galbūt — negyvas. 

"Stok, paliepiau aš sau. 

Paliesk. 

Išoriniai vartai sugirgždėjo. Cyptelėjo vidinės durys. 

Mes stovėjome marmurinio kapo prieangyje. Saulė jau 
buvo nusileidusi ir niekuomet nepatekės, o lietus lis amžinai. 

Buvo tamsu, bet patalpoje degė trys mažos mėlynos 
apžadų žvakelės, kurių liepsnelės plaikstėsi iš tarpdurio sklin- 
dančiame skersvėjyje. 

Visi mes nukreipėme žvilgsnius į sarkofagą apačioje, 
kiek į dešinę nuo mūsų. 

Ant jo buvo užrašytas Holi vardas. Tačiau sarkofagas 
nebuvo uždengtas dangčiu ir tuščias, jei neskaitysime jame 
nugulusio dulkių sluoksnio. 

Mūsų akys nukrypo prie aukštesnės lentynos. 

Lauke vėl blykstelėjo žaibas ir nugriaudėjo perkūnas. 

Čia gulinčio sarkofago šone buvo išgraviruotas Moli 
vardas. Tačiau sarkofagas taip pat buvo atidengtas ir tuščias. 

Lietus mums už nugarų merkė atlapotas duris, o mes 
tikrinome viršutiniojo ir antrojo nuo viršaus aukšto lentynas 
bei ant jų gulinčius marmurinius sarkofagus. Ant šių sarko- 
fagų buvo išgraviruoti Emili ir Poli vardai. Buvo matyti, kad 
žemiau esantysis yra tuščias. Drebėdamas aš ištiesiau ranką 
patikrinti viršutiniojo sarkofago. Mano pirštai nieko neuž- 
čiuopė ir čia — tuštuma ir dulkėtas dugnas. 

Holi, Poli, Moli ir Emili vardai yra, tačiau nei kūnų, nei 
kokių liekanų. Žaibams blyksint buvo matyti tuščias jais pa- 
ženklintų sarkofagų vidus. 

Staiga kažkur pasigirdo silpnas aiktelėjimas ir kažkas 
panašaus į verksmą. 

Aš nuleidau ranką ir pažvelgiau į Kramlį. Jis ilgai žiūrėjo 
į paskutinįjį sarkofagą ir galiausiai prabilo: 

— Jaunuoli, visa tai yra tavo. 

Viršuje, prietemoje, vėl pasigirdo aiktelėjimas. 

— Gerai, — sukomandavo Kramlis. — Visi lauk. 

Mes išsliūkinome iš patalpos į lietaus šnaresį. Prie durų 
Kramlis pažvelgė į savo pamišėlį vaiką, padavė man prožek- 
torių, galvos linktelėjimu palinkėjo sėkmės ir nuėjo. Aš likau 
vienas. Žengiau žingsnį atgal. Prožektorius iškrito man iš 
rankų. Aš vos nepargriuvau. Sugaišau nemažai laiko, kol be- 
sidaužančia širdimi jį suradau ir sugrabaliojau. 

— Tu čia, — sušnibždėjau aš. 

Jėzau, ką visa tai reiškia? 

— Tai aš, — sušnibždėjau aš vėl. 

Garsiau. 

— Aš atėjau surasti tavęs, — vėl sušnibždėjau. 

— Na, tai kas? — sumurmėjo šešėlis. Lietus man už nu- 

garos tvyrojo kaip ištisinė marška. Blykstelėjo žaibas. Tačiau 
perkūnijos dar nebuvo girdėti. 

— Konstancija, — pasakiau aš pagaliau tamsiam pavidalui 
ant aukštos lentynos, kurį dengė lietaus šešėliai. — Klausyk. 

Ir galiausiai pasakiau savo vardą. 

Tyla. 

Aš pakartojau dar kartą. 

O Dieve, pamaniau aš, ji iš tiesų negyva! 

Gana viso šito! Eik lauk, velniai tave griebtų, eik! Bet 
tuomet beveidis šešėlis sujudėjo ir kažką sušnibždėjo ar atsi- 
duso. Tą šnabždesį aš greičiau pajutau nei išgirdau. 

— Ką? — atsikvėpė šešėlis. 

Aš apsidžiaugiau, pajutęs gyvybę, bet kokią gyvybę, bet 
kokį pulsą. 

— Mano vardas, — aš prisistačiau dar kartą. 

— O, — sumurmėjo kažkas tamsoje. 

Tai mane dar labiau paskatino. Aš pasilenkiau giliau į 
šaltą kriptos patalpą. 

— Aš atėjau tavęs išgelbėti, — sušnibždėjau. 

— Na, tai kas? — sumurmėjo balsas. 

Tai buvo tik uodų dūzgimas ore, ne kažkas iš tikrųjų 
girdimo. Argi gali negyva moteris kalbėti? 

— Labą, — vėl pasigirdo šnabždesys, — naktį. 

— Nemiegok! — sušukau aš. — Jei užmigsi, nebesugrįši 
atgal! Nenumirk. 

— Kodėl? — pasigirdo murmesys. 

— Kadangi, — užsikirtau aš, — kadangi... aš taip sakau. 

— Sakyk, — pasigirdo atodūsis. 

„Jėzau, — pagalvojau aš, — sakyk ką nors/ 

— Sakyk! — paprašė blyškiausias iš blyškiausių šešėlis. 

— Išeik į lauką! — sumurmėjau aš. — Čia ne tavo vieta! 

— Mano, — atsakė vos vos girdimas šiugždesys. 

— Ne! — surikau aš. 

— Mano, — iš tamsos vėl atsklido atodūsis. 

— Aš tau padėsiu pabėgti, — pasakiau. 

— Nuo ko? — paklausė šešėlis. Po akimirkos, su siaubu 
balse, tarė: — Išėjo. Jie išėjo! 

— Jie? 

— Išėjo? Jie turi būti išėję! Ar jie tikrai išėjo? 

Žaibas pagaliau vėl nušvietė tamsius plotus, o perkūno 
trenksmas sudrebino kapų kriptą. Aš pažvelgiau į akmenų są- 
žalynus, kalvas, pilnas spindinčių plokščių su bebaigiančiais 
nykti vardais. Ir plokštės bei akmenys, nutvieksti dangaus 
fejerverkų, staiga tapo vardais ant veidrodžių, nuotraukomis 
ant sienų, rašalu išvedžiotais vardais ant popierių, vardais ir 
datomis ant veidrodžių, kurios nuplaukė žemyn lietaus ka- 
nalizacijos kanalu, o paveikslėliai buvo nuplėšti nuo sienų, 
tačiau projektoriaus kamera spėjo juos užfiksuoti ir rodė ant 
sidabrinio ekrano dešimt tūkstančių mylių po kojomis. Nuo- 
traukos, veidrodžiai, filmai. Filmai, veidrodžiai, nuotraukos. 
Vardai, datos, vardai. 

— Ar jie dar čia? — paklausė šešėlis nuo prietemoje 
skendinčios viršutinės lentynos. 

— Kur, lauke per tokį lietų? 

Aš apžvelgiau erdvų kalvos šlaitą užėmusias kapines. 
Lietaus srovės krito ant dešimčių, šimtų, tūkstančių akmens 
monumentų. 

— Jų neturi būti, — prabilo ji. — Aš maniau, kad jie iš- 
ėjo visiems laikams. Tačiau tuomet jie ėmė belstis į duris ir 
neleisti man miegoti. Aš išplaukdavau į jūrą pas ruonius, savo 
draugus. Tačiau, kad ir kaip toli nuplaukdavau, jie ant kranto 
laukdavo manęs grįžtančios. Šnabždėtojai, trokštantys man 
priminti tai, ką aš norėjau užmiršti... — Ji neryžtingai pa- 
dvejojo. — Tad, kadangi aš negalėjau nuo jų pabėgti, turėjau 
juos išnaikinti visus paeiliui, vieną po kito. Kas jie buvo? Kas 
buvau aš? Todėl aš ėmiau juos persekioti, užuot leidusi jiems 
persekioti mane. Vieną po kito aš suradau, kur jie yra palai- 
doti, ir perlaidojau juos dar kartą. 1925, paskui — 1928, 1930, 

1935. Ten jie pasiliks amžinai. Dabar laikas ir man atsigulti ir 
užmigti amžiams, arba jie vėl ims mane žadinti trečią valandą 
nakties. Tad kur aš esu? 

Už kriptos sienų pylė lietus. Mes ilgai tylėjome, ir aš pa- 
sakiau: 

— Tu čia, Konstancija, ir aš čia, klausausi tavęs. 

Kiek patylėjusi, ji pasakė: 

— Arjie visi dabar jau iš tiesų mirę, ar krantas jau šva- 
rus, ar galiu parplaukti iš jūros nesibijodama? 

— Taip, Konstancija, — atsakiau, — jie iš tiesų palaidoti. 
Tu tai atlikai. Kažkas turėjo tau atleisti, ir tas kažkas turėjo 
būti Konstancija. Išeik iš čia. 

— Kam? — atsklido balsas nuo kriptos lentynos. 

— Kadangi, — pasakiau aš, — nors ir kvaila, bet esi rei- 
kalinga. Tad prašau — pailsėk minutę kitą ir duok man ranką, 
leisk tau padėti nulipti žemyn. Ar girdi, ką sakau, Konstancija? 

Dangus sutemo. Žaibai nebeblykčiojo. Tik lietus vis pylė 
ir pylė, plaudamas akmenis, plokštes ir vardus, vardus, bai- 
sius vardus, kurie buvo iškalti tam, kad egzistuotų amžinai, 
tačiau dabar lyg popieriniai tirpo tarpstančioje žolėje. 

— Ar tikrai? — pasigirdo paklaikęs šnabždesys. 

— Taip, — atsakiau pilnomis šalto lietaus akimis. Ar 
tikrai taip? 

— Taip, — pakartojau dar kartą. — Kiemas tuščias. 
Nuotraukos nuimtos. Veidrodžiai švarūs. Dabar esame tik 
tu ir aš. 

Lietus plovė nematomus akmenis, giliai įklimpusius už- 
tvindytoje žolėje. 

— Išeik, — ramiai paraginau dar kartą. 

Lietus pylė ir pylė. Ant kelio jau teliūškavosi vanduo. Pa- 
minklų, akmenų, plokščių ir vardų jau nebebuvo matyti. 

— Konstancija, dar vienas svarbus dalykas. 

— Koks? — sušnibždėjo ji. 

Po ilgos pauzės aš pasakiau: 

— Fricas Vongas laukia. Scenarijus yra parengtas. Deko- 
racijos sumontuotos. — Aš užmerkiau akis ir iš paskutiniųjų 
stengiausi prisiminti. Pagaliau man tai pavyko: — Jei ne mano 
balsai, aš prarasčiau savo širdį. 

Aš kurį laiką dvejojau, paskui tęsiau. 

— „Būtent varpuose aš girdžiu savo balsus. Varpai lei- 
džiasi iš dangaus ir jų aidai dar ilgai tvyro ore. Kaimo ramybė- 
je, mano balsai yra tenai. Be jų aš prarasčiau savo širdį: 

Tyla. 

Šešėlis pajudėjo. Prieš mano akis sušmėžavo baltas si- 
luetas. 

Jos pirštų galiukai paniro į šešėlius. Paskui juos — jos 
plaštaka, o paskui ją — grakšti ranka. 

Tuomet, po ilgos tylos, giliai atsidususi, Konstancija 
prabilo: 

— Aš lipu žemyn. 


Keturiasdešimt septintas skyrius 


Audra buvo pasibaigusi. Tarytum niekuomet ir nebuvu- 
si. Dangus švarus, niekur nė debesėlio, dvelkė švelnus vėjelis, 
lyg norėdamas nunešti šalin praeitį, nuvalyti veidrodį ar nu- 
skaidrinti sąmonę. 

Aš stovėjau paplūdimyje priešais Ratigan arabiškąją 
tvirtovę drauge su Kramliu bei Henriu, daugiausia tylinčiais, 
ir Fricu Vongu, tyrinėjančiu scenos tinkamumą perspektyvai 
ir stambiam planui. 

Namo viduje lyg šešėliai slampinėjo du vyriškiai baltais 
kombinezonais ir aš kažkaip pakliuvau į altoriaus lankytojų 
akiratį. Kvaištelėjusi rašytojo sąmonė kūrė laisvas asociacijas, 
ir aš troškau, kad kažkokiu būdu, nors tai ir atrodė absurdiš- 
ka, čia būtų tėvas Ratiganas, kad jis būtų viena iš tų baltų fi- 
gūrų, valančių namą smilkytuvo dūmais ir šventinto vandens 
lietumi, kad pašventintų vietą, kuri tikriausiai niekuomet ne- 
buvo šventinta. Gerasis Dieve, paprašiau, atsiųsk tokį kunigą, 
kuris iš tikrųjų galėtų išvalyti šį nuodėmių lizdą! Dažytojai 
vaikščiojo aplink namą ir švariai grandė senuosius dažus, 
kad paskui galėtų tolygiai užpurkšti naują sluoksnį. Jie dirbo 
ramiai ir iš lėto, nežinodami, kieno tai namas ir kas jame gy- 

veno. Kieme, prie tvenkinio, ant stalo buvo padėti keli alaus 
buteliai — Kramliui, Fricui, Henriui ir man, taip pat degtinė, 
jei mūsų nuotaika pasikeistų. 

Šviežių dažų kvapas teikė žvalumo. Jis žadėjo beprotišką 
išpirką ir atleidimo viltį. Nauji dažai, naujas gyvenimas? Pra- 
šau, Dieve. 

— Kaip toli ji išplaukia? — paklausė Kramlis, žvelgda- 
mas į bangolaužius už kokių šimto jardų nuo kranto. 

— Neklausk manęs, — tarė Henris. 

— Iki tų vietų, kur mėgsta žaisti ruoniai, — pasakiau 
aš. — O kartais ir netoli. Ji ten turi daug draugų. Girdi? 

Tolumoje buvo girdėti ruonių riaumojimas — negalėjau 
pasakyti, garsesnis ar tylesnis nei įprastai. Tai buvo malonus 
garsas, keistai besiderinantis su šviežių dažų kvapu atsinauji- 
nusiame name. | 

— Pasakyk dažytojams — kai dažys jos pašto dėžutę, — 
paprašė Fricas, — kad paliktų vietos tik vienam vardui, ja? 

— Teisingai, — pasakė Henris. Jis mostelėjo galva į šoną 
ir susiraukė. — Ji plaukioja jau ilgą laiką. Kas, jei ji nesugrįš? 

— Tai nebūtų labai blogai, — pasakiau aš. — Jai patinka 
vandens platybės toli nuo kranto. 

— Bangos po audros labai palankios jodinėti. Ei! Tai 
buvo įspūdinga! 

Rėksmingas fasadas, skirtas teatrališkam imidžui. 

Itin tiksliai laikydamasis numatyto grafiko, gatvele 
riaumodamas privažiavo automobilis ir sustojo šalia Ratigan 
namo. 

— Dieve! — sušukau aš. — Aš žinau, kas tai! 

Trinktelėjo uždaromos automobilio durelės. Namą ir 
kiemo baseiną skiriančia smėlio juosta sunkia eisena atpūš- 
kavo moteris kietai sugniaužtais kumščiais. Ji sustojo priešais 
mane įkaitusi kaip aukštakrosnė ir pakėlė kumščius aukštyn. 

— Kuo tu gali pasiteisinti? — suriko Megė. 

— Atleisk? — sumekenau aš. 

— Atleisk! — Ji pakėlė ranką ir smogė man baisų smūgį 
į nosį. 

— Duok jam dar, — patarė Kramlis. 

— Dar vieną, dėl sėkmės, — pasiūlė Fricas. 

— Kas čia vyksta? — paklausė Henris. 

— Gyvulys! 

— Žinau. 

— Kalės vaikas! 

— Taip, — atsakiau aš./ 

Ji smogė dar kartą. 

Man iš nosies pasipylė kraujas. Jis bemat apsėmė mano 
smakrą ir ėmė varvėti ant mano pusiau pakeltų rankų. Megė 
atsitraukė atgal. 

— O, Dieve, — sušuko ji, — ką aš padariau! 

— Primušei kalės vaiką ir galviją, — atsakė Fricas. 

— Teisybė, — pritarė ir Kramlis. 

— Jūs čia nesikiškit! — suriko Megė. — Kas nors suras- 
kite tamponą. 

Aš žvelgiau į skaisčiai raudoną kraują ant savo rankų. 

— Tamponai čia nepadės. 

— Užsičiaupk, tu idiotiškas mergišiau! 

— Tiktai vienas iš jų, — sumekenau aš. 

— Tylėk! — suriko ji ir vėl pakėlė kumštį. 

Aš tylėjau, ir ji nebeišlaikė. 

— Ne, ne, gana, gana, — verkė ji. — O Dieve, tai baisu. 

— Tęsk toliau, aš to nusipelnau, — pasakiau. 

— Tikrai, tikrai? 

— Mhm, — pasakiau aš. 

Megė pažvelgė į tolimą bangų mūšą. 

— Kur ji? Tenai? 

— Kažkur. 

— Tikiuosi, ji niekuomet nebesugrįš! 

— Aš taip pat. 

— Ką, po galais, visa tai reiškia? 

— Nežinau, — atsakiau kiek galėdamas ramiau. — Gal 
ji priklauso tenykščiam pasauliui. Gal ji ten turi draugų, be- 
žadžių draugų, ir ji pasiliks su jais ir niekuomet daugiau ne- 
begrįš atgal. 

— Jei ji grįš, aš ją užmušiu. 

— Tada jai geriau pasilikti toli nuo čia. 

— Ar tai tu ją užsistoji, prakeiktas padare? 

— Ne, tik sakau, kad ji neturėtų čia sugrįžti. Ji visuomet 
buvo laimingesnė tokiomis dienomis kaip ši, po audros, kai 
bangos ramios ir lygios, o debesys išsisklaidę. Aš ją keletą 
kartų stebėjau kaip tik tokiomis dienomis. Ji negerdavo visą 
dieną, tik plaukiodavo toli jūroje, ir visuomet egzistavo gali- 
mybė, kad ji nebegrįš atgal. 

— Kas tave apsėdo? Kas apsėdo ją? 

— Niekas nežino. Tai vyksta nuolatos. Jokių alibi. Pa- 
prasčiausiai viskas rutuliojasi savo vaga, kol staiga pamatai, 
kad viskas nuėjo velniop. 

— Kalbėk toliau, gal ir pasakysi šį tą prasminga. 

— Ne, kuo daugiau kalbos, tuo mažiau joje prasmės. Ji 
buvo pražuvusi ilgą laiką. Dabar, galimas daiktas, atsirado. 
Daugybė absurdo, galybė paistalų, dar nežinau ko. Žadėjau 
jai, kad išplaukusi į krantą su visais šiais vardais, ji galės 
plaukti atgal kaip viena iš jų. Pažadai, pažadai. Mes sužinosi- 
me, kai ji pasirodys krante. 

— Užsičiaupk. Tu žinai, kad aš tave myliu, ar ne, tu, 
bukas galvijau? 

— Žinau. 

— Nepaisant viso šito, žiurke tu, aš vis dar tebemyliu 
tave, Dieve man padėk. Kažin, ar visos moterys tai pakelia? 

— Dauguma, — atsakiau aš. — Dauguma. Be paaiški- 
nimų. Be priežasties. Baisios tiesos. Šuo bastosi. Šuo ateina į 
namus. Šuo šypsosi. Tu jį primuši. Jis atleidžia tau už tai, kad 
tu atleidi jam. Ir jis grįžta atgal į namus — į vienatvę būdoje 
ar laukuose. Aš nenoriu vienatvės. O tu nori? 

— Nenoriu, Jėzau, man padėk. Nusišluostyk nosį. 

Aš nusišluosčiau. Kraujas pasipylė su nauja jėga. 

— Atleisk, — suriko ji. 

— Neatsiprašinėk. Tai blogiausia, ką gali padaryti. Ne- 
atsiprašinėk. 

— Palaukite! — pasakė Henris. — Klausykite. 

— Ką? — paklausė visi vienu balsu. 

— Jaučiate? — paklausė Henris. 

— Ką, ką jaučiame, velniai tave... 

— Didžiulė banga, artinasi, dabar, — sumurmėjo Hen- 
ris. — Ir kažką atsineša su savimi. 

Kažkur toli sulojo ruoniai. Kažkur toli suriaumojo di- 
džiulė banga. 

Kramlis, Fricas, Henris, Megė ir aš sulaikėme kvapą. 

Ir banga įsiveržė į vidų. 

